**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГЫН БАЙНГЫН ХОРООНЫ 10 ДУГААР САРЫН 27-НЫ ӨДӨР /МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁОГ**

|  |  |  |
| --- | --- | --- |
|  № | ***Хэлэлцсэн асуудал*** | ***Хуудасны дугаар*** |
| ***1.*** | ***Хуралдааны товч тэмдэглэл:*** | 1-6 |
| ***2.*** | ***Хуралдааны дэлгэрэнгүй тэмдэглэл:***  | 7-75 |
|  | 1.Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслүүд */Засгийн газар 2020.09.30-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ/* | 7-58 |
|  | 2.Нийгмийн даатгалын сангийн 2021 оны төсвийн тухай хуулийн төсөлтэй хамт өргөн мэдүүлсэн Нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд нэмэлт, өөрчлөлт оруулах тухай хуулийн төсөл /*Засгийн газар 2020.09.30-ны өдөр өргөн мэдүүлсэн, анхны хэлэлцүүлэг, санал, дүгнэлтээ Төсвийн байнгын хороонд хүргүүлнэ/* | 58-63 |
|  | 3.Хувийн тэтгэврийн тухай хуулийн төсөл болон хамт өргөн мэдүүлсэн хуулийн төслүүд */Улсын Их Хурлын гишүүн Н.Учрал нарын 5 гишүүн 2020.05.13-ны өдөр өргөн мэдүүлсэн,* ***хэлэлцэх эсэх****/* | 63-79 |
|  | 4.Ажлын хэсэг байгуулах тухай */Эм, эмнэлгийн хэрэглэгдэхүүний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг хэлэлцүүлэгт бэлтгэх үүрэг бүхий/* | 79-81 |

***Монгол Улсын Их Хурлын 2020 оны намрын ээлжит чуулганы***

***Нийгмийн бодлогын байнгын хорооны 10 дугаар сарын 27-ны өдөр***

***/Мягмар гараг/-ийн хуралдааны товч тэмдэглэл***

 Нийгмийн бодлогын байнгын хорооны дарга М.Оюунчимэг ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 17 гишүүнээс 12 гишүүн ирж, 70.6 хувийн ирцтэйгээр хуралдаан 10 цаг 20 минутад Төрийн ордны “Их эзэн Чингис хаан” танхимд эхлэв.*

 *Тасалсан: Д.Батлут, С.Одонтуяа.*

***Нэг.Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслүүд*** */Засгийн газар 2020.09.30-ны өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтээ Төсвийн байнгын хороонд хүргүүлнэ/*

 Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Боловсрол, шинжлэх ухааны сайд Л.Цэдэвсүрэн, Хөдөлмөр, нийгмийн хамгааллын сайд А.Ариунзаяа, Эрүүл мэндийн сайд Т.Мөнхсайхан, Сангийн дэд сайд С.Мөнгөнчимэг, мөн яамны Төрийн нарийн бичгийн дарга С.Наранцогт, Төсвийн бодлого, төлөвлөлтийн газрын дарга Ж.Ганбат, Эдийн засгийн бодлогын газрын дарга Г.Батхүрэл, Санхүүгийн бодлогын газрын дарга Ц.Зоригтбат, Хөгжлийн санхүүжилтийн газрын дарга И.Батхүү, мөн газрын ахлах мэргэжилтэн Н.Сансармаа, Төсвийн хөрөнгө оруулалтын газрын дарга Г.Түвдэндорж, мөн газрын ахлах мэргэжилтэн Ж.Дэлгэржаргал, Төсвийн зарлагын хэлтсийн дарга М.Санжаадорж, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, мөн яамны Бодлого, төлөвлөлтийн газрын дарга А.Хишигбаяр, Санхүү, хөрөнгө оруулалтын газрын дарга Д.Чинзориг, Нийгмийн даатгалын ерөнхий газрын дарга Д.Зоригт, Нийгмийн даатгалын ерөнхий газрын Бодлогын хэрэгжилт, судалгааны газрын дарга Ц.Ганцэцэг, Хөдөлмөр, халамжийн үйлчилгээний ерөнхий газрын даргын албан үүргийг түр орлон гүйцэтгэгч Л.Дашдэмбэрэл, Гэр бүл, хүүхэд залуучуудын хөгжлийн газрын дарга М.Энх-Амар, Эрүүл мэндийн яамны Төрийн нарийн бичгийн дарга Я.Амаржаргал, мөн яамны Эдийн засаг, санхүү, хөрөнгө оруулалтын газрын дарга Д.Нарантуяа, Эдийн засаг, санхүүгийн хэлтсийн дарга М.Хонгорзул, Эрүүл мэндийн даатгалын бодлогын хэлтсийн дарга Ж.Цолмон, Эрүүл мэндийн даатгалын ерөнхий газрын дарга Л.Бямбасүрэн, Эрүүл мэндийн даатгалын ерөнхий газрын Бодлогын хэрэгжилтийн газрын дарга Г.Гийхнаран, Монгол Улсын Ерөнхий аудиторын орлогч бөгөөд Тэргүүлэх аудитор О.Тэнгис, Үндэсний аудитын газрын Гүйцэтгэлийн аудитын газрын захирал бөгөөд Тэргүүлэх аудитор С.Оюунгэрэл, Нийцлийн аудитын газрын захирал бөгөөд Тэргүүлэх аудитор С.Энхбаатар нар оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ж.Чимгээ, мөн газрын Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, референт Б.Мажигсүрэн нар байлцав.

 Төсвийн төслийн талаар Сангийн сайд Ч.Хүрэлбаатар, Төсвийн гүйцэтгэлийн талаарх аудитын дүгнэлтийг Монгол Улсын Ерөнхий аудиторын орлогч бөгөөд Тэргүүлэх аудитор О.Тэнгис нар танилцуулав.

 Төсвийн төсөл болон аудитын дүгнэлттэй холбогдуулан Улсын Их Хурлын гишүүн С.Чинзориг, Ц.Мөнх-Оргил, Б.Жавхлан, Л.Энх-Амгалан, Б.Жаргалмаа, Б.Саранчимэг, Ж.Чинбүрэн, Б.Баярсайхан, Ц.Сандаг-Очир, Ч.Ундрам, Х.Булгантуяа, М.Оюунчимэг нарын тавьсан асуултад Сангийн сайд Ч.Хүрэлбаатар, Эрүүл мэндийн сайд Т.Мөнхсайхан, Хөдөлмөр, нийгмийн хамгааллын сайд А.Ариунзаяа, Боловсрол, шинжлэх ухааны сайд Л.Цэдэвсүрэн, Эрүүл мэндийн яамны Төрийн нарийн бичгийн дарга Я.Амаржаргал, Сангийн яамны Төрийн нарийн бичгийн дарга С.Наранцогт, Төсвийн зарлагын хэлтсийн дарга М.Санжаадорж, Гэр бүл, хүүхэд залуучуудын хөгжлийн газрын дарга М.Энх-Амар нар хариулж, тайлбар хийв.

 *Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслүүдийн талаар Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.*

 **М.Оюунчимэг:** 1.Улсын Их Хурлын гишүүн Ж.Чинбүрэнгийн гаргасан, “Сүхбаатар аймгийн Баруун-Урт сумын 3 өрхийн эрүүл мэндийн төвийн дунд 1 өрхийн эрүүл мэндийн төв барих. 2021 онд 200 сая төгрөг, нийт төсөвт өртөг нь 2 тэрбум төгрөг” гэсэн саналыг дэмжье гэсэн санал хураалт явуулъя.

 Зөвшөөрсөн: 8

 Татгалзсан: 6

 Бүгд: 14

 57.1 хувийн саналаар дэмжигдлээ.

 2. Улсын Их Хурлын гишүүн Б.Жаргалмаагийн гаргасан, “Гадаадын зээл тусламжийн хөрөнгө оруулалт тусламжийн зардлаас 1.7 тэрбумыг бууруулан, Геронтологийн төвийн барилгын гүйцэтгэлийн ажлыг дуусгахад төсөвт өртөг нь 17 тэрбум 545 сая төгрөг, 2021 онд санхүүжих дүн 1.7 тэрбум төгрөг” гэсэн саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 4

 Бүгд: 14

 71.4 хувийн саналаар дэмжигдлээ.

 *Зарчмын зөрүүтэй саналын томьёоллоор санал хурааж дууслаа.*

 Байнгын хорооноос гарах санал, дүгнэлтийг Улсын Их Хурлын гишүүн С.Ганбаатар Төсвийн байнгын хорооны хуралдаанд танилцуулахаар тогтов.

 *Уг асуудлыг 13 цаг 05 минутад хэлэлцэж дуусав.*

 ***Хоёр.Нийгмийн даатгалын сангийн 2021 оны төсвийн тухай хуулийн төсөлтэй хамт өргөн мэдүүлсэн Нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд нэмэлт, өөрчлөлт оруулах тухай хуулийн төсөл /****Засгийн газар 2020.09.30-ны өдөр өргөн мэдүүлсэн,* ***анхны хэлэлцүүлэг,*** *санал, дүгнэлтээ Төсвийн байнгын хороонд хүргүүлнэ****/***

 Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Хөдөлмөр, нийгмийн хамгааллын сайд А.Ариунзаяа, Сангийн яамны Төсвийн зарлагын хэлтсийн дарга М.Санжаадорж, мөн хэлтсийн мэргэжилтэн В.Содномдаржаа, Т.Батсүх, Ж.Төгөлдөр, Төсвийн нэгтгэлийн хэлтсийн ахлах мэргэжилтэн С.Тэмүүжин, мэргэжилтэн З.Анар, Төсвийн орлогын хэлтсийн ахлах мэргэжилтэн Г.Гантулга, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, мөн яамны Бодлого, төлөвлөлтийн газрын дарга А.Хишигбаяр, Санхүү, хөрөнгө оруулалтын газрын дарга Д.Чинзориг, Нийгмийн даатгалын ерөнхий газрын дарга Д.Зоригт, Нийгмийн даатгалын ерөнхий газрын Бодлогын хэрэгжилт, судалгааны газрын дарга Ц.Ганцэцэг, Хөдөлмөр, халамжийн үйлчилгээний ерөнхий газрын даргын албан үүргийг түр орлон гүйцэтгэгч Л.Дашдэмбэрэл, Гэр бүл, хүүхэд, залуучуудын хөгжлийн газрын дарга М.Энх-Амар нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Төгсцэнгэл, мөн газрын Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, референт Б.Мажигсүрэн нар байлцав.

 Хуулийн төслийн танилцуулгыг Сангийн сайд Ч.Хүрэлбаатар хийв.

 *Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу хуулийн төслүүдийг Байнгын хорооны дарга М.Оюунчимэг зүйл бүрээр танилцуулав.*

Нэгдүгээр зүйл.Нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд доор дурдсан агуулгатай 2.2 дугаар зүйл нэмсүгэй.

 2.2 дугаар зүйл. Энэ хуулийн нэг болон хоёрдугаар зүйлд заасан даатгуулагчийн 2021 оны 01 дүгээр сарын 01-ний өдрөөс 2021 оны 7 дугаар сарын 01-ний өдөр хүртэлх хугацаанд төлөх шимтгэлийг дараах байдлаар ногдуулна.

 2.2.1. Энэ хуулийн нэгдүгээр зүйлд заасан ажил олгогч, даатгуулагчийн төлөх тэтгэврийн даатгалын шимтгэлийг тус бүр 8.5 хувиар;

 2.2.2. энэ хуулийн хоёрдугаар зүйлд заасан сайн дураар даатгуулагчийн төлөх, тэтгэврийн даатгалын шимтгэлийг 8.5 хувиар;

 2.2.3. энэ хуулийн нэгдүгээр зүйлд заасан ажил олгогч, даатгуулагчийн төлөх тэтгэмж, ажилгүйдэл болон үйлдвэрлэлийн осол, мэргэжлээс шалтгаалсан өвчний даатгалын шимтгэлийг чөлөөлөх ба даатгуулагчийг энэ зүйлд заасан хугацаанд шимтгэл төлснөөр тооцно;

 2.2.4. энэ хуулийн хоёрдугаар зүйлд заасан сайн дураар даатгуулагчийн төлөх тэтгэмжийн болон үйлдвэрлэлийн осол, мэргэжлээс шалтгаалсан өвчний даатгалын шимтгэлийг чөлөөлөх ба даатгуулагчийг энэ зүйлд заасан хугацаанд шимтгэл төлснөөр тооцно.

 Дээрх саналтай холбогдуулан Улсын Их Хурлын гишүүн С.Ганбаатарын тавьсан асуултад Нийгмийн даатгалын ерөнхий газрын дарга Д.Зоригт хариулж, тайлбар хийв.

 Нэгдүгээр зүйлтэй холбогдуулан Улсын Их Хурлын гишүүдээс зарчмын зөрүүтэй санал гараагүй болно.

 Хоёрдугаар зүйл.Нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуулийн дөрөвдүгээр зүйлийн 2020 оны 10 дугаар сарын 01-ний гэснийг 2021 оны 7 дугаар сарын 01-ний гэж өөрчилсүгэй.

 Хоёрдугаар зүйлтэй холбогдуулан Улсын Их Хурлын гишүүдээс зарчмын зөрүүтэй санал гараагүй болно.

 Гуравдугаар зүйл. Энэ хуулийг 2021 оны 01 дүгээр сарын 01-ний өдрөөс эхлэн дагаж мөрдөнө.

 Дээрх зүйлтэй холбогдуулан Улсын Их Хурлын гишүүн С.Ганбаатарын тавьсан асуултад Нийгмийн даатгалын ерөнхий газрын дарга Д.Зоригт, Сангийн яамны Төсвийн зарлагын хэлтсийн дарга М.Санжаадорж нар хариулж, тайлбар хийв.

 Гуравдугаар зүйлтэй холбогдуулан Улсын Их Хурлын гишүүдээс зарчмын зөрүүтэй санал гараагүй болно.

 Байнгын хорооноос гарах санал, дүгнэлтийг Улсын Их Хурлын гишүүн С.Ганбаатар Төсвийн байнгын хороонд танилцуулахаар тогтов.

*Уг асуудлыг 13 цаг 20 минутад хэлэлцэж дуусав.*

 ***Гурав.Хувийн тэтгэврийн тухай хуулийн төсөл болон хамт өргөн мэдүүлсэн хуулийн төслүүд /****Улсын Их Хурлын гишүүн Н.Учрал нарын 5 гишүүн 2020.05.13-ны өдөр өргөн мэдүүлсэн,* ***хэлэлцэх эсэх/***

 Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, мөн яамны Бодлого, төлөвлөлтийн газрын дарга А.Хишигбаяр, Нийгмийн даатгалын ерөнхий газрын Бодлогын хэрэгжилт, судалгааны газрын дарга Ц.Ганцэцэг, Нийгмийн хамгааллын бодлогын хэрэгжилтийг зохицуулах газрын Нийгмийн даатгалын хэлтсийн дарга Б.Батжаргал нар оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Төгсцэнгэл, мөн газрын Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, референт Б.Мажигсүрэн нар байлцав.

 Төслийн үзэл баримтлалын талаар илтгэлийг Улсын Их Хурлын гишүүн Н.Учрал танилцуулав.

 Хуулийн төсөлтэй холбогдуулан Улсын Их Хурлын гишүүн С.Ганбаатар, Ц.Мөнх-Оргил, С.Чинзориг нарын тавьсан асуултад Улсын Их Хурлын гишүүн Н.Учрал, Хөдөлмөр, нийгмийн хамгааллын сайд А.Ариунзаяа нар хариулж, тайлбар хийв.

 Улсын Их Хурлын гишүүн Ц.Мөнх-Оргил, С.Чинзориг, С.Ганбаатар, Н.Учрал нар үг хэлэв.

 **М.Оюунчимэг**: Хувийн тэтгэврийн тухай хуулийн төсөл болон хамт өргөн мэдүүлсэн хуулийн төслүүдийн үзэл баримтлалыг дэмжиж, чуулганынэгдсэн хуралдаанаар хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 7

 Татгалзсан: 7

 Бүгд: 14

 50.0 хувийн саналаар дэмжигдсэнгүй.

 Байнгын хорооноос гарах санал, дүгнэлтийг Улсын Их Хурлын гишүүн Б.Жаргалмаа Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 14 цаг 21 минутад хэлэлцэж дуусав.*

 ***Дөрөв.******Ажлын хэсэг байгуулах тухай /****Эм, эмнэлгийн хэрэглэгдэхүүний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг хэлэлцүүлэгт бэлтгэх үүрэг бүхий****/***

 Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, референт Б.Мажигсүрэн нар байлцав.

 Эм, эмнэлгийн хэрэглэгдэхүүний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэл хангах санал, дүгнэлтийн төсөл боловсруулах үүрэг бүхий ажлын хэсгийн ахлагчаар Улсын Их Хурлын гишүүн Ж.Чинбүрэн, гишүүдэд Улсын Их Хурлын гишүүн П.Анужин, Б.Бейсен, С.Ганбаатар, Ц.Мөнх-Оргил, М.Оюунчимэг, Б.Саранчимэг, С.Чинзориг, Ц.Сандаг-Очир, Д.Сарангэрэл нарын бүрэлдэхүүнтэй байгуулав.

 Улсын Их Хурлын гишүүн Ц.Мөнх-Оргил, Д.Сарангэрэл нар үг хэлэв.

 *Хуралдаан 4 цаг 01 минут үргэлжилж, 17 гишүүнээс 15 гишүүн ирж, 88.2 хувийн ирцтэйгээр 14 цаг 21 минутад өндөрлөв.*

 **Тэмдэглэлтэй танилцсан:**

 НИЙГМИЙН БОДЛОГЫН БАЙНГЫН

 ХОРООНЫ ДАРГА М.ОЮУНЧИМЭГ

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН**

**2020 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГЫН** **БОДЛОГЫН БАЙНГЫН ХОРООНЫ**

**2020 ОНЫ 10 ДУГААР САРЫН 27-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 **М.Оюунчимэг:** Байнгын хорооныхоо эрхэм гишүүдийн энэ өдрийн амгаланг айлтгая. Ирц 70.6 хувьтай байгаа учраас 10 дугаар сарын 27-ны өдрийн Нийгмийн бодлогын байнгын хорооны хуралдааныг нээснийг мэдэгдье.

 Байнгын хороодын дарга нарыг хуралдаанд ирсэн гишүүдээ байнга танилцуул гэж үүрэг өгөөд байгаа. Тэгээд тасалсан болоод чөлөөтэйг нь явцын дунд яг тодорхой мэдээ танилцуулна.

 Өнөөдрийн нийгмийн бодлогын байнгын хорооны хуралдаанд Улсын Их Хурлын гишүүн П.Анужин, Б.Баярсайхан, Б.Бейсен, С.Ганбаатар, Б.Жаргалмаа, Ц.Мөнх-Оргил, М.Оюунчимэг, Ц.Сандаг-Очир, Б.Саранчимэг, Ж.Чинбүрэн, С.Чинзориг, Л.Энх-Амгалан гэсэн гишүүд цагтаа ирсэн байна.

 Одоогоор Д.Батлут гишүүн, С.Одонтуяа гишүүн, Ц.Туваан гишүүн, Ч.Ундрам гишүүн чөлөөтэй хэлэлцүүлэгтэй байгаа. Б.Сарангэрэл гишүүн хэлэлцүүлэгт оролцож байгаа. Хөгжлийн бэрхшээлтэй иргэдийн хэлэлцүүлэг болж байгаа. Тэгээд манай Байнгын хорооны хэдэн гишүүд тэнд оролцож байгаа гэдгийг дуулгажээ.

 Монгол Улсын Их Хурлын чуулганы хуралдааны дэгийн тухай хуулийн 11.6-д заасны дагуу хуралдааны ирцийг гишүүний сая хэн танилцуулсан шүү дээ. Хэлэлцэх асуудлаа шууд танилцуулаад явчихъя.

 Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслүүдийн хоёр дахь хэлэлцүүлгийг өнөөдөр хийнэ.

 Засгийн газар 2020 оны 9 дүгээр сарын 30-ны өдөр өргөн мэдүүлсэн, хоёр дахь хэлэлцүүлэг. Санал, дүгнэлтээ Төсвийн байнгын хороонд хүргүүлэх учиртай байгаа.

 Хоёр дахь асуудал нь, Нийгмийн даатгалын сангийн 2021 оны төсвийн тухай хуулийн төсөлтэй хамт өргөн мэдүүлсэн Нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд нэмэлт, өөрчлөлт оруулах тухай. Засгийн газар 2020 оны 9 дүгээр сарын 30-ны өдөр өргөн мэдүүлсэн. Анхны хэлэлцүүлэг. Санал, дүгнэлтээ Төсвийн байнгын хороонд хүргүүлнэ.

 Гурав дахь нь, Хувийн тэтгэврийн тухай хуулийн төсөл, мөн хамт өргөн мэдүүлсэн хуулийн төслүүд. Улсын Их Хурлын гишүүн Н.Учрал нарын гишүүд 2020 оны 5 дугаар сарын 13-ны өдөр өргөн мэдүүлсэн. Энэ хэлэлцэх эсэх асуудал байгаа.

 Дөрөв дэх нь, Эм, эмнэлгийн хэрэглэгдэхүүний тухай хуулийн шинэчилсэн найруулгын төсөл, хамт өргөн мэдүүлсэн хуулийн төслүүдийг Байнгын хорооны болон чуулганы нэгдсэн хуралдаанаар хэлэлцэх бэлтгэл хангах, санал, дүгнэлтийн төсөл боловсруулах үүрэг бүхий ажлын хэсэг байгуулах гэсэн асуудлууд байгаа.

 Хэлэлцэх асуудалтай холбоотой өөр саналтай гишүүд байна уу? Алга байна. Хэлэлцэх асуудлаа баталлаа.

 ***Нэг.Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслүүд /****Засгийн газар 2020.09.30-ны өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтээ Төсвийн байнгын хороонд хүргүүлнэ****/***

 Нэгдүгээр асуудал. Засгийн газраас 2020 оны 9 дүгээр сарын 30-ны өдөр өргөн мэдүүлсэн Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслүүдийн хоёр дахь хэлэлцүүлгийг хийе.

 Байнгын хороо санал, дүгнэлтээ Төсвийн байнгын хороонд хүргүүлнэ.

 Ажлын хэсгийн бүрэлдэхүүнийг танилцуулъя. Сангийн сайд Ч.Хүрэлбаатар. Ч.Хүрэлбаатар сайдыг дуудаарай. Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга С.Наранцогт, Төсвийн бодлого, төлөвлөлтийн газрын дарга Ж.Ганбат, Сангийн яамны Санхүүгийн бодлогын газрын дарга Ц.Зоригтбат, Эдийн засгийн бодлогын газрын дарга Г.Батхүрэл, Төсвийн хөрөнгө оруулалтын газрын дарга Г.Түвдэндорж, Хөгжлийн санхүүжилтийн газрын дарга И.Батхүү, Төсвийн нэгтгэлийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, Төсвийн орлогын хэлтсийн дарга Б.Тэлмүүн, Өрийн удирдлагын хэлтсийн дарга Б.Сүх-Очир, Макро эдийн засгийн бодлогын хэлтсийн шинжээч Ж.Ганбаяр, Төсвийн хөрөнгө оруулалтын газар ахлах мэргэжилтэн Ганзориг, Төсвийн хөрөнгө оруулалтын газрын ахлах мэргэжилтэн Ж.Дэлгэржаргал, Хөгжлийн санхүүжилтийн газрын ахлах мэргэжилтэн Н.Сансармаа, Төсвийн зарлагын хэлтсийн мэргэжилтнүүд бүгд ирсэн байгаа юм байна. Тийм ээ.

 Хөдөлмөр, нийгмийн хамгааллын сайд А.Ариунзаяа, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, Хөдөлмөр, нийгмийн хамгааллын яамны Бодлого, төлөвлөлтийн газрын дарга А.Хишигбаяр, Хөдөлмөр, нийгмийн хамгааллын яамны Санхүү, хөрөнгө оруулалтын газрын дарга Д.Чинзориг, Нийгмийн даатгалын ерөнхий газрын дарга Д.Зоригт, Хөдөлмөр, халамжийн үйлчилгээний ерөнхий газрын даргын үүргийг түр орлон гүйцэтгэгч Л.Дашдэмбэрэл, Гэр бүл, хүүхэд залуучуудын хөгжлийн газрын дарга М.Энх-Амар, Нийгмийн даатгалын ерөнхий газрын Бодлогын хэрэгжилт, судалгааны газрын дарга Ц.Ганцэцэг гэсэн хүмүүс ирсэн байна.

 Эрүүл мэндийн яамнаас Эрүүл мэндийн сайд Т.Мөнхсайхан, Төрийн нарийн бичгийн дарга Я.Амаржаргал, Эдийн засаг, санхүү, хөрөнгө оруулалтын газрын дарга Д.Нарантуяа, Эдийн засаг, санхүүгийн хэлтсийн дарга М.Хонгорзул, Эрүүл мэндийн даатгалын Бодлогын хэлтсийн дарга Ж.Цолмон, Эрүүл мэндийн даатгалын ерөнхий газрын дарга Л.Бямбасүрэн, Эрүүл мэндийн даатгалын ерөнхий газрын Бодлогын хэрэгжилтийн газрын дарга Г.Гийхнаран гэсэн хүмүүс ирсэн байна.

 Сангийн яамныхан Ч.Хүрэлбаатар сайдыг дуудаарай.

 **Ч.Хүрэлбаатар:** Байнгын хорооны гишүүдээс уучлалт хүсэж байна. Эдийн засгийн байнгын хороон дээр яг энэ асуудал ороод асуултад хариулж байгаад хоцорч орж ирлээ. Уучлал хүсье ээ.

 Байнгын хорооны дарга, Улсын Их Хурлын эрхэм гишүүд ээ, Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслүүдийг 2020 оны 9 дүгээр сарын 30-ны өдөр Улсын Их Хуралд өргөн мэдүүлсэн билээ.

 Монгол Улсын Засгийн газраас коронавируст халдвар, цар тахлаас урьдчилан сэргийлэх багц арга хэмжээний үр дүнд нэмэгдсэн төсвийн алдагдлыг бууруулах, төсвийн орлогын бааз суурийг нэмэгдүүлэх, цахим ил тод, үр ашигтай төсвийн бодлого хэрэгжүүлэх, өрийг оновчтой удирдах, эдийн засгийн өсөлтийг дэмжих бодлогыг баримтлахаар төсвийн төсөлд тусгасан.

 Ирэх оны төсвийн төсөлд татварын хувь хэмжээг тогтвортой хадгалах, гааль, татварыг хялбаршуулах, технологийн дэвшил ашиглан бүртгэл, хамрагдалтыг нэмэгдүүлэх, гааль, татварын үйлчилгээг чирэгдэлгүй түргэн шуурхай үзүүлэх, татвараас зайлсхийх явдлыг бууруулан, татварын тэгш шударга орчин бүрдүүлэх бодлогыг баримталлаа.

 Түүнчлэн 2021 онд Засгийн газраас эрүүл мэнд, боловсролын салбарын шинэчилгээ эхлүүлснээр тус салбаруудын хүнд суртал, чирэгдэл дараалал, чанаргүй үйлчилгээ, хувь хүнд учирдаг төлбөрийн дарамтыг бууруулж, харин үр дүн, гүйцэтгэлд суурилсан санхүүгийн тогтолцоог бүрдүүлснээр, үр шимийг нь монгол хүн бүрт хүртээх чиглэлийг чухалчлан авч үзсэн болно.

 Төрийн үйлчилгээг саадгүй, шуурхай хүргэх, бага зардлаар өндөр бүтээмж, үр ашигтай ажиллах бүхий л боломжийг ашиглах зорилгоор мэдээллийн технологийн хөгжилд суурилсан цахим төрийн үйлчилгээг нэвтрүүлэх ажлыг ирэх онд улам эрчимжүүлж, цахим төрийн үйлчилгээний нэр төрлийг нэмэгдүүлнэ.

 Коронавирусийн цар тахлын аюул үргэлжилсээр байгааг харгалзан эмзэг бүлгийн иргэдийн орлогыг хамгаалах, аж ахуй эрхлэгчдийг дэмжих чиглэлээр 2020 онд хэрэгжүүлсэн зарим арга хэмжээг ирэх оны хагас жилд үргэлжүүлэхээр төлөвлөлөө. Тухайлбал, 18 хүртэлх насны хүүхэд бүрд олгох мөнгөн тэтгэмжийг 100 мянган төгрөг болгон нэмэгдүүлсэн. Нийгмийн халамжийн тэтгэвэр болон байнгын асаргаа шаардаг шаардагдах 16 хүртэлх насны хүүхдийн амьжиргааг дэмжихэд сар бүр олгох мөнгөн тэтгэмжийг 100 мянган төгрөгөөр нэмэгдүүлж 288 мянган төгрөг болгож нэмэгдүүлсэн шийдвэрийг 2021 оны эхний хагас жилийг дуустал үргэлжлүүлэн хэрэгжүүлнэ.

Түүнчлэн хувийн хэвшлийн аж ахуйн нэгжийн ажилтанд олгодог цалин хөлснөөс ердийн үед 22-оос 25 хувиар тооцож ногдуулдаг нийгмийн даатгалын шимтгэлийг чөлөөлж, хөнгөлсөн арга хэмжээг хэсэгчлэн үргэлжлүүлж 2021 оны эхний хагас жилд 3-аас 5 хувь нэгжээр хөнгөлж, нийт 17 хувиар тооцохоор төлөвлөөд байна.

 Эдийн засгийн эрэлтийг нэмэгдүүлэх зорилгоор авч хэрэгжүүлж бус улсын төсвийн хөрөнгө оруулалтын арга хэмжээний хүрээнд хүн амын хэрэгцээг хангах, хотын инженерийн шугам сүлжээ, гэр хорооллын дэд бүтэц, Улаанбаатар хотын түгжрэлийг бууруулах, хот дотор авто зам барих болон тусгай хэрэгцээт хүүхдэд зориулсан цогцолбор, нэн шаардлагатай цэцэрлэг, сургуулийн барилга, эмнэлэг барих ажлуудыг эхлүүлэхээр төлөвлөөд байна.

 Дээрх бодлогын арга хэмжээний үр дүнд Монгол Улсын 2021 онд төсвийн төсөлд нэгдсэн төсвийн тэнцвэржүүлсэн орлогыг 2020 оны тодотголын түвшнээс 2.1 их наяд төгрөгөөр нэмэгдүүлж 11.8 их наяд төгрөгт, нийт зарлагыг 2020 оны тодотголоос 625.9 тэрбум төгрөгөөр бууруулж, 13.9 их наяд төгрөгт хүргэх ба тэнцвэржүүлсэн тэнцэл 2.2 их наяд төгрөг буюу дотоодын нийт бүтээгдэхүүний 5.1 хувьд хүргэж төсвийн үзүүлэлтүүдийг сайжруулсан болно.

 Байнгын хорооны дарга, Улсын Их Хурлын эрхэм гишүүд ээ,

 Монгол Улсын Засгийн газрын өргөн мэдүүлсэн Монгол Улсын 2021 оны төсвийн тухай хуулийн төсөл, Нийгмийн даатгалын сангийн 2021 оны хуулийн төсөл, Эрүүл мэндийн даатгалын сангийн 2021 оны хуулийн төслүүдийн хоёр дахь хэлэлцүүлгийг хийж өгөхийг хүсье.

 Баярлалаа.

 **М.Оюунчимэг:** Ч.Хүрэлбаатар сайдад баярлалаа. Төсвийн төслийн талаарх аудитын дүгнэлтийг Монгол Улсын Ерөнхий аудиторын орлогч Оросоогийн Тэнгис танилцуулна. О.Тэнгист даргад хоёрдугаар микрофон.

 **О.Тэнгис:** Байнгын хорооны дарга, эрхэм гишүүд ээ,

 Засгийн газраас Улсын Их Хуралд өргөн мэдүүлсэн Монгол Улсын 2021 оны нэгдсэн төсвийн төсөлд Төрийн аудитын тухай хуулийн 6 дугаар зүйлд заасан бүрэн эрхийн хүрээнд дүгнэлт гаргалаа.

 Байнгын хороонд харьяалагддаг төсвийн ерөнхийлөн захирагчдын 2021 оны төсвийн төслийн талаар танилцуулъя.

 Эрүүл мэндийн сайдын эрхлэх асуудлын хүрээний байгууллагуудын 2021 оны төсвийн нийт зарлага, цэвэр зээлийг 739.4 тэрбум төгрөгөөр төсөвлөж, 2020 оны тодотгосон төсвөөс 319.3 тэрбум төгрөгөөр бууруулжээ.

 Энэ нь эмнэлгийн тусламж, үйлчилгээний санхүүжилтийг Эрүүл мэндийн даатгалын сангаар дамжуулан эрүүл мэндийн байгууллагуудад олгох зохицуулалтыг хийж, улсын төсвөөс олгох шилжүүлгийг шилжүүлсэн нь нөлөөлсөн байна.

 Урсгал зарлагыг 275.2 тэрбум, хөрөнгийн зардлыг 44.1 тэрбум төгрөгөөр бууруулж төлөвлөсөн байна. Төсвийн төсөлд улсын төсвийн хөрөнгө оруулалтаар 211.9 тэрбум төгрөгийн төсөвт өртөгтэй 86 төсөл, арга хэмжээний санхүүжилтэд 75.9 тэрбум төгрөгийн санхүүжилт олгохоор төлөвлөжээ.

 Шинээр хэрэгжих 9.5 тэрбум төгрөгийн төсөвт өртөгтэй 2 тэрбум төгрөгийн санхүүжих өртөгтэй нэг барилга байгууламжийн хувьд төсвийн тухай хуулийн 29 дүгээр зүйлийн 29.4-т тусгасан төсөвлөлтийн шаардлагыг хангаагүй байна. Хөдөлмөр нийгмийн хамгааллын сайдын эрхлэх асуудлын хүрээний байгууллагуудын 2021 оны нийт зарлага байгаа цэвэр зээлийн дүнг 2 их наяд 258.8 тэрбум төгрөг төсөвлөсөн байна.

 Төсвийн төсөлд улсын төсвийн хөрөнгө оруулалтаар 82.1 тэрбум төгрөгийн төсөвт өртөгтэй 43 төсөл, арга хэмжээний санхүүжилтэд 31.1 тэрбум төгрөгийн санхүүжилт олгохоор төсөвлөсөн байна. Шинээр хэрэгжих 20.5 тэрбум төгрөгийн төсөвт өртөгтэй 5 тэрбум төгрөгөөр 2021 онд санхүүжих 6 барилга байгууламжийн хувьд Төсвийн тухай хуулийн 29.4-т заасан төсөвлөлтийн шаардлагыг хангаагүй байна.

 Нийгмийн даатгалын сангийн цэвэр орлогыг 1 их наяд 897.9 тэрбум төгрөг, нийт зарлага ба цэвэр зээлийн хэмжээг 2 их наяд 594.3 тэрбум төгрөгөөр төсөвлөсөн нь 2020 оны төсвөөс 486.1 тэрбум төгрөгөөр орлого нэмэгдүүлж, зарлагыг 100.3 тэрбум төгрөгөөр бас мөн нэмж төлөвлөсөн байна. Нийгмийн даатгалын сангийн нийт зардлыг 2 их наяд 594.3 тэрбум төгрөгөөр төсөвлөсөн нь 2020 оныхоос 100 тэрбум төгрөгөөр нэмэгдсэн байна.

 Энэ нь инфляцын түвшинтэй уялдуулан тэтгэврийн зардлыг 6 хувиар нэмэгдүүлэхээр төлөвлөсөнтэй холбогдож нэмэгдэж байгаа юм байна.

 Тэтгэврийн даатгалын сангийн зардал нэмэгдсэн нь тэтгэвэр авагчийн цэвэр өсөлт 18.7 мянгаар нэмэгдэхээр, мөн тэтгэврийн хэмжээг 6 хувиар нэмэгдүүлэхээр төлөвлөсөн зэрэг нь голлон нөлөөлсөн байна. Капитал банкнаас авах харилцах дансны үлдэгдэл, хүүгийн авлагын тоо тооцоо нийлсэн 103.7 тэрбум төгрөгийн авлагыг 2021 оны сангийн шаардлагатай эх үүсвэрт оруулж тооцоолсон байна.

 Төсвийн төслийг 91.7 тэрбум төгрөгийн алдагдалтай байхаар төлөвлөсөн байна. Эрүүл мэндийн даатгалын сангийн нийт зарлага ба цэвэр зээлийн дүнг 1 их наяд 238.8 тэрбум төгрөгөөр төлөвлөсөн нь 2020 оноос 744.3 тэрбум төгрөгөөр нэмэгдүүлжээ.

 Төрийн өмчийн болон хувийн хэвшлийн эрүүл мэндийн байгууллагуудад олгох санхүүжилтийг 1 их наяд төгрөгөөр төлөвлөсөн нь нийт урсгал зарлагын 80.9 хувийг эзэлж байна.

 Эрүүл мэндийн салбарын бодлого, хуулийн шинэчлэлээр нэг худалдан авагчийн тогтолцоог бүрдүүлэх зорилгоор эмнэлгийн тусламж, үйлчилгээний зардлыг Эрүүл мэндийн даатгалын сангаар дамжуулан төрийн болон хувийн хэвшлийн эрүүл мэндийн байгууллагад олгохоор тусгасан байна. Нэгдсэн төсвийн төсөлд дараах дүгнэлтийг өгч байна.

 Монгол Улсын 2021 нэгэн оны төсвийн тухай хуулийн төслийг боловсруулахдаа Монгол Улсын нэгдсэн төсвийн 2021 оны төсвийн хүрээний мэдэгдэлд 2022-2023 оны төсвийн төсөөллийн тухай хуульд заасан нийгмийн халамжийн болон хөрөнгө оруулалтын зардлын дүнг өөрчилсөн боловч орлого, зарлага, алдагдал, Засгийн газрын өрийн хэмжээг нэмэгдүүлэхгүйгээр бариулж тооцсон байна.

 Цаашид жилийн төсвийн төслийг боловсруулахдаа дунд хугацааны төсвийн хүрээний мэдэгдэлд бүрэн нийцүүлж боловсруулах нь зүйтэй байна. Эрүүл мэндийн салбарт иргэнээ дагасан гүйцэтгэлд суурилсан санхүүжилт олгох, мөн боловсролын салбарт төсвийн санхүүжилттэй холбоотой цахим шинэчлэлүүдийг эхлүүлэхээр байгаа нь төсвийн удирдлагын оновчтой тогтолцооны эхлэл болохоор байна.

 Төрийн байгууллагуудын бараа, ажил үйлчилгээний худалдан авалтыг татварын цахим төлбөрийн баримтын системд бүрэн холбож цахимжуулан татварын орлогыг нэмэгдүүлэх боломжтой байна.

 Төсвийн төсөлд халамжийн зардлыг өмнөх оны нийт төлөвлөсөн дүнгээс бууруулж байгаа ч гэсэн цаашид халамжийн бодлогыг дэлгэхгүй байх нэр төрлийг нэгтгэн шалгуур үзүүлэлт, аргачлалыг оновчтой болгож, зорилтот бүлэгт чиглэсэн бодлогыг хэрэгжүүлж, төсвийн үр нөлөөг сайжруулах шаардлагатай байна.

 Төсвийн байгууллагын сурвалж санар хурал зөвлөгөөн, гадаад, дотоод албан томилолтыг цахимаар зохион байгуулна төрөөс иргэд, аж ахуйн нэгжүүдэд үзүүлдэг бүх төрлийн үйлчилгээ, тусгай зөвшөөрөл олголт, халамжийн цахим системийг бий болгож, зардлыг бууруулах боломжтой байна.

 Төсвийн төсөлд хөрөнгө оруулалтаар шинээр хэрэгжүүлэх зарим барилга, байгууламжийн зураг төслийг батлуулаагүй, төсөвлөлтийн шаардлага хангаагүй тусгасан нь төсөл, арга хэмжээний гүйцэтгэл удаашрах, төсөвт өртөг нэмэгдэх, үр ашиг буурах, хуулийн хэрэгжилт хангагдахгүй байгааг анхаарч төсвийн төлөвлөлтийн хариуцлагын талаарх эрх зүйн зохицуулалтыг шинээр бий болгох шаардлагатай байна.

 Дэлхий нийтийг хамарсан цар тахлын эрсдэл бүхий нөхцөлд хэрэгжих 2021 оны төсвийн төсөлд хөрөнгө оруулалтын төсөл, арга хэмжээг ач холбогдол, зориулалт, хэрэгцээ шаардлагаар нь эрэмбэлэн санхүүжүүлэх асуудлыг журамлан зохицуулах зүйтэй байна.

 Улсын Их Хурлын 2021 оны төсвийн төслийг Монгол Улсын урт хугацааны хөгжлийн бодлого, таван жилийн үндсэн чиглэл, Засгийн газрын үйл ажиллагааны хөтөлбөрийг хэрэгжүүлэхэд чиглүүлж төрийн аудитын байгууллагаас өгсөн дүгнэлтийг анхааралдаа авч, хэлэлцэн батлахыг Улсын Их Хурлын эрхэм гишүүд Та бүхнээс хүсье.

 Анхаарал тавьсанд баярлалаа.

 **М.Оюунчимэг:** О.Тэнгис даргад баярлалаа.

 Байнгын хороо төсвийн төслийг эрхлэх асуудлын хүрээнд хэлэлцэн гаргасан санал, дүгнэлт болон зарчмын зөрүүтэй саналыг томьёолон Төсвийн байнгын хороонд хүргүүлэх учиртай.

 Төсвийн байнгын хороо гишүүдээс гаргасан саналыг нэг бүрчлэн хэлэлцэн санал хураалт явуулж, гаргасан санал, дүгнэлтээ нэгдсэн хуралдаанд оруулах учиртай.

 Ингээд хуулийн төсөлтэй холбогдуулан асуулт асуух гишүүд байвал нэрээ өгөх үү? Ц.Сандан-Очир гишүүнээр тасаллаа. С.Чинзориг гишүүн.

 **С.Чинзориг:** Сайд нараас хоёр гурван зүйл тодруулъя.

 А.Ариунзаяа сайд халамжийн төрлийг нэгтгэж, давхардлыг арилгаж хавтгайрсан халамжийг цэгцэлнэ гэж яриад байгаа юм. Тэгээд яг ийм томьёоллоор ч бас энэ Их Хурлын Тамгын газраас бидэнд өгсөн мэдээллээр үг байх юм.

 Тэгээд ингэж бодлого явуулах гэж байгаа юм уу? Энэ арга хэмжээний үр дүнгээр 259.9 тэрбум төгрөгөөр халамжийн зардлыг бууруулахаар боллоо гэж байна л даа.

 Энэ хэчнээн нэр төрлийн халамжийн тэтгэвэр, тэтгэмжийг, тусламж, үйлчилгээг байхгүй болгож байгаа юм бэ? Үүнийхээ оронд хөдөлмөрт шилжүүлнэ гэж яриад байгаа юм байна Та. Тэгээд хөдөлмөр эрхлэлтийг дэмжих сан дээр чинь хэчнээн тэрбум төгрөг нэмэгдэж байгаа юм? Хэчнээн хүнийг ажлын байранд байртай болгох гэж байгаа юм бэ?

 Бид 150 мянган ажлын байр бий болгоно гэсэн. 2021 онд хэдийг нь ажлын байраар хангах гэж байгаа юм бэ гэсэн ийм хоёр гурван тоо байвал хэлээч.

 Хоёр дахь асуудал нь, нөгөө тэтгэврийн зээл тэглэхтэй холбоотойгоор бид чинь тэтгэврийн зээлгүй байсан ахмадуудад нэг сая төгрөгийн ваучер олгоно, эрхийн бичиг олгоод тэгээд 2021 оны 5 сард мөнгөжүүлнэ гээд Их Хурлын хууль гарчихсан шүү дээ. Энэ арга хэмжээг хэрхэн яаж мөнгөжүүлэх юм бэ? Төсөв дээр тусаж байгаа ийм асуудлууд байна уу, үгүй юу?

 Халамжийг цэгцэлж. Яах вэ. Зарим нэг төрлийнх нь давхарлаг нь арилгаж болно. Гэхдээ халамжаас хөдөлмөрт гэж би таны яриад байгааг бас зармыг нь ойлгохгүй байгаа.

 Нөгөө талаасаа яагаад байна гэхлээр одоогийн халамжийн чинь тэтгэвэр, тэтгэмж зайлуул амьжиргааны түвшнээс доогуур хэмжээний тэтгэвэр, тэтгэмж өгчихөөд тэгээд үүнийг хэт хавтгайрлаа гээд ингэж салбарын сайд яриад байгаа нь хэр оновчтой юм бэ?

 Тэгвэл ядаж тэр амьжиргааны түвшнээс дээгүүр хэмжээний халамжийнхаа тэтгэвэр, тэтгэмжээ өг л дөө. Тэгээд дараагаар нь тэр халамж хавтгайрлаа гэдгээ яриач дээ. Энэ дээр та ямар байр суурьтай байна вэ?

 Эрүүл мэндийн сайд ирэх оны төсөв дээр Эрүүл мэндийн даатгалын сангийн үлдэгдлээс хэчнээн тэрбум төгрөгийг ирэх оны төсөв дээр чинь нэмж тооцож байгаа юм.

 Энэ жилийн Эрүүл мэндийн даатгалын сангийн орлого давж биелэхээр байна уу, тасархаар байна уу? Миний баримжаагаар 60 орчим тэрбумаар тасрах юм байна гэсэн ийм баримжаатай байгаа. Энэ жил эрүүл мэндийн даатгалын сан хэчнээн тэрбум төгрөг тасрах байна вэ? Энэ оны үлдэгдлээс хэчнээн тэрбум төгрөгийг ирэх оны даатгалын санхүүжилтээр оруулна гэж тооцож байна?

 Өчигдөр би танай яам дээр очиж бас ярилцсан. Нийт эрүүл мэндийн тусламж, үйлчилгээний чинь 49 хувь нь анхан шатны байгууллагууд дээр, энэ эрүүл мэндийн үйлчилгээний чинь 49 хувийг нь анхан шатны байгууллагууд дээр авч байна.

 Тэгсэн атлаа сайдын багцаас санхүүжилт өгөхөөрөө энэ үйлчилгээний чинь 49 хувийг анхан шатны байгууллагуудад үзүүлж байдаг. Гэтэл санхүүжилт авахдаа 19 хувийн төсөв нь анхан шатны байгууллага дээр очиж байна шүү дээ. Ингээд үйлчилгээ, санхүүжилт хоёр чинь уруу хамааралтай болчихсон байна. Үүнийг ирэх жил яаж засах юм бэ гэсэн ийм хэдэн асуудал дээр тайлбар, хариулт авъя.

 **М.Оюунчимэг:** Эхний асуултад хэн хариулах вэ? А.Ариунзаяа сайд байсан. Халамжаас хөдөлмөр. С.Чинзориг сайдын эхний асуулт. 1 дүгээр микрофон.

 **А.Ариунзаяа:** С.Чинзориг гишүүний асуултад хариулъя.

 Яамдын зүгээс “халамжаас хөдөлмөрт шилжинэ” гэсэн томоохон зорилтоо ойрын 4 жилийн хугацаандаа тавьж хэрэгжүүлэхээр бодлогуудаа боловсруулаад явж байна.

 Ирэх оны төсвийн хувьд багассан байгаа энэ дүн маань өөрөө 200 тэрбум төгрөг. Тэгээд энэ бол халамжийг хассан асуудал ердөөсөө биш. Харин хүүхдийн мөнгийг 100 мянган төгрөгөөр олгох арга хэмжээ маань энэ оныг бодвол арай бага буюу эхний 6 сардаа хэрэгжихээр байгаа учраас энэ зөрүү нь ийм том харагдаж байгаа.

 Дээрээс нь 4400 хүний алдар цолын асуудлыг тухайн яамд нь өөрсдөө хариуцахаар бодлогын өөрчлөлтийг оруулж ирсэн байгаа. Үндсэндээ алдар цолтой 4400 хүний тэтгэмжид 6.4 тэрбум төгрөг салбар салбарын яамд, салбар салбарын сайдын багцтай ороод явж байгаа.

 Ер нь энэ халамжийг өнөөдөр хүлээж авч байгаа иргэдийн хувьд бидний яамны зүгээс эхний ээлжиндээ цахимжуулаад мэдээллээ ил тод нээлттэй болгохоос гадна айл өрхөөр явдаг судалгаа маань өөрөө тухайн өрхийг үнэлсэн үнэлгээ. Дээрээс нь хүнсний талоныг тухайн хуучирсан үнэлгээгээр авч үзээд байгаа учраас энэ маань өөрөө төдийлөн оновчтой, яг авах ёстой хүмүүс нь өнөөдөр авахгүй байгаагийн гол учир шалтгаан болоод байгаа учраас өнөөдөр төрийн байгууллагуудын хамтын ажиллагаа нэн тэргүүнд тавигдаж, мэдээллээ түргэн шуурхай солилцож, e-halamj системийг одоо бас нэвтрүүлснээр бид энэ мэдээллийн чанарт нь анхаарч, өнөөдөр яг халамж хүлээн авах ёсгүй хүмүүсийг бид нээлттэй, ил тод гаргаж ирэх гээд байна.

 Жишээлбэл, бид зөвхөн халамж ч гэлтгүй сая нэлээдгүй шуугиад байсан хөдөлмөрийн чадварын түр алдалтын тухайд үнэхээрийн бид мэдээллийн системээрээ дамжуулаад хаана илүү олголтууд байгаад байна, энд ямар учир шалтгаан байна вэ гэдэг хяналтуудаа нэн тэргүүндээ хийх ёстой.  Халамж дээр хүнсний талон дээр ч гэсэн иргэд хэлээд байгаа шүү дээ. Хөлсний мухлагаас хүнсний толоноор хүнсээ авчхаад гараад жийп унаад явж байна гэж.

 Тэгвэл үүнийг ч гэсэн бид цахим системээрээ тухайн иргэн дээрээ авто тээврийн үндэсний төв дээр ямар машин бүртгэлтэй байна, ямар өрхөд амьдарч байгаа юм, тухайн өрхийн гишүүдийн орлого, ажлын байр, өрхийн орлого нь ямар байгаа юм бэ гэдгийг үнэхээрийн цахим системээр хяначих боломж бүрдчихсэн байгаа энэ цаг үед бид энэ системүүдээ ашиглаад яг авах ёстой хүн нь. Таны хэлдэг зөв. Авах ёстой хүн нь боломжийн хэрээр авъя. Авах ёсгүй хүмүүсийг нь бид харин хасах ёстой.

 Энэ нь өөрөө өнөөдөр яг халамжийн системийг хумьж зөв зохистой тогтолцоонд оруулъя. Давхардалыг нь арилгая, шалгуурыг нь оновчтой болгоё гэдэг энэ халамжид хамрагдах ёстой иргэдийн хэрэгцээнд нь тулгуурласан үйлчилгээгээ үзүүлье гэж.

 Дээрээс нь олон төрлийн халамжийн бодлого дотор давхардуулан олгогдоод байгаа маш олон хөтөлбөрүүд бас байгаа. Үүнийгээ үнэлээд нэг цогц багц болгосон нь зүйтэй гээд. Гэхдээ мэдээж манай яамны зүгээс шууд ийм хөнгөн хуумгай хурдан өөрчлөлтүүдийг оруулахгүй. Нийгмийн хэлэлцүүлгүүдийг хийж байж, олон улсын байгууллагуудтай ч гэсэн хамтарсан үнэлгээнүүдийг хийж байж энэ халамжийн 72 нэр төрлийн бүтээгдэхүүнээ өөрчлөх саналыг оруулж ирнэ.

 2021 оны хувьд эхний ээлжид хэвээрээ. Гэхдээ цахим системийг нэвтрүүлснээр бид өнөөдөр авах ёсгүй хүмүүсээ халж авах ёстой хүмүүсээ яг зөв, оновчтой энэ бодлогыг нь бүрдүүлж байгаа.

 Хөдөлмөрийн сангийн тухайд болохлоор Хөдөлмөр эрхлэлтийг дэмжих сангийн тухайд гэвэл өмнөх оны үетэйгээ ерөнхийдөө ижил түвшинд байгаа. Нэг 10 тэрбумаар нэмэгдэж байгаа байх. Тийм ээ.

 Бидний халамж юм…/минут дуусав/

 **М.Оюунчимэг:** Дуусгачих. Тодорхой хариул. 1 минут А.Ариунзаяа сайдад.

 **А.Ариунзаяа:** Хөдөлмөр эрхлэлтийг дэмжих сангаас өнөөдөр бас МСҮТ-д сурч байгаа оюутан залуучуудын анхны сургалтын 45 нас хүртэлх насаар хязгаарлаад анх удаа сурч байгаа оюутан суралцагчдад 200 мянган төгрөгийн тэтгэмж олгож байгаа.

 Энэ нь өөрөө хөдөлмөр эрхлэлтийг дэмжих сангаас явдаг байгаа. Энэ оны хувьд 40 мянган суралцагчдын зардал нь тусгаад явж байгаа.

 Дээрээс нь манай хөдөлмөр эрхлэлтийн агентлаг дээр ажлын байрны захиалга, ажил зуучлалын статистикийг аваад үзэх юм бол 40 мянган ажлын байрны захиалга ирээд 20 мянган хүний ажлын зуучлал хийгдээд байна. Ийм учраас бид өнөөдөр халамж хүлээж авч байгаа хүмүүсийг ч гэсэн үнэлээд ажлын байран дээр нь илүү оновчтой зуучлах, илүү их ур чадвартай болгох, илүү их хөдөлмөр эрхлүүлэх тал дээр нь анхаарна гэж халамжаас хөдөлмөрт шилжинэ гэсэн бодлогыг дэвшүүлээд байгаа юм. Баярлалаа.

 **М.Оюунчимэг:** Баярлалаа. Дараагийн асуулт. Т.Мөнхсайхан сайд. 3 дугаар микрофон.

 **Т.Мөнхсайхан:** Гишүүний асуултад хариулъя.

 Тэгэхээр 2020 онд бид ер нь 506.4 тэрбум төгрөгийг Эрүүл мэндийн даатгалын санд төвлөрүүлнэ гэж үзсэнээс одоогийн байдлаар 57.0 тэрбумаар тасраад явж байгаа. Энэ оныг дуустал ер нь 78.0 тэрбум төгрөгөөр тасрах болов уу гэсэн ийм төсөөлөлтэй байгаа.

 Ирэх оны хувьд бас мөн хэмжээтэй, ижил хэмжээний орлого тасалдах болов уу гэсэн ийм ерөнхийдөө төсөөлөлтэй явж байгаа. Тэгээд ирэх оны эрүүл мэндийн салбарын санхүүжилт дээр Эрүүл мэндийн даатгалын сангийн чөлөөт үлдэгдлээс ерөнхийдөө 287.0 төгрөгийг нэмж зарцуулахаар ингэж төлөвлөсөн байгаа.

 Ер нь чөлөөт үлдэгдлээс. Тийм. Тэгээд энэ нь ирэх онд нэгдүгээрт вакцинжуулалтын зардал даатгалын сангаас гарахаар болсон. Мөн эрүүл мэндийн даатгалын тусламжийн төрөл, хүрээг нэмэгдүүлэхэд. Мөн эрүүл мэндийн тусламж, үйлчилгээний хүртээмжийг сайжруулах чиглэлд зарцуулагдахаар ингэж төлөвлөгдсөн байгаа.

 Ялангуяа анхан шатанд үзүүлж байгаа тусламж, үйлчилгээ маань нэлээдгүй байгаа боловч санхүүжилтийн оновчгүй хэлбэрээс болоод төдийлөн сайн тусламж, үйлчилгээ үзүүлж чадахгүй. Санхүүжилт нь бас манай улсын хувьд анхан шат болон лавлагаа шатлалттай эсрэгээрээ урвуу хамааралтай болчхоод байгаа учраас үүнийг зөв хэлбэрт нь оруулъя гэсэн ийм төсөөлөлтэйгөөр төлөвлөгөөтэйгөөр анхан шатны. Ялангуяа алслагдсан сум, тосгоны эрүүл мэндийн тусламж, үйлчилгээг сайжруулах тал руу нэлээн анхаарал хандуулсан ийм төсвийн төсөөллийг хүргэсэн байж байгаа. Баярлалаа.

 **М.Оюунчимэг:** Тодруулах уу? 1 минут. С.Чинзориг сайд.

 **С.Чинзориг:** А.Ариунзаяа сайд. Нөгөө тэтгэврийн зээлгүй байсан ахмадуудад 1 сая төгрөгийн эрхийн бичиг олгоод ирэх оны 5 сард мөнгөжүүлнэ гээд хууль гарчихсан шүү дээ. Тэрийг яаж одоо хэрэгжүүлэх юм бэ? Тэрийг л иргэд нэхээд байгаа юм.

 Хоёр дахь асуудал нь, та тэр цахимтай холбоотой юмыг яах вэ санаачилж байгаа юм чинь дэмжиж байна. Гэхдээ бас нэлээн болгоомжтой хандах хэрэгтэй. Ялангуяа наад нөгөө халамжийн сангийн чинь тэтгэвэр, тэтгэмжийг чинь ядарсан. Юу тэр цахимд ороод ухаалаг утсаа ч авч чадахгүй, ашиглаж чадахгүй улсууд маш их авдаг юм шүү.

 Тэгэхээр бүгдийг нь цахим болгоно гээд ингээд байвал бас их хүндрэлтэй. Ний нуугүй хэлэхэд амьдрал бол амьдрал шүү. Залуучууд минь ээ. Хэт цахим гээд юмаа самраад хаячих вий. Зарим улсууд нь зовлон ярьдаг шүү дээ. Би картаар өөрөө очиж авч баймаар байна. Цахим болгочихоор нөгөө хүүхдүүд нь аваад үүсчихдэг. Би өөрийнхөө нэрээр очиж, банкан дээр очиж өөрөө мөнгөө авч. Тэгээд энд тэндээ нууж хааж хэрэглэж баймаар байна гэсэн юм хүртэл ярьдаг юм. Энэ юмыг жаахан болгоомжтой…/минут дуусав/

 **М.Оюунчимэг:** Ц.Мөнх-Оргил гишүүн. Тэр 1 саяын асуултад нь. Та асуулт авах гэж байгаа юм уу? Санал гэж ойлголоо.

 А.Ариунзаяа сайд. Нөгөө 1 сая төгрөг авах ахмадуудын асуудлыг яаж тусгасан бэ гэсэн асуултад.

 **А.Ариунзаяа:** Тэтгэврийн зээлийг тэглэхтэй холбоотойгоор тэтгэврийн зээлгүй ахмадуудад тухайн зөрүүгээр нь болоод тэтгэврийн огт зээлгүй хүмүүст 1 сая төгрөгийн ваучер олгоод. Тэр нь ирэх оны 5 сарын 21-нээс эхлэн мөнгөжиж явна гэдэг маань өөрөө өнөөдөр Салхитын мөнгөний ордтой холбоотой. Төсөвт ч гэсэн тодорхой ороод явсан байгаа. Сангийн яамныхан энэ дээр илүү хариулаад явчих байх.

 Цахим дээр бид өнөөдөр үнэлгээгээ хийгээд, дээрээс нь манайх Хөдөлмөр, халамж, үйлчилгээний ерөнхий газрын ажилтнуудын бүртгэл цаастай ажиллах ажил нь өөрөө ачаалал нь буурах учраас ёстой таны хэлсэнчлэн эмзэг бүлгийн иргэдтэй тулж ажиллах, илүү сайн гүйцэтгэлтэй байх боломжийг нь бүрдүүлнэ гэж бид ажиллаж байгаа. Баярлалаа.

 **М.Оюунчимэг:** Сангийн яам С.Наранцогт дарга. Салхитын мөнгөний орд яаж тусгасан юм бэ? Үүнийг өгнө гээд тэгсэн байгаа.

 Анхааралтай байна уу? Сангийн яамны Төрийн нарийн бичгийн дарга аа.

 **С.Наранцогт:** Салхитын мөнгөний ордыг тэр бонд гаргасан “Эрдэнэс Монгол” гэж компани бонд гаргасан. Сангийн яаманд ерөөсөө оролцоогүй. Мэдээлэл ч байхгүй байгаа.Тэгэхээр тэр мөнгөжүүлэх асуудлыг бонд гаргасан компани өөрөө хариуцах ёстой гэж бодож байна.

 **М.Оюунчимэг:** Сангийн яам мэдэхгүй байна гэж юу гэсэн үг юм. Чи буруу хариулаад байх юм. С.Наранцогт.

 **С.Наранцогт:** Би мэдэхгүй гэж хэлээгүй. Бид оролцоогүй. Мэдээлэл байхгүй гэж хэлсэн. Оролцоо ч үгүй.

 **М.Оюунчимэг:** Ц.Мөнх-Оргил гишүүн. Энэ наад чинь С.Наранцогт оо, Сангийн яамны байр суурь Засгийн газрынхаа байр суурьтай нэг байх ёстой шүү дээ. Хүмүүст буруу ойлголт өгөх үү. Чи судалж байгаад хариулт өгвөл дээр байх шүү. 1 дүгээр микрофон.

 **С.Наранцогт:** Энэ чинь төсөв дээр ямар нэгэн мөнгө суулгаагүй. Төсвийн харилцаа үүсээгүй. Бонд гаргаад “Эрдэнэс Монгол” гэж компани. Түүнийх нь охин компани. “Erdenes Silver” билүү. Тэр компани чинь бонд гаргасан шүү дээ. Тэгээд тэр бондоор хаана гээд ийм л ажил явж байгаа юм. Яах вэ, тэр компаниуд бол төрийн өмчит компани мөн. Гэхдээ Сангийн яамны харьяа компани бол биш. Тийм учраас Сангийн яам энэ ажилд оролцохгүй байгаа. Төсвийн харилцаан дээр үүсэхгүй байгаа л гэдгийг би хэлж байгаа юм.

 **М.Оюунчимэг:** Тэгж л хариулахгүй. Чи сайн мэдэхгүй энэ тэр гээд хачин хариулт өгөөд байх юм. Ц.Мөнх-Оргил гишүүн.

 **Ц.Мөнх-Оргил:** Баярлалаа. Гурав, дөрвөн асуулт байна. Тэгээд манай ажлын хэсгийнхэн тэмдэглэж авч байгаад товчхон товчхон хариулаад явчхаарай.

 Нэгдүгээрт, Сангийн яам Эрүүл мэндийн даатгалын сангийн хооронд 224 гэсэн үү, 230 тэрбум төгрөгийн тооцооны зөрүү байгаа гээд байгаа юм. Нөгөө улсын төсвөөс юуг нь төлөх ёстой. Эрүүл мэндийн даатгалын хураамжийг нь төлөх ёстой. Хөдөлмөрийн хөлсний доод хэмжээгээр төлөх ёстойг, 420 мянгаар төлөх ёстойг өнгөрсөн жилийнхээр нь төлчихсөн нэг зөрүү гараад байна гээд байгаа шүү дээ. Эртээд бид Эрүүл мэндийн даатгалын сангийн тайланг хэлэлцэхэд энэ асуудал яригдсан. Энэ тооцоо нийлсэн үү? Энэ мөнгийг Сангийн яам хэзээ энэ Эрүүл мэндийн даатгалын санд нөхөж төлөх ёстой вэ? Энэ их чухал мөнгө шүү.

 Яагаад гэвэл 2021 онд бид эрүүл мэндийн үйлчилгээнд дэвшил гарах, их өөрчлөлт хийх жил гэж тооцож байгаа юм. Тэр ажлын гол хүндийг нь Эрүүл мэндийн даатгалын сан үүрэх ёстой юм. Эрүүл мэндийн үндэсний зөвлөл үүрэх ёстой юм. Ерөнхий газар хүрэх ёстой юм. Тэгээд тэр сангийн мөнгийг 224.0 тэрбумаар байна уу, 230.0 тэрбум төгрөгөөр дутаамааргүй байгаа юм. Сангийн яамныхаа энэ асуултад хариулаарай. Энэ тооцоо байгаа юу? Байхгүй юу. Мөнгө хэзээ өгөх юм бэ?

 Хоёрдугаарт, Сангийн яамнаас бас асууж байгаа юм. Мөн Л.Бямбасүрэн даргаас асууж байгаа юм. Эрүүл мэндийн даатгалын сангийн 2021 оны төсвийн тухай хуулийн төсөлд байна шүү дээ. Энэ зарлага тал дээр нь 1.6 гээд бусад гэсэн зүйл дээр 160 тэрбум 480.0 төгрөгийг тавьчихсан байгаа юм. Бусад гэдэг дээр. Хойд талд нь танилцуулгыг нь уншихаар тоног төхөөрөмж, оношилгоо шинжилгээний аппарат авах юм байна. Яах вэ, гарцаагүй юм авч болно л доо.

 Тэгэхдээ ийм асуудал гараад байгаа юм. Энэ сангийн чинь хуулиар тоног төхөөрөмж авахыг зөвшөөрдөг юм уу? Энэ чинь хөрөнгө оруулалтынхаа хуулиар явах ёстой юм биш үү. Хэрвээ зөвшөөрч байгаа бол ямар хуулийн заалтаар зөвшөөрч байна? Хэрвээ зөвшөөрөхгүй байгаа бол үүнийг яаж зохицуулж болохоор байна? Би энэ мөнгийг тэр шаардлагатай байгаа анхан шатны тэр өрхийн эмнэлэг, сумын эмнэлгүүдэд тэр оношилгоо, тоног төхөөрөмж, аппарат нийлүүлэх. Тэндээ иргэддээ үйлчлээд нөгөө Улаанбаатар хот руу, аймаг руугаа хоёр, гуравдугаар шатлалын эмнэлэг рүүгээ явуулахгүй байх, хүнээ тэнд барьж эмчлэх гарцаагүй шаардлага байна гэдгийг нь ойлгож байгаа юм. Тэгэхдээ энэ чинь хууль зөрчөөд байгаа юм биш биз.

 Гуравдугаарт, бид олон жил ярьсан. Хотоос сонгогдсон гишүүд. Сүхбаатар дүүргийн нэгдсэн эмнэлгийг зүгээр нэг засах биш бүр цоо шинээр барих гарцаагүй шаардлага үүсчихээд байгаа юм. Мэргэжлийн хяналт аль хэдэн жилийн өмнө дүгнэлтийг нь гаргаад мөөгөнцөртөө баригдчихсан. Ерөөсөө хүн хэвтэж эмчлүүлэхэд хүнд болчихсон ийм эмнэлэг байгаа.

 Бид олон удаа асуудал тавихлаар Сангийн яам юу гэж хэлдэг вэ одоо ерөөсөө Сонгинохайрхан дүүргийн нэг жишиг эмнэлэг л ингээд л нэг ашиглалтад орчихвол л жаахан хэдэн төгрөг цуглуулж байгаад л танайд өгнө гээд. Одоо ингээд Сонгинохайрханых нь энэ жил орж байгаа юм шиг байна.

 Одоо энэ Сүхбаатар дүүргийн нэгдсэн эмнэлгийг засах төлөвлөгөө байна уу? Хөрөнгө мөнгө суулгаж байна уу? Та нар ер нь тэнд очиж үзсэн үү? Тэнд ямар хүмүүс тэвчиж эмчлүүлж байна аа? Нөхцөл байдал нь ямаршуу байна аа? Тэр зүгээр эмнэлэг нэртэй л болохоос биш хоосон хана л байгаа шүү. Байр савны хувьд. Эмч нар нь, сувилагч нар нь, асрагч нар нь зүтгээд л байдаг, үзээд л байдаг, хүнээ эмчлэх гээд л оролдоод байдаг. Нөхцөл бололцоо байхгүй байна шүү. Энэ дээр нэг хариулаадхаач.

 Дөрөвт нь, Т.Мөнхсайхан сайдаас асууж байгаа юм. 2021 онд энэ өрхийн эрүүл мэндийн төвүүдийн үйл ажиллагааг сайжруулах, тэндээ хүнээ эмчилдэг, тэндээ хүнтэйгээ зууралдаж хүнээ эрүүл болгодог, дээш нь явуулаад байдаггүй тэндээ сайн эмч нар авч үлдэх тал дээр ямар ажил төлөвлөж байна.

 **М.Оюунчимэг:** Сангийн яамнаас эхний асуултад хариулт байгаа. Тийм ээ. Сангийн яамнаас хэн хариулах вэ? 4 дүгээр микрофон дээр суучих.

 **М.Санжаадорж:** Сангийн яамны Зарлагын хэлтсийн дарга М.Санжаадорж. Гишүүний асуултад хариулъя.

 Тэгэхлээр төсвийн төслийг боловсруулах явцад эрүүл мэндийн даатгалын асуудлыг хариуцсан төрийн захиргааны төв байгууллага, холбогдох байгууллагуудтай Сангийн яамнаас хуулийн дагуу хамтарч ажиллаад энэ төсвийн төслийг боловсруулсан байгаа. Ямар нэгэн 210.0 тэрбум төгрөгийн авлага, өглөгийн асуудал огт хаана ч байхгүй. Тийм тооцоо нийлсэн зүйл байхгүй.

 Хоёр дахь асуудал нь, Эрүүл мэндийн даатгалын сан дээр 160.0 тэрбум төгрөгийн тоног төхөөрөмжийн асуудал гэж тавьсан байгаа. Ц.Мөнх-Оргил гишүүний хэлж байгаа үнэн. Одоо өнөөдөр бид тарифыг хувийн эмнэлгүүд, улсын эмнэлгүүдээ яг ижил болгоод тавьчих юм бол манай улсын дүүргийн болон аймгийн эмнэлгүүд маань үнэхээр бариулаад идүүлчих тийм магадлалтай юм байна лээ. Яагаад гэхлээр хувийн эмнэлгүүд маань тоног төхөөрөмж сайтай, үйлчилгээ сайтай ийм байж байгаа.

 Тэгэхээр нэг удаадаа бид төрийнхөө эмнэлгүүдийг, ялангуяа бүр аймгийн эмнэлгүүд, дүүргийн эмнэлгүүдээ анхан шатны, нэг, хоёрдугаар шатлал руугаа голлон анхаарах нь зүйтэй гэж үзээд энэ мөнгийг тавьсан байгаа.

 Эрүүл мэндийн даатгалын тухай хууль дээр 20.1.5 дээр эрүүл мэндийн даатгалын байгууллагын хөрөнгө оруулалтаар хэрэгжүүлэх арга хэмжээний зардлыг санхүүжүүлж болно гэчхээд байгаа юм.

 Тэгээд яг хуулийг нь бид хэд бас хуульчдаар үзүүлсэн. Энэ 160.0 тэрбум төгрөгийн төсвийг төсөвлөж байхдаа энэ даатгалын байгууллага нь өөртөө их хөрөнгө оруулалт юм биш үү гэдэг асуудал ярьсан. Өөр хуульчид болохоор даатгалын байгууллагаас хэрэгжүүлж байгаа хөрөнгө оруулалт гэхлээр наадах чинь болчхоод байна шүү дээ гэдэг зүйл ярьсан юм.

 Бусдаар бол бид хууль дээр нь энэ даатгалын гэдэг үгийг нь аваад орчих юм бол эрүүл мэндийн байгууллагын хөрөнгө оруулалтаар хэрэгжүүлэх гээд байж болох гээд байсан. Тэгэхдээ энэ бол нэг удаагийн зарчмаар хэрэгжүүлэх асуудлаа гэж бид үзсэн учраас хуулийг оролдохгүйгээр ингээд явсан байгаа. Цаашид дахиж ийм төрлийн хөрөнгө оруулалт гарахгүй гэж үзээд.

 Үндэсний аудитын газраас энэ асуудал дээр бас анхааралтай үзсэн байна лээ. Тэгээд Үндэсний аудитын газраас энэ асуудлыг Эрүүл мэндийн яаман дээр нь зардлыг нь тавиад өгчихвөл яасан юм бэ. Өөрөөр хэлбэл нэмж зардал нэмэхгүйгээр даатгал дээрээс нь бууруулаад яам дээр нь тавьчихна. Санхүүжилтийг нь эрүүл мэндийн даатгалын сангаасаа тэгээд явчихна биз. Тэгчихвэл энэ хууль чинь ямар нэгэн маргаангүй болчих юм биш үү гэдэг ийм асуудал ярьсан байгаа.

 Мөн нөгөө талдаа бид тарифаа нэмэгдүүлж, тарифтаа хөрөнгө оруулалтын, тоног төхөөрөмжийн асуудлаа шингээх асуудлыг бас судалж үзсэн байгаа. Тэгэнгүүт нөгөө хувийн хэвшлээсээ илүү гарчихаад л байсан учраас тэр маань бас болж өгөхгүй нэг ийм зүйл болсон байгаа.

 Тэгээд үндсэн гол концепц бол бид нэг удаадаа хэрэгжүүлнэ гэж үзсэн учраас Эрүүл мэндийн даатгалын том хуулиа оролдохгүй байя гэдэг дээр яг хуульч нар сууж байгаад ийм дүгнэлт дээр хүрээд ингээд явсан. Ямар нэгэн хуулийн зөрчил бол гарахгүй л гэж үзсэн байгаа. Тийм. Баярлалаа.

 **М.Оюунчимэг:** 3 дугаар микрофон. Т.Мөнхсайхан сайд.

 **Т.Мөнхсайхан:** Гишүүний асуултад хариулъя. Бид эрүүл мэндийн тогтолцоог сайжруулах, ард иргэдийн сэтгэл ханамжийг өндөр болгох ийм шаардлага зайлшгүй байгаа. Үүний хамгийн гол зангилаа бол бид зохиох, зохих шатныхаа түвшинд үзүүлэх ёстой тусламж, үйлчилгээгээ үзүүлэх нь энэ ачааллыг зөв хуваарилах хамгийн гол үзүүлэлт юм. Үүний тулд бид анхан шат руу, өрх, сумын эмнэлгүүд рүү нэлээн анхаарал хандуулах ёстой юм байна гэж үзэж байгаа.

 Үүнийхээ хүрээнд бид өрхийн эрүүл мэндийн төвүүдийг бид чадавхжуулах энэ асуудлуудыг нэлээн судалж үзээд ер нь бид өрхийн эрүүл мэндийн төв дээр үзүүлж болохоор тусламж, үйлчилгээнүүдийг бид ер нь бас гүйцэтгэлийнх нь түвшинд санхүүжүүлэх нь зүйтэй юм гэж ингэж үзэж байгаа. Одоо нэг иргэнээр санхүүжиж байгаа энэ тогтолцоо нь явна. Дээрээс нь ямар тусламж, үйлчилгээг тэр бүхэн нэмж үзүүлэх боломж байна. Эднийг бид гүйцэтгэлээр нь санхүүжүүлэх боломжтой юм гэж үзээд одоо бол ер нь 4 төрлийн багцаар бас өрхийн эрүүл мэндийн төвүүдийг гүйцэтгэлээр нь санхүүжүүлж байгаа.

 Цаашдаа бид бүхэн энэ арга хэмжээг өшөө өргөжүүлж, нарийн судалж, зайлшгүй шаардлагатай өрх дээр үзүүлэх тусламж, үйлчилгээг гүйцэтгэлээр нэмж санхүүжүүлэх ямар боломжууд байна гэдгийг бид харж байгаа.

 Дээрээс нь бид бүхэн өрхийн эрүүл мэндийн төвийн статусын байдлыг бас нэг тал руу нь нэлээн сайн тодорхой болгох нь зүйтэй гэж харж байгаа юм. Одоо бол ихэнх нь нөхөрлөлийн хэлбэр хэлбэрээр явж байгаа. Энэ нөхөрлөлийн хэлбэрээр явах нь зөв боловч энэ дотор бас нэлээдгүй зүйлүүдийг зохицуулж өшөө нарийн журамлаж өгөх юм бол бид энэ өрхийн эрүүл мэндийн төвүүдийн үйл ажиллагаа маань сайжрах юм.

 Тэгэхгүй бол одоогийн энэ байдлаараа бол одоо энэ өрхийн эрүүл мэндийн төвүүд маань нөхөрлөл хэлбэрээр яваад байдаг. Энэ дээр нэг хүн нэг одоо захирал нь, дарга нь гэж нэг хүн одоо нэг өшөө, нэг хэдэн одоо танил талаа авчраад ингээд нөхөрлөл байгуулчихсан. Яг доор нь тусламж, үйлчилгээ үзүүлж байгаа эмч, сувилагч нар нь нөхөрлөлдөө хамаардаггүй.

 Ингээд санхүүжилтийг нь хэчнээн нэмэгдүүлсэн ч гэсэн тэн дээр яг тусламж, үйлчилгээ үзүүлж байгаа эмч, сувилагчийнх нь цалин мөнгө нь нэмэгддэггүй учраас одоо энэ боловсон хүчний тогтвор суурьшил их муу байна гэж харж байгаа учраас бид энэ статусын нөхөрлөлийнх нь зүйл дээр өшөө нарийн болгож бид энэ өрхийн эмнэлгүүдтэй хийгдэж байгаа гэрээн дээрээ өшөө нарийн заалтуудыг оруулж өгөх юм бол энэ өрхийн эрүүл мэндийн төв дээр үзүүлэх тусламж, үйлчилгээ сайжрах юм гэж үзэж байгаа. Баярлалаа.

 Сүхбаатар дүүргийн нэгдсэн эмнэлэг одоо Эрүүл мэндийн яамны хувьд ер нь түрүүн та хэлсэн байх. Сонгинохайрхан дүүрэгт жишиг эмнэлэг баригдаад одоо энэ 11 сардаа багтаагаад ашиглалтад орох гэж байна. Мөн ирэх оноос энэ Хан-Уул, Чингэлтэй дүүргийн жишиг нэгдсэн эмнэлгүүдийн барих ажил маань ингээд эхэлнэ. Ингээд дараагийн ээлжид Сүхбаатар дүүрэг, бусад дүүргүүдтэй шаардлагатай.

 Хамгийн гол нь яг хүн амд нь таарсан хэчнээн ортой, ямар үйл ажиллагаа, ямар чиглэлийн үйлчилгээ үзүүлдэг, ийм эмнэлэг байхад дахин энэ дүүрэгт эмнэлэг шаардлагагүй хэмжээнд очих вэ гэдэг энэ тооцоо судалгааг хийж байгаа. Үүнийгээ гаргасны үндсэн дээр дараагийн ээлжид Сүхбаатар дүүргийн нэгдсэн эмнэлгийн асуудлыг шийднэ гэж ингэж төлөвлөж байгаа. Баярлалаа.

 **М.Оюунчимэг:** Ц.Мөнх-Оргил гишүүн 1 минут

 **Ц.Мөнх-Оргил:** Сангийн яам, Эрүүл мэндийн даатгалын сангийн хооронд 224 тэрбум байтугай төгрөгийн тооцоо байхгүй гэж ойлголоо шүү. Тэгэхдээ энэ их сонин юм болоод байна шүү. Бид нар долоо ч хоноогүй байна даа. Эрүүл мэндийн даатгалын сангийн 2019 оны тайланг хэлэлцэхэд Эрүүл мэндийн даатгалын сангийн гишүүд ийм тооцоо байгаа. Энэ тооцоогоо бид нар авна аа, мөнгөө авна аа. Үүнийг 2021 ондоо авч хэрэгжүүлнэ ээ гэж ярьсан шүү.

 Тэгэхлээр та нар одоо эндээс гараад тэр протоколыг үзээд энэ Бямбасүрэн дарга сууж байна. Тэр зөвлөлийн гишүүдтэй нь яриад тооцоо байна уу, үгүй юу. Дахиж нэг эргээд бид нарт бичгээр хариу хэлээрэй.

 Хоёрдугаарт, за тэр тоног төхөөрөмжийг ойлголоо. Нэг удаагийн арга хэмжээ юм байна гэж ойлголоо. Тэгэхдээ энэ аудитынхны хэлээд байгаа тэр өнөөдөр аудитынхан ийм санал хэлж байна гэдэг чинь маргааш бас ийм аудитын дүгнэлт гарчихыг үгүйсгэхгүй шүү дээ. Тэгээд хэдүүлээ мэдсээр байж, байж харсаар байж байж хуулиа зөрчсөн юманд орчих вий дээ. Хэрэгтэй ажил, зөв ажил, хийх ёстой. Тэгэхдээ нөгөө хуулийн…/минут дуусав/

 **М.Оюунчимэг:** За нэг минут тодруулж, шаардлагатай бол гээд. Ц.Мөнх-Оргил гишүүн 1 минут.

 **Ц.Мөнх-Оргил:** Гуравдугаарт, Мөнхсайхан сайд аа. Энэ 2021 ондоо энэ анхан шатны эмнэлгүүд буюу энэ өрхийн эмнэлгүүддээ анхаарал хандуулж байгаагаа одоо гүйцэд нэг хандуулсан шиг хандуулаад. Үр дүн нь иргэдэд нэг хүрэхээр хийгээд өгөөрэй. Шаардлагатай бол тэр хуульдаа нэмэлт, өөрчлөлт оруулах юмнууд байвал оруулаад ир. Жишээ нь тэр эмч нар, сувилагч, асрагч нар, эрүүл мэндийн үйлчилгээ үзүүлж байгаа хүмүүс заавал нөхөрлөлийн гишүүн байна аа, ашгаас заавал хүртэж байна гэдэг тэр заалт чинь бол зөв байна. Хэрвээ тийм заалт та нар бэлэн байгаа бол хурдхан оруулаад ир. Он гарахаас өмнө бид нар хэлэлцээд батлаад 2021 оны 01 сарын 01-н гэхэд тэр нөхцөлийг нь бүрдүүлээд өгнө. Тэгж байж бид нар нэг гайгүй сайн хүмүүсээ өрхийн эмнэлэг рүүгээ татах хэрэгтэй байна шүү дээ. Тийм ээ. Цалин мөнгийг нь дээшлүүлэх арга замаа бодмоор байна шүү дээ. Баярлалаа.

 **М.Оюунчимэг:** Б.Жавхлан гишүүн. Г.Ганбаяр дэд сайд, Боловсролын дэд сайд сайдыгаа бас дуудаарай.

 **Б.Жавхлан:** Баярлалаа. 2021 оны төсвийн хувьд 1 их наяд давсан төсвийн зардалтай ингээд 4 яам, 4 сайд байгаа. Тэгээд 4 сайд, 4 яамны 4 төлөөлөл ашгүй энд байж байна. Тэгэхээр төсвийн шинэчлэл гэхээр зөвхөн яаман дээр, Сангийн яаман дээр хэдэн төсвөө барьж аваад боогоод гаргадаг процесс биш. Төсвийн шинэчлэл гэхээр ялангуяа энэ 4 яам, энэ 4 систем, энэ 4 чиглэлээр одоо үлгэр жишээ явах ёстой ийм том процесс гэж харж байгаа.

 Тэгэхээр 2021 оны төсвийн хувьд эрүүл мэндийн яамны салбарын төсвийн, ялангуяа энэ одоо санхүүжилтийн энэ эрс шинэчлэл болбол маш зөв зүйтэй цагаа олсон ийм зүйл гэж харж байгаа шүү. Ялангуяа Эрүүл мэндийн даатгалын санг жил бүр тэг үлдэгдэлтэй байлгаж үүнийгээ яг эрүүл мэндийн салбарын урсгал зардал бүхий л эрүүл мэндийн үйлчилгээнд зарцуулах болсон нь маш том хэрэг. Энэ том өөрчлөлт салбарын сайн үр дүнг авчирна гэж харж байгаа шүү.

 Мэдээж яг хэрэгжилтийн явцад эрсдэл гарна. Хүндрэлүүд гарна, одоо гишүүн болгон л хэлж байна. Өөрөө өөрсдийнхөө чиглэлээр одоо хүндрэл амьдралд тохиолддог зүйлүүдээрээ хараад хэлж байгаа. Тэгэхээр тэр бүрийгээ одоо сайжруулаад засаад маш хурдтай яваарай гэж эрүүл мэндийн салбарынхандаа захъя. Тэгээд энэ өөрчлөлтүүдийг зоригтой цааш нь явуулаарай үргэлжлүүлээрэй.

 Тэгээд Ариунзаяа сайдад хэлэх зүйлүүд байна аа. Ариунзаяа сайд маань Засгийн газрын бодлого гэж бодож байгаа. Халамжийгаа бүтээмж рүү шилжүүлье. Халамжийгаа хөдөлмөр лүү шилжүүлье гээд. Энэ бол маш сайн хэрэг. Бүрэн агуулгаар нь үүнийг Их Хурал бүрэн дэмжинэ гэж бодож байгаа.

 Харин 4 жил гэж байгаа процесс маань өөрөө ажлуудаа яаж хувааж харж байгаа юм. Одоо энэ жилээс эхлээд дорвитой эхлүүлмээр байна. Үүнийг л танд одоо захимаар байна. Одоо ялангуяа энэ төсөв яригдаж байгаа үед. Олон нийт төсвийн шинэчлэлийг хүлээж байгаа үед. Энэ дотроо, тэгээд халамжийн зардал, одоо халамж хавтгайрсан байна. Хүмүүсийг муу занд сургаж байна. Хөдөлмөр эрхлэх ямар ч дур сонирхолгүй болгож байна. Энэ чинь өөрөө алсуураа ер нь нийгмийн маш том доройтлыг бий болгож байгаа учраас танай салбарын нэг утгаараа. Нөгөө талаар энэ төсөв дээрээ ч тэр. Хэрвээ цаашаагаа улам л данхайгаад байна.

 Түрүүн С.Чинзориг сайдыг 200 гаруй сая төгрөгийн төсөв буурсан гэж хэлэхээр нь би их гайхлаа. Тийм зүйл бол байхгүй байгаа шүү дээ, энэ жил. Зөвхөн тэр хүүхдийн мөнгөний холбоотой л асуудал байгаа. Яг халамжийн хуулиар олгогддог төсвийг чинь харах юм бол нэмэгдчихсэн байгаа шүү. Сайдаа. Бага хэмжээгээр ч гэсэн нэмэгдчихсэн орж ирж байгаа.

 Тийм учраас одоо та хэрвээ уг нь амждаг бол одоо энэ төсөв батлагдахаас өмнө 11 сарын 15-наас өмнө одоо хуулиудаа өргөн барьчихмаар байгаа юм. Би одоо энэ дээр нэлээн хуулиуд нь бэлтгэгдчихсэн энэ халамжийн шинэчлэлтүүд бэлэн болчихсон байгаа гэж сонсоод байгаа шүү дээ. Тийм учраас Их Хурал үүнийг шиг хүлээж байгаа. Үүнийг яаралтай тавимаар байна. Одоо халамжийн энэ олон давхардал, за тэгээд одоо бүр давхар тал нь сүүлдээ бүр завхрал болж байх шиг байна. Тэгээд зорилтот бүлгээ улам ухаалгаар зөв тодорхойлох гээд маш олон зүйлүүд байгаа. Ийм халамжийн шинэчлэлийг яаралтай эхлүүлээч ээ. 2022 оны төсвийг бооход энэ халамжийн шинэчлэл маш хурдтай эхэлчихсэн, хийгдчихсэн ийм байх учиртай шүү. Тэгэхгүй бол яг ийм байдлаар төсвийн харилцаатай ингээд цаашаагаа явах юм болбол маш одоо төсөв дээрээ ч хүнд тусах нь, танай салбарын бодлого явахад ч одоо хэцүү болж ирнэ.

 Энэ жил 2021 онд энэ хоёр он дамжаад ер нь хүүхдийн мөнгө их том тавигдчихаж байгаа учраас танай энэ зардал бүр их том данхайж харагдаад байгаа юм. Тийм учраас энэ дээрээ одоо эрс шинэчлэлээ яаралтай одоо эхлүүлмээр байна аа. Эхлүүлмээр байна. Энийг одоо яг тодорхой ажил болгож Их Хурал руу оруулж ирэх хэрэгтэй байна. Яаралтай. Ойрын хугацаанд.

 **М.Оюунчимэг:** Та тодруулах уу? Эсвэл 1 минутаа авах уу? Б.Жавхлан гишүүн 1 минут.

 **Б.Жавхлан:** Тэгэхээр А.Ариунзаяа сайд тэр дээр одоо энэ дээр маш тодорхой та нэг мэдээлэл өгөөч. Одоо хуулиуд чинь ер нь ямар шатанд байгаа юм? Боловсруулалт нь хэр байгаа юм? Өргөн барихад бэлэн байгаа юу? Төсвийн дагасан хуулиудын хүрээнд яаралтайгаар өргөн барьж болно. Ийм боломжийг хуулийн боломжууд байгаа. Тэгэхээр та энэ дээр нэг тодорхой хариулт өгөөч?

 Боловсролын яамнаас хэн байна гэсэн бэ?

 **М.Оюунчимэг:** Сайд нь орж ирж байна. Одоо Г.Ганбаяр дэд сайд нь энд сууж байна. Эдийн засгийн байнгын хороон дээр асуултад бас хариулаад байгаа юм байна.

 **Б.Жавхлан:** Ариунзаяа сайдаас тодруулга авчихъя даа.

 **М.Оюунчимэг:**Ариунзаяа сайд. 1 дүгээр микрофон.

 **А.Ариунзаяа:** Б.Жавхлан гишүүний асуултад хариулангаа бас манай одоо энэ хөдөлмөрөөс халамж халамжаас хөдөлмөрт шилжих бодлогыг томоор харж одоо дэмжиж байгаад талархалтай байгаа. Бид төсөвтэйгөө уялдуулахгүйгээр хэдийнээ одоо энэ өөрчлөлтийн ажлуудыг эхлүүлчихсэн байгаа.

 Нэгдүгээрт, халамжаас хөдөлмөрт шилжих одоо тэр цахимжуулалтын ажлуудыг эхлүүлээд “е-халамж” гээд цахим системийг бас нэвтрүүлээд явчихсан. Үнэлгээнүүд нь одоо бас яг шууд одоо хийгдэх орлогыг орлуулан тооцох аргачлал буюу төрийн мэдээллийн санд тулгуурлан өрхүүдийн үнэлгээг хийх ажлуудыг Сонгинохайрхан дүүрэг болоод аа аймаг дээр, нэг нэг аймаг дээр жижиг одоо төслүүдээ болбол эхний ээлжиндээ хийгээд явчихсан. Одоо үүнийгээ орлогыг орлуулан тооцох аргачлалаа батлах, шинэчлэх ажил болбол үлдсэн байгаа. Энэ заавал одоо Их Хурлаар ороод байх шаардлагагүйгээр яамны хувьд хийгээд явчихна.

 Төсөв дагуулаад яг энэ давхардсан халамжийн бодлогуудыг одоо цэгцлэх талаар бид уг нь болбол ярилцсан юм аа. Тэгээд ярилцаад тодорхой төслүүдээ бэлдээд бэлдчихсэн байгаа. Гэсэн хэдий ч энэ нөгөө нийгмийн бүхий л одоо бүлгүүдэд хамааралтай томоохон асуудал учраас бас хэтэрхий түргэн шуурхай хийх гээд бас алдчих вий.

 Тийм учраас тусгайлж явсан нь зүйтэй гэж одоо гаргасан байгаа л даа. Ер нь болбол бидний зүгээр яг авч үзэж байгаа нэг асуудал, жишээлбэл, ахмадууд болоод хөгжлийн бэрхшээлтэй иргэдэд эрүүл мэндийн даатгалын төрөөс бид одоо бас хариуцаад төлдөг байгаа. Тэгээд эрүүл мэндийн үйлчилгээ буюу одоо протез солих, шүд солих, одоо эсвэл юу байдаг юм нүдний шил хийлгэх гэх мэтчилэн эрүүл мэндийн үйлчилгээг Эрүүл мэндийн даатгалын сангаас биш харин халамжийн сангаас давхар ингээд олгогдоод яваад байдаг. Эрүүл мэндийн даатгалыг нь ч төлдөг. Гэхдээ эрүүл мэндийн үйлчилгээ нь халамжийн сангаасаа яваад байдаг ийм асуудлууд байгаа.

 Тэгээд эрүүл мэндийн сайдтай бид нар бас ярилцсан байгаа. Тийм ээ. Энэ дээрээ тусгайлсан ажлын хэсэг гаргаад одоо хооронд нь шилжүүлэх боломжууд нь юу байна вэ? Угаасаа л эрүүл мэндийн байгууллагаар дамжиж үйлчилгээ нь олгогддог тусгай тодорхойлолт нь гардаг бол эрүүл мэндийн даатгалын төлбөр хураамжийг нь ч гэсэн одоо төрөөс дагадаг эмчийн эрүүл мэндийн даатгалаасаа явсан нь зүйтэй гэдэг асуудлыг болбол яриад яваад байгаа.

 Тэгээд уг нь одоо Азийн хөгжлийн банкны бас нэг үнэлгээний асуудлууд хийгдээд явж байгаа. Тодорхой үнэлгээнүүд нь хийгдээд томоохон шинэчлэлүүдийн хүрээнд тусгайлж оруулсан нь зүйтэй байх аа гэсэн кабинетын зарчим орж ирсэн байгаа. Гэхдээ эргээд танд хурлын дараагаар бас тодорхой саналуудаа дэвшүүлье ээ. Одоо өргөн барьчихсан байгаа төсөл дээр нэмэлтээр одоо оруулж болох процессыг Засгийн газрын зүгээс санаачлах боломжгүй. Харин Улсын Их Хурлын гишүүд өөрчлөлт оруулах боломжтой учраас тодорхой хамтраад ажиллахад бэлэн байна аа. Баярлалаа.

 **М.Оюунчимэг:**  Л.Энх-Амгалан гишүүн.

 **Л.Энх-Амгалан:** Сангийн яам, Хөдөлмөр, нийгмийн хамгааллын яам, Эрүүл мэндийн яам гурваас нэг нэг асуултууд байна.

 Нэгдүгээрт нь, маш тодорхой хариулаарай. Нэгд, Сангийн яамнаас асууя. Одоо ингээд энэ сая бид нар өнгөрсөн долоо хоногт энэ Эрүүл мэндийн даатгалын зөвлөлийн тайланг хэлэлцсэн. Энэ тайлан дээр Засгийн газраас төлөх 0-ээс 18 насны хүүхдийн эрүүл мэндийн даатгалын шимтгэлийг 420 мянган төгрөгөөр төлөх ёстой. 320 мянган төгрөгөөр төлөөд ингээд 37.9 тэрбум төгрөгийн төгрөгөөр бууруулсан гэж байгаа юм. Бууруулсан. Энэ бол эрүүл мэндийн даатгалыг ил болон далд хэлбэрээр хохироох байдал гарч байна гэж. Ингээд төр нь иргэдээ хохироогоод байж болохгүй л дээ.

 Тэгэхээр одоо та нар 2021 оны төсөв дээр яг төрөөс даах гэж байгаа нийт хэдэн иргэний ямар зардлыг хөдөлмөрийн хөлсний ямар хэмжээгээр тооцсон бэ гэдгээ маш тодорхой хэлээд өгөөч. Нэгдүгээр асуудал. 420 мянгаар л тооцох ёстой шүү дээ.

 Хоёрдугаар асуудал бол Ц.Мөнх-Оргил гишүүний яриад байгаа 160 тэрбум төгрөгөөр нь эрүүл мэндийн даатгалаас худалдан авалт хийж болохгүй шүү, Мөнхсайхан. Худалдан авалт хийж болохгүй шүү.

 Бид дандаа ингээд нэг хуулийг нэг удаагийн, нэг удаагийн гэсээр байгаад дараа нь сөрөг үр дагаварт хүрдэг шүү. Үндэсний аюулгүй байдлын зөвлөмжөөр хууль хяналтын байгууллагын удирдлагуудаа өөрчилдөг болчхоод өнөөдөр хуулийн ямар завхрал үүсэж байгаа та нар мэдэж байгаа шүү дээ. Яг тэрэнтэй адилхнаар хуулийг нэг удаа хэрэглээд болино гэдэг нэг ийм сэтгэлгээ байж болохгүй шүү. Энэ чинь татвар төлөгчдийн мөнгө шүү дээ. Даатгуулагчдын мөнгө шүү дээ, энэ чинь. Даатгуулагчдын мөнгийг өөрсдөөс нь асуухгүйгээр тэгээд сүүлдээ бүр 160 тэрбум төгрөгөөр тоног төхөөрөмж худалдаж авна гэсэн иймэрхүү байдлаар байж болохгүй шүү. Сая Аудитын ерөнхий газар уг нь зөв дүгнэлт л өгсөн юм байна шүү дээ. Та нар наад тоног төхөөрөмж авах гэж байгаа бол тэр эрүүл мэндийнхээ зардал дээр тавиад энэ тоног төхөөрөмжүүдээ ав аа гэж. Үүнийг зайлшгүй засаж залруулах ёстой шүү, хоёрдугаарт

 Гуравдугаар асуудал бол энэ эрүүл мэндийн даатгалын засаглалын асуудлыг нэлээн том өргөн утгаар нь харах ёстой шүү, Мөнхсайхан. Засаглалын асуудал. Одоо энэ чинь бараг үндсэндээ 1 их наяд төгрөгийн зардал захиран зарцуулах ийм том эрх бүхий байгууллага гарч ирж байна шүү. 951 тэрбум төгрөгийн захиран зарцуулалтууд гарч ирж байгаа. Тийм учраас энэ эрүүл мэндийн даатгалын засаглалын асуудлууд, хүний нөөцийн асуудлууд, чадавхын асуудлууд, эрүүл мэндийн даатгалын үндэсний зөвлөлийг бэхжүүлэх, чадавхыг нь бэхжүүлэх чиглэл рүү болбол энэ 2021 онд тодорхой ахиц дэвшил гарах ёстой шүү.

 Ер нь ард иргэд маань юу хүсэж байгаа вэ гэвэл бид нарын хармаанаас аль болохоор бага мөнгө гарах ёстой шүү л гэж л хүсэж байна шүү дээ. Одоо тэгээд Эрүүл мэндийн даатгал чинь одоо ингээд шинэ тогтолцоо руу шилжиж байна. Нэг худалдан авагчийн тогтолцоо руу шилжиж байна. Одоо иргэддээ бид нар та нар ийм, ийм эмнэлгийн үйлчилгээг мөнгө төлөх ёсгүй шүү гэдгийг иргэддээ та нар маш ойлгомжтой нэг хэлж өгмөөр байна, Бямбасүрэн дарга аа. Иргэд энэ талаар ямар ч мэдээлэлгүй байгаад байна шүү. Та эмнэлэгт очоод ийм ийм тусламж үйлчилгээг та бол мөнгө төлөх шаардлагагүй шүү. Үүнийг нь бол эрүүл мэндийн даатгалаас төлнө гэдгийг та нар маш сайн ойлгомжтой. Одоо энэ 2021 оны улсын төсвийн хөрөнгө оруулалт дээр бол эрүүл мэндийн салбар тэр тусмаа эрүүл мэндийн даатгалын салбарт бол маш том реформ хийх гэж байгаа. Энэ бол иргэд рүүгээ чиглэсэн реформ хийж байгаа асуудал шүү дээ.

 Тэгэхээр иргэдэд энэ мэдээллүүдийг өгдөг, хөнгөн шуурхай үйлчилдэг, нэг ийм цахим хэлбэрт шилжсэн ийм үйлчилгээг нэвтрүүлэх ёстой шүү гэдгийг бүр онцолж хэлье гэж бодож байна.

 Сүүлд нь энэ хөдөлмөр эрхлэлтийн дэмжих сан байгаа юм. Хөдөлмөр эрхлэлтийг дэмжих сан. Одоо энэ хөдөлмөр эрхлэлтийг дэмжих сан дээр чинь нийт 99 тэрбум төгрөгийн зардал гэж байгаа юм. Энэ 99 тэрбум төгрөгийн зардлын чинь 72 тэрбум нь нөгөө МСҮТ-д сурч байгаа 40 мянган хүүхдийн 200 мянган төгрөгийн тэтгэлэг нь ингээд 72 тэрбум төгрөг нь яваад өгч байгаа байхгүй юу. Гэтэл цаанаа нөгөө хөдөлмөр эрхлэлтийг дэмжих ёстой…/минут дуусав/

 **М.Оюунчимэг:** Л.Энх-Амгалан гишүүн 1 минут нэмж авъя.

 **Л.Энх-Амгалан:** 26.6-хан тэрбум төгрөгөөр ер нь хөдөлмөр эрхлэлтийг дэмжинэ гэж юу байх вэ дээ. Ариунзаяа сайд аа. Ингэж нүглийн нүдийг гурилаар хуурна гэдэг шиг ийм байж болохгүй шүү дээ. Ингээд нэг дусаагаад. Одоо цаашдаа бид нар энэ Хөдөлмөр эрхлэлтийн сангаас өгч байгаа нэг иргэнд 10 сая хүртэл, нэг байгууллагад нь 20 сая хүртэл өгдөг энэ тэтгэлгийнхээ босгын асуудлыг нэг жаахан эргэж харахгүй бол, өнөөдөр 5 сая төгрөгөөр бизнес эрхэлдэг гэж юм өнөөдөр байхгүй болсон шүү. 5 сая төгрөгөөр бизнес эрхэлдэг ийм бизнес хаана ч байхгүй. Суманд ч байхгүй.

 Тэгэхээр одоо ингээд энэ нэг жижиг ЖДҮ байхгүй юу энэ чинь. Тэр бодлогоо бид нар нэг өөрчилж харахгүй бол ингээд нэг өнгө өнгөрсөн урсгалаар нь ингээд явуулаад байж болохгүй шүү. Энэ хөдөлмөр эрхлэлтийг дэмжих бодлого, энэ Хөдөлмөр эрхлэлтийн сангийн энэ асуудлуудаа одоо бид нар нэг талд нь гаргах ёстой шүү, Ариунзаяа сайд аа.

 **М.Оюунчимэг:** 4 дүгээр микрофон.

 **М.Санжаадорж:** Сангийн яамны зарлагын хэлтсийн дарга Санжаадорж асуултад хариулъя. Тэгэхлээр Эрүүл мэндийн даатгалын тухай хуулиар 0-18 насны хүүхдийн шимтгэлийг хөдөлмөрийн хөлсний доод хэмжээний нэг хувиар тооцоод, дээр нь тэтгэврээс өөр тогтмол мөнгөн орлогогүй иргэдийг, мөн нийгмийн даатгалын дэмжлэг туслалцаа зайлшгүй шаардлагатай өрхийн иргэн гишүүнийг, дээрээс нь ихэр болон гурван хүүхэдтэй бол хоёр нас хүртэл нь өсгөн бойжуулж байгаа эцэг, эхийн эрүүл мэндийн даатгалын шимтгэлийг, мөн хугацаат цэргийн жинхэнэ албан хаагчийн шимтгэлийг төрөөс хариуцахаар заасан байдаг. Энэ бол шимтгэлийг нь бодож өгч байгаа эрүүл мэндийн даатгалын санал өгч байгаа контрбейшн. Нөгөө талдаа бол эрүүл мэндийн даатгалын хууль дээр мөн төр хариуцах үйлчилгээнүүдийг гүйцэтгэлээр нь өгнө гэсэн хуулийн заалттай байгаад байдаг. Хоёр өөр тусдаа асуудал байгаа.

 Энэ жилийн хувьд бол 2021 оны хувьд эрүүл мэндийн даатгалын санд улсын төсвөөс 498 тэрбум төгрөгийн татаас өгч байгаа. Энэ тооцоон дээр бол энэ орж ирчхээд байгаа юм. Хүүхдийн тооцоон дээр бол эрүүл мэндийн даатгалынхантай бол бид нар тооцож үзсэн, суусан. Энэ дээр бол ямар нэгэн зөрүү байхгүй. Хүн амын бүртгэлийн холбоотой асуудал дээр бусад тэр иргэдийн хувь дээр бол бага зэргийн зөрүү байсан, тэгэхдээ тэгж 30 хэдэн тэрбумаар гарч ирсэн тийм том зөрүү бол яригдаагүй. 2-3 тэрбумын маргаантай тийм зүйл яригдсан байгаа юм.

 Тэгэхлээр нэг талдаа эмчилгээ үйлчилгээг төр даах одоо жишээ нь гэмтчихсэн хүн, хөл, гараа хугалсан хүний эмчилгээ үйлчилгээнд гүйцэтгэлээр өгөх мөнгө. Нөгөө талдаа шимтгэлийн мөнгө. Энэ тооцоонууд нь бол бүрэн орсон байгаа эрүүл мэндийн даатгалын сан дээрээ.

 **М.Оюунчимэг**: Ариунзаяа сайд нэгдүгээр микрофон.

 **А.Ариунзаяа**: Энх-Амгалан гишүүнийхийг санал гэж илүүтэй хүлээж авч байна л даа. Яг би одоо жишээлбэл үүнийг маш дэмжиж байна. 9.6 тэрбум төгрөг тавигдсанаас 72.8 тэрбум нь зөвхөн МСҮТ-д, политехникийн коллежид суралцаж байгаа нийт 36.4 мянган хүнд олгогдох тэтгэлгийн асуудал байгаа, сарын 200 мянган төгрөг. Гэтэл цаана нь одоо яг 26.6 тэрбум л хөдөлмөр эрхлэлтийг дэмжих хөтөлбөр арга хэмжээнд тавигдсан байгаа юм. Тэгээд энэ тэтгэлгийн асуудал маань өөрөө боловсролын сантай адил биш асуудал. Хөдөлмөр эрхлэлтийг дэмжих сангаас явж байгаа асуудал учраас эдгээр суралцаж байгаа хүүхдүүд өнөөдөр яг ажлын байран дээрээ зуучлагдаж байна уу, яг одоо сурсан мэргэжлээрээ ажиллаж байна уу, үгүй юу гэдэг дээр бид үнэхээрийн хяналт үнэлгээ хийх ёстой. Зарим сургуулиуд төгсөгчдийнх нь 37, 40 хүрэхгүй хувь нь ажлын байран дээрээ шууд зуучлагдах, сурсан мэргэжлээрээ ажиллах асуудлууд байгаа юм аа. Тийм учраас илүү оновчтой болгох тал дээр бид анхаарах ёстой.

 Ер нь ажил олгогчдын зүгээс тавьж байгаа санал нь бол ажил олгогч дээр нь ирсэн хойно, энэ ажлын гараан дээрээ гарсан хойно нь энэ тэтгэлгийн асуудлыг тавих, ажлын байран дээрээ тогтвор суурьшилтай ядаж нэг, хоёр жил ажиллах энэ асуудлыг бас тавьж өгөхгүй бол үнэхээрийн зүгээр бас нэг халамжийн нэг хэлбэр болчхоод байна гэдэг дээр ажил олгогчдын зүгээс бас санал тавьж байгаа. Тэгэхээр яалт ч үгүй эргэж харах нь зүйтэй гэдэг дээр сайдын хувьд санал нэгдэж байна. Гэхдээ үүнд бид нар чинь МСҮТ-д суралцаж байгаа хүүхдүүдийн тоог нь нэмэгдүүлье энэ бодлогоо дэвшүүлээд явж байгаа учраас яалт ч үгүй одоо илүү зөв зохистой хяналтыг бий болгох, үнэлгээгээ явуулах тал дээр бодлогын шинэчлэл хийх шаардлагатай гэдэг дээр санал нэгдэж байна. Тэгээд үүн дээрээ одоо ажиллаад явна.

 **М.Оюунчимэг: М**өнхсайхан сайдын хариулт аваад тодруулах уу. Мөнхсайхан сайд З дугаар микрофон.

 **Т.Мөнхсайхан:** Гишүүний асуултад хариулъя. Энэ эрүүл мэндийн даатгалын засаглалын асуудал гэхээр, энэ эрүүл мэндийн даатгалын үндэсний зөвлөлийн асуудал байгаад байгаа юм. Энэ дээр одоогийн байдлаар 9 гишүүнтэйгээр байгаа. Энэ гишүүдийн төлөөлөл дээр зарим нэгэн нэмж оруулах шаардлагатай, илүү ард иргэдийн хяналт тавих ийм боломжийг бүрдүүлэх тал руу бас өөрчлөлт хийх шаардлага бас байгаа. Түүний тулд бид бүхэн энэ эрүүл мэндийн даатгалын тухай хууль дээр бас нэлээн өөрчлөлтүүдийг оруулах ийм шаардлага байгаад байгаа. Тэгээд Эрүүл мэндийн даатгалын ерөнхий газрын бүтцийн хувьд нэлээн өөрчлөлтийг хийж байгаа. Бид бүхэн илүү одоо хяналт тавих тал руугаа одоо энэ даатгуулагчдын мөнгө, даатгалаас хариуцаж байгаа энэ төлбөр маань илүү яг оновчтой, энэ даатгалыг авах шаардлагатай ийм өвчлөл рүү чиглэсэн энэ хяналтын тогтолцоог илүү бүрдүүлэх тал руу Эрүүл мэндийн даатгалын ерөнхий газрын бүтэц маань ерөнхийдөө өөрчлөгдөөд ингээд явж байгаа.

 Иргэдэд энэ талаар мэдээлэл өгөх, одоо яг ямар өвчлөлийн үед эмнэлэгт үзүүлсэн тохиолдолд хаана, хаана хэрхэн үзүүлж, хэдэн төгрөгийн төлбөр иргэний халааснаас гарах вэ гэдэг энэ зүйлийн талаарх тодорхой мэдээллүүдийг бид бүхэн иргэддээ хангаад явна. Энэ маань одоогийн байдлаар бас яг 100 хувь дуусаагүй байгаа учраас энэ мэдээллээр одоохондоо хангах боломжгүй байна. Энэ хангагдаад ирэхээр бид нар ард иргэдийг байнгын мэдээллээр хангах тал дээр нэлээн анхаарал хандуулж ажиллахаар ингээд төлөвлөж байгаа.

 **М.Оюунчимэг**: Энх-Амгалан гишүүн 1 минут тодруулъя.

 **Л.Энх-Амгалан:** Сангийн яам жаахан ийм заль хэрэглэж болохгүй шүү. Энэ нэг заль яваад байна шүү дээ, наадах чинь. Одоо сүүлдээ нөгөө эрүүл мэндийн тусламж үйлчилгээний төлбөрийг 580 тэрбум төгрөгийг ингээд нэг том сав руу хийчхээд. Тэгээд эрүүл мэндийн даатгалд төлж байгаа мөнгөө бид нар төлчихөж байгаа гэсэн маягаар ингэж яаж болохгүй шүү дээ. Наадах чинь хуультай шүү дээ. 0-18 насны хүүхдийн эрүүл мэндийн даатгалыг чинь төр даах ийм хуультай шүү дээ. Тэр нь угаасаа хөдөлмөрийн хөлсний доод хэмжээтэй уялдуулж өгдөг. Тэгээд ийм байдлаар ингээд тайлбар хийгээд, одоо Мөнхсайхан сайд та үүнийг хүлээн зөвшөөрч байгаа юм уу? Одоо энэ Эрүүл мэндийн даатгалын ерөнхий газрын дарга Бямбасүрэн ирчихсэн. Үүнийг хүлээн зөвшөөрч байгаа юм уу? Үгүй ээ, та нар тэгвэл хэрэг хүлээн зөвшөөрч байгаа юм бол яах гэж ингэж Улсын Их Хурал дээр худлаа тайлан ирүүлдэг юм.

 Улсын Их Хурал дээр өнгөрсөн долоо хоногт хэлэлцсэн тайлангаар чинь 37.9 тэрбум төгрөгийн хоорондын тооцоо авлага үүсчихээд байна. Сангийн яам чинь луу унжаад байна шүү дээ гэж та нар энд цагаан дээр хараар байна шүү дээ, нөхдүүд ээ.

 **М.Оюунчимэг**: Сангийн яам, Наранцогт төрийн нарийн бичгийн дарга нэгдүгээр микрофон өгөөрэй.

 **С.Наранцогт:** Түрүүн манай Зарлагын хэлтсийн дарга Санжаагийн тайлбарласнаар эрүүл мэндийн даатгалын санд улсаас өгөх 498 тэрбум төгрөгийн тооцоо 2021 онд хийгдсэн. Энэ тооцоог бол бид нар салбарын яамтай хамт өмнө нь ч хийгээд явдаг байсан. Одоо бол тэр өмнөх Их Хурал дээр хийсэн тайлан дээр одоо 2-3 гишүүн ярилаа шүү дээ. Тэр эрүүл мэндийн даатгалын сангийн нөхдүүд өөрсдийнхөөрөө хийсэн тооцоогоороо ингээд мэдээлэл өгсөн байна. Аливаа өглөг авлага үү яаж үүсэх вэ гэхээр тайлан дээрээ өглөгөөр манайх тусгаад\_ тухайн байгууллага авлагаар баланс дээрээ тусгаад ингэж албажиж байж албан ёсоор өглөг авлага болно. Түүнээс биш хэн нэгэн хүн гарч ирээд өөрийнхөөрөө буруу тооцоо хийчхээд, тэгээд үүнийгээ хурал дээр бас яриад байж болохгүй л дээ. Бид нар үүнийг тооцоон дээрээ ярих ёстой. Би сая бас хүмүүстээ хэллээ. За хэдүүлээ яг хамт суугаад чи тооны машинаа гаргаад ир ээ. Тэр хүмүүстэй нь суух ёстой. Энд энэ дээр ийм маргааныг ингээд хоёр талд явуулаад байж болохгүй. Тэгэхээр хоёр талаасаа үүнийг ойлголцож ярихгүй бол нэг талын тооцоог яг ингээд Их Хурал дээр мэдээлэл өгсөн явдлыг бол бид нар буруу гэж үзэж байна. Ямар нэгэн байдлаар өглөг, авлага баланс дээр сууж бүртгэгдэж хүлээн зөвшөөрөгдсөн юм бол байхгүй байгаа.

 **М.Оюунчимэг:** Энх-Амгалан гишүүн 1 минут тодруулъя, зайлшгүй шаардлагатай байгаа учраас.

 **Л.Энх-Амгалан**: Наранцогт дарга энэ юу яриад байна аа? Үгүй ээ, та нарыг чинь одоо энэ эрүүл мэндийн энэ даатгалын нь би тайланг одоо уншиж өгөөд байна шүү дээ. Өнгөрсөн долоо хоногт энэ Байнгын хороогоороо хэлэлцсэн тайлан уншиж өгөөд байна шүү дээ. Тэгээд буцаад та нар бид нарыг загнах гээд байгаа юм уу? Үгүй ээ. Та нарын гаргаж өгсөн энэ тайланд чинь одоо ингээд 0-18 насны хүүхдийн эрүүл мэндийн даатгалын шимтгэлийг 420 мянгаар бодох байсныг 320 мянгаар бодчихсон. Үүнээс чинь 37 тэрбум төгрөг тэгээд хохироод байна аа. Энэ эрүүл мэндийн даатгалын санг ил далд хэлбэрээр хохироож байна аа гээд энэ тайлан дээр чинь байгаад байна шүү дээ. Бид нар тэгээд хэнд нь итгэх юм. Хэнд нь итгэх юм. Энэ Эрүүл мэндийн даатгалын үндэсний зөвлөл чинь хуралдаад энэ тайлангаа баталгаажуулаад ингээд Байнгын хороон дээр хүргүүлчихсэн байж байна шүү дээ. Үүнийг чинь бид нар хэлэлцээд дүгнэлтээ гаргачихсан шүү дээ. Ингээд нэг еэвэнгийн нэг тал гэдэг шиг ийм юм та нар үлгэр яриад суугаад байж болохгүй шүү дээ, наадах чинь. Үүнийгээ тайлбарла одоо.

 **М.Оюунчимэг**: Засгийн газар нь нэг байр суурьтай байж байж Улсын Их Хурлын Байнгын хороо, чуулган дээр юмаа ярих ёстой Наранцогт дарга аа. Саяных дээр тайлбарла даа. Эсхүл бид нар буруу тайлан хэлэлцсэн юм уу, Мөнхсайхан сайд аа,

 Мөнхсайхан сайдаас асууя гэнэ. 3 дугаар микрофон, тодорхой хариулна шүү.

 **Т.Мөнхсайхан**: Энэ асуудлыг Сангийн яамтайгаа дахиж сайн нягтлаад эргээд гишүүнд танилцуулъя гэсэн саналтай байна. Байнгын хороонд.

 **М.Оюунчимэг**: Шалтгаанаа хэл дээ, Мөнхсайхан сайд аа. Ажлыг чинь явуулах үүднээс Байнгын хорооны гишүүд яриад байна шүү дээ. Эсвэл та нар хүлээн зөвшөөрч байгаа юм уу? Наранцогт дарга бас үнэн яриад байгаа юм уу?

 **С.Наранцогт**: Миний түрүүний хэлдэг тайлбар болохоор ийм юм аа. Энх- Амгалан гишүүн ээ. Өглөг, авлагын тооцоог бол бид нар санхүүгийн тайлан дээрээ өглөг, авлагаар бүртгээд хоёр талаасаа хүлээн зөвшөөрсөн тохиолдолд үүнийг албан ёсны өглөг авлага гэж үзнэ ээ. Миний ойлголт авснаар бол эрүүл мэндийн сангийн үндэсний зөвлөл гээд нийт есөн гишүүнтэй байгууллагын гурав нь Засгийн газрын төлөөлөл байгаа. Эндээс гаргасан тайланд хохироосон гэсэн ийм үг, үсэгтэй юм орсон байна гэдэг ойлголт аваад би бол түрүүн танд хэлсэн. Тэгээд хүмүүстэйгээ бид нар суугаад үүнийг дахиж нягтлаад тэр яг ажил хариуцсан улсуудтай нь ойлголцох ёстой. Хэрэв буруу ийм мэдээлэл өгсөн бол. Түүнээс биш одоогоор бол бид нар Эрүүл мэндийн яамтай санхүү төсвийн тооцоо хийж байгаа улсууд бид нарын хооронд тайлан баланс дээр суугаад Сангийн яам улсын төсвийн хооронд өглөг авлагын тооцоо бүртгэгдсэн тооцоо ерөөсөө байхгүй.

 **М.Оюунчимэг:** Эрүүл мэндийн даатгалын газрын дарга Бямбасүрэн энэ дээр ямар байр суурьтай байгаа юм. Энэ яриад байгаа юман дээр тэр өр авлагатай холбоотой маш тодорхой асуулт асуулаа шүү дээ. Та тодорхой хариул даа.

 **Л.Бямбасүрэн:** Энх-Амгалан гишүүний тодруулганд хариулъя. Энэ дээр бол одоо тухайн үед энэ тайлан маань аудитаар баталгаажсан өглөг, авлага бол байхгүй л гэж үзэж байгаа миний хувьд шүү дээ. Тэгээд би Энх-Амгалан гишүүний түрүүний бас анхааруулсан зүйлүүд дээр бас нэг зүйл хэлчих үү. Одоо энэ иргэдэд ийм, ийм тусламж үйлчилгээг одоо мөнгө төлөх шаардлагагүй ээ тэ, одоо үзүүлэх ёстой гэдэг талаар бас ойлголт, ийм санамж сайн өгөөрэй гэж зүйлийг анхаарууллаа.

 Тэгэхлээр Эрүүл мэндийн даатгалын ерөнхий газраас е-даатгал гэсэн аппликэйшн гаргасан байгаа. За энэ дээр бол иргэн та эрүүл мэндийн даатгалын шимтгэлээ хэрхэн яаж хэзээ төлөх юм, ямар, ямар тусламж үйлчилгээг авах ёстой юм гэсэн бүх одоо мэдээллүүд энд бол байж байгаа. Мөн бид нар хэвтүүлэн эмчлэх тусламж үйлчилгээ, эмийн үнийн хөнгөлөлт зэрэг бусад энэ зүйлүүдийг харах сайтыг 1818.мн гэсэн энэ сайтыг бас ажиллуулж байгаа. Иргэд рүү чиглэсэн иймэрхүү одоо мэдээ мэдээллийн ажлуудыг бол өөрийн сайтаараа болон фэйсбүүк хуудсаараа бол иргэдэд хандсан ийм мэдээллийг ямар ч байсан өөрийнхөө түвшинд бол хангалттай гаргаж байгаа гэж үзэж байгаа. Тэгээд энэ дээр энэ тал дээр бас илүү анхаарч ажиллана.

 **М.Оюунчимэг:** Жаргалмаа гишүүн асуухаасаа өмнө энд Сангийн яамны бодлого бол Засгийн газрын бодлого юм шиг л ийм юм сая яваад байна шүү дээ. Бүхэл бүтэн Эрүүл мэндийн яам, энэ Хөдөлмөр нийгмийн хамгааллын, Боловсролын яам гээд адилхан тэгш эрхтэй яамд байгаад байдаг юм. Эсвэл үнэхээр балансаа тохируулж Сангийн яамтайгаа ярьдаг юм уу, эсвэл Сангийн яам эцсийн дүгнэлт Сангийн яаман дээр тогтдог юм уу? Засгийн газрын бодлого, байр суурь иймэрхүү юм байж болохгүй шүү.

 Нийгмийн бодлогын байнгын хороон дээр өнгөрсөн долоо хоногт хэлэлцэж байхад энэ гүйцэтгэлийг Сангийн яамны байр суурь нь хүртэл өглөг, авлага дээр яг ийм байгаа юм аа гээд гишүүдээс асуултад хариулаад явсан. Өнөөдөр болохоор одоо тийм өр өглөг авлагаа тооцоогүй гээд нэг өөр өөр юм яриад байх юм. Ийм байдлаар Улсын Их Хурлын Байнгын хороо, чуулган дээр асуудалд хандаж болохгүй шүү.

 Жаргалмаа гишүүн.

 **Б.Жаргалмаа:** Та бүхнийхээ өглөөний амгаланг айлтгая. Би хэдэн зүйл тодруулъя аа. Халамж хавтгайрсан уу гээд л түрүүн яриад байна л даа. Би энэ халамж хавтгайрсан уу, халамжаа хүрэх ёстой эздээ хүрэхгүй байгаа байдлаас шалтгаалаад л ийм яриа үүссэн байх гэж би бодоод байгаа юм.

 Тэгэхлээр энэ халамжийг хүргэх ёстой эздэд нь хүргэх тал дээр ер нь юу хийх вэ гэдэг зүйлийг тодруулъя аа. Тэгээд түрүүн зээл аваагүй ахмадуудын нэг саяын асуудал дээр бас тайлбар гүйцэд биш юм байна. Энэ дээр бид нар бас тайлбар авах ёстой юм байна. Тиймээ олон нийт тайлбар хүлээж байгаа. Нэгэнт бид ахмадуудынхаа эрүүл мэндэд анхааръя гэсэн ийм бодлоготой Засгийн газар байгаа юм чинь би энэ геронтологийн төвийн барилгын асуудал дээр Эрүүл мэндийн яам яаж ажиллах гэж байгаа юм бэ? энэ төсөвт ямар нэгэн байдлаар юм тусаагүй байна гэдэг зүйлийг тодруулмаар байна. Яагаад гэвэл грентологийн төвийн асуудал, ахмадын эрүүл мэндийн асуудал бол Засгийн газрын мөрийн хөтөлбөрт ч байгаа, 5 жилийн төлөвлөгөөнд ч гэсэн байгаа шүү дээ. Энэ дээр ер нь ямар ажил байгаа юм бэ?

 Дараагийн асуудал, энэ тендерийн ажил, барилга гүйцэтгэлийн ажлыг нэг гүйцээж байж дараагийн ажил руугаа оруулдаг бол ямар вэ гэдэг зүйлийг би яг төсөв одоо яг хэлэлцэгдэх магадгүй Байнгын хорооны анхны хуралдаан дээр хэлэлцэж байсан. Нэг ажил гүйцэтгээд, дараагийнх нь ажлыг шууд эхлүүлчихдэг. Нэг ажлаа дуусгадаггүй, үүнээсээ шалтгаалаад маш их төсөв хөрөнгө үргүй зарлагадаж байна. Жишээ нь одоо энэ миний ярих гэж байгаа асуудал. Энэ Жинст цамхаг гэдэг компани Сонгинохайрхан дүүргийн хорьдугаар хороонд дөрвөн зуун наян хүүхдийн суудалтай сургууль барина аа гээд энэ ажил эхэлсэн. 2020 оны 12 сарын 26-нд хүлээлгэж өгөх ёстой. Гэтэл 3.3 тэрбумаар батлагдсан энэ тендер нь Барилгын хөгжлийн төвийн магадалгаагаар ороод тав аравны хэд болоод гараад ирчихсэн. Энэ нь 2021 оны төсөвтөө сууж чадаагүй байна. Тэгээд гишүүний хувиар ямар нэгэн байдлаар энэ дээр захиран зарцуулъя, шилжүүлье гэдэг ийм эрх байхгүй гэдгийг та бүхэн мэдэж байгаа. Тэгээд би энэ дээр Боловсролын сайд болоод Барилга, хот байгуулалтын сайд энэ хөрөнгийг гаргах боломж байгаа юу? Түлхүүр гардуулах гэрээ тендерт шалгарсан гэж байгаа юм. Энэ түлхүүр гардуулах гэрээ гэхлээрээ байгууллага өөрийн хөрөнгөөр бараа үйлчилгээ хийж төсвөөс гүйцэтгэлийн санхүүжилт авах ойлголт биш бөгөөд зураг төсөл, төсвийн тусгай зөвшөөрөл бүхий этгээдээр хийлгэн магадлал болон экспертээр оруулж уг магадлал хийсэн төсвийн дүнгээр санал оруулан төсвийн нэмэлт хүсэх боломжийг энэхүү хуулиар зохицуулж өгсөн гэдэг үндэслэлээрээ гүйцэтгэгч компани маань ингээд хөрөнгө нэхээд байна аа.

 Тэгэхлээр үүнийг болохоороо төсөвтөө тусгагдаагүй гэдгийг аудит гаргаад ирсэн байна л даа. Аудитын дүгнэлт дээр энэ ороод ирчихсэн байна. Би үүнийг Төсвийн байнгын хороонд болоод ажлын хэсэг Түвдэндорж дарга, Хүрэлбаатар сайдад бас уламжилсан байгаа. Үүнийг оруулж өгөөч ээ гэдэг. Нэг ажлаа дуусгахгүй байж дараагийн ажил хийгддэг. Гэтэл энэ ажил маань дараа дахиад л төсвөө шинэчлээд л оруулаад ирнэ. Дахиад л төсөв нэмэгдээд л ороод ирнэ. Тэгэхээр ингээд үргүй зардал байгаа байх уу, хугацаа алдаад байх уу гэдэг дээр би энэ тендер шалгаруулдаг энэ яамд, холбогдох байгууллагуудад нь хэлээд байгаа юм. Яагаад нэг ажлаа дуусгаж болдоггүй юм бэ. Аливаа ажлыг бид нар дуусгаж байж л санаа амардаг шүү дээ.

 Бас 33 дугаар хорооны цэцэрлэгийн ажил, бас гадна тохижилтын ажил төсөвт тусгагдаагүйгээс шалтгаалаад өнөөдрийг хүртэл байж л байгаа. Чуулганы хамгийн эхний хуралдаан дээр л би Боловсролын яамны Энх-Амгалан даргаас хүсэж байсан. Энэ асуудлыг хийхгүй болохоор хүүхдүүд маань жишээ нь 480 хүүхэд, 250 хүүхэд маань цэцэрлэгт хамрагдаж чадахгүй л байгаад байна. Сонгинохайрхан дүүргийн хувьд сар, сургууль цэцэрлэгийн хүртээмжийг бид нар тэгшилье гурван ээлжээр биш хоёр ээлжээр, магадгүй зарим сургуулиуд маань нэг ээлжээр хичээллэдэг болно оо л гэсэн ийм зорилттой байсан. Гэтэл энэ ажил маань ингээд тэр дундаа ороод дээвэргүй ч гэдэг юм уу хаалгагүй байдлаас болоод зогсчихоод байх юм аа. Энэ асуудлуудыг гүйцээх ямар боломж байна. Боловсролын сайд багцаасаа гаргах юм уу, барилга хот байгуулалтын сайд багцаасаа гаргах юм уу, гишүүнд багц байдаг бол багцаасаа шилжүүлчихмээр л байна. Уг нь нэг ажлаа дуусгамаар байх юм аа. Үүнийг яаж шийдэх вэ? Нэгэнт төсөв хэлэлцэж байгаа учраас энэ асуудлуудыг шийдэж өгөөч ээ гэдэг ийм хүсэлтийг тавьж байгаа юм аа.

 **М.Оюунчимэг:** Хэн эхлээд хариулах вэ? Эрүүл мэндийн сайд 3 дугаар микрофон.

 **Т.Мөнхсайхан:** Гишүүний асуултад хариулъя. Энэ грентологийн төв маань болон ахмад настнуудад их чухал ийм үйлчилгээ явуулах төв юм байгаа юм. Үүнийг бас зарим улсууд маань ингээд ахмад настнууд хэвтэх эмнэлэг мэтээр бас нэг буруу ойлгоод байгаа юм. Яах вэ, хэвтэх шаардлагатай ганц нэг юм нь хэвтдэг одоо бусад төрлийн энэ ахмадуудын нийгмийн асуудлыг шийдвэрлэдэг ийм тал руугаа илүү их чиглэсэн ийм геронтологийн төв юм байгаа юм. Энэ герентологийн төв маань анх 2011 онд 4.7 тэрбум төгрөгийн төсөвт өртөгтэйгөөр барилга нь эхэлсэн. Ингээд 2019 онд 7.4 болоод ингээд барилгын ажил маань нэлээн яваад одоогоор бол гүйцэтгэл нь 60 хувьтай явж байгаа. Ингээд ирэх онд одоо энэ төсөвт өртөг нь нэмэгдээд 17.4 тэрбум төгрөг болчихсон юм. Тэгээд энэ дээр одоо Сангийн яамнаас энэ төсөвт өртөг нь одоо хэр бодитой юм бэ гэдэг дээр бас аудит хийгээд энийг гарсны дараа шийдэгдэнэ гэдэг асуудал ярьж байгаа юм. Гэхдээ бид бүхэн уг нь 2021 ондоо бас 2 тэрбум төгрөг суулгаад энэ барилгынхаа ажлыг ингээд тасалдуулахгүй ирэх ондоо явуулчихвал их зүгээр байгаа. Энэ саналаа бол бид бүхэн тавьсан байгаа Сангийн яаманд.

 **М.Оюунчимэг:** Боловсролын сайд, тэгээд дараа нь Сангийн яам бэлдэж байгаарай. 4 дүгээр микрофон.

 **Л.Цэдэвсүрэн**: Жаргалмаа гишүүний асуултад хариулъя. Боловсролын салбарт ерөнхийдөө бол бид нар 2021 нэгэн оны төсвийн гол төлөвлөлтөө шилжих 2018 оноос эхлээд баригдаад явж байгаа, магадгүй зарим нь 2017 оноос эхлээд баригдаад явж байгаа. Шилжих барилгуудаа ер нь 2021 ондоо дуусгах тийм гол бодлогыг барьсан. Ингээд Сангийн яамтайгаа уулзаад яриа хэлэлцээгээ нэлээн хийсэн. Тэгээд одоо яг энэ өргөн баригдчихсан төсөв дээр орж ирж тусгагдаагүй байгаа асуудал бол Боловсролын сайдын багцын хөрөнгөнөөс нэмэлт санхүүжилт гаргах боломжгүй. Бид нар магадлан хийлгэчихсэн бүх барилгуудын нэмэлт төсөвтэй холбоотой асуудлыг 2021 онд Сангийн яамнаас бас аудит хийхээр төлөвлөж байгаа. Тэгээд үүний дагуу бол асуудал шийдэгдэнэ.

 Хэрвээ зайлшгүй шаардлагатай гэж үзвэл төсвийн энэ ажлын хэсэг дээрээ тодорхой хэмжээний зарчмын саналаа гаргаад явбал энэ асуудал шийдэгдэх боломжтой байхаа.

 **М.Оюунчимэг**: Жаргалмаа гишүүний асуулт дээр Сангийн яам хариулахаас өмнө би бас нэг зүйлийг тодруулчихъя. Сая Боловсролын сайд хэлж байна. Одоо жишээлбэл яг Сонгинохайрханд, манай Чингэлтэй дүүрэгт баригдаад ашиглалтад өнөө маргаашгүй хүлээж өгөхөд бэлэн болчихсон хэрнээ нэмэлт зардал буюу хүүхдийн аюулгүй байдал хангах үүднээс нуранги үүсгэхгүйн тулд 130 саяар барилга бариад дуусчих юмнууд төсвийн тодотголоор орсон хэрнээ дандаа ингээд дутуу орхигдоод гүйцэд хүлээж авахад бэлэн болчихсон хэрнээ Сангийн яамнаас Боловсролын сайдын багцанд тодорхой шаардлагатай зардлууд тусгагдсан юмнууд дутуу орхигдсоноос болоод нөгөө баригдсан барилга чинь дараагийн жил хүртэл үлдэнэ. Энэ хугацаанд нь нөгөө ашиглалтын зардал бараг л нөгөө дэд бүтэц нь юугүй болоод ашиглах боломжгүй болсноос баахан өр авлага үүсээд, эргээд хувийн компани ч, тухайн аж ахуйн нэгж, сургууль нь ч ажил ашиглалтад орохгүй ийм хүндрэлтэй юмнууд үүсээд байна. Одоо жишээ нь Чингэлтэй дүүргийн 10 дугаар хороонд 292 дугаар цэцэрлэг гээд 130 сая нэмэлтээр асуудал гэхэд Боловсролын сайдын багцад тэр орж үгүй юу?

 Тэгээд Сангийн яам энэ яг ашиглалтад ороход бэлэн болчихсон хэрнээ сая Жаргалмаа гишүүний хэлдэг шиг жижиг, сажиг санхүүжилтээсээ гацаад тэр нь 2020 оны юм уу, 2021 оны төсөв суухгүйгээс бэлэн 90 хувьтай, бараг 100 хувьтай юм ингээд дараа, дараагийн жил рүү гацаад үлдээд байна, энэ дээр яах юм бэ? Сая боловсролын сайд ба тодорхой хэлээд байна. Хэд хэдэн юман дээр ийм байгаа гээд. Та дараа нь Боловсролын сайд хариулаарай. Одоо яг ийм зайлшгүй суугдах зардал 2021 оны төсөвт хэд байна, одоо энэ нийслэл болоод орон нутагт гээд, энэ дээр эхлээд Сангийн яам хариулъя. Хэн хариулах вэ? Наранцогт Төрийн нарийн бичгийн дарга. Яг тодорхой хариулт өгөхгүй бол түрүүн ч хэлсэн, бүх ингээд дутуу орхигдоод 90 хувьтай хэрнээ дуусахгүй орхигдоод тэгээд энэ моралын элдэгдэл орчих гээд байна шүү дээ.1 дүгээр микрофон.

 **С.Наранцогт**: Төсөвт өртгийн хувьд бас их зовлонтой юм болоод байгаа юм аа. Одоо ингээд нийтдээ 132 төслийн 278.5 тэрбум төгрөгийн төсөвт өртгийг нэмж санхүүжүүлье гэдэг санал яамдуудаас ирсэн байж байгаа. эндээс ингээд үзэхээр 98 төсөл нь магадлалын дүгнэлттэй, 34 нь бол магадлалын дүгнэлт байхгүй. Тэгээд Сангийн яам бол энэ дээр ер нь энэ төсөвт өртөг нэмэгдэж байгаа ажил нь одоо ингээд гишүүд олон ч удаа ярьж байгаа. Адилхан хүчин чадалтай сургуулиудын төсөв өөр байна, санхүүжилт өөр байна гээд. Энэ нь яг саяны ярьж байгаа шиг зарим нь бол гадна тохижилтын ажил байдаг, зарим нь дэд бүтцийн ажил байдаг гээд. Тэгээд үүнийг ямар ч байсан бид нарын барьсан 2021 оны төсөвт барьсан зарчим нь бол төсөвт ирүүлсэн саналаар нь бол төсөвт өртгүүдийг нь нэмж тавьж өгсөн. Энэ ирсэн саналуудын. Санхүүжилтийн хувьд энэ хооронд бид нар энэ аудитын дүгнэлт гаргахгүй бол энэ нь өөрөө эргээд, зарим нь бол яалт ч үгүй бодитой, ихэнх нь, тэгээд тэр чинь нөгөө анхны зураг төсөв хийгдээд анхных нь магадлалын дүгнэлтээрээ гарсан төсөв нэмэгдэж байгаа учраас энэ нь цаанаа бас энэ чинь нэмэлт ингээд мөнгө гарчхаж байгаа учраас бас нарийн процедураар явахгүй бол асуудлууд их үүсдэг юм. Үүгээр бол одоо хэдэн жилийн өмнө бол энэ чинь нөгөө авлигажсан төсөв энэ тэр гэж яриад байгаа нь яг ийм юмнуудыг оруулж ярьж байсан ч юм байгаа, тэр дотор бас асуудалтай ч байсан юмнууд байдаг.

 Тийм учраас сангийн яам бол ямар ч байсан энэ төсөвт өртгүүдийг нь бүгдийг нь нэмэгдүүлчихье. Энэ онд дуусахаар байгаа бол дуусгахгүйгээр оныг нь сунгаад 50 сая төгрөг тавьж байгаад энэ хооронд энэ магадлалын дүгнэлтүүдийг хийлгээд ингээд аудит үүнийг шалгаад ингээд энэ яг зайлшгүй хийгдэх ёстой ажил юм аа гэж баталгаажуулсны дараа бол санхүүжилт хийх нь зүйтэй гэсэн ийм байр суурь баримталсан байж байгаа.

 **М.Оюунчимэг**: Боловсролын сайд энэ дээр ямар байр суурьтай байна. Яг зайлшгүй 2021 онд дуусгах юман дээр 50 сая. Бүгдэд нь 50, 50 гээд тэгш тавьсан юм уу?

 **С.Наранцогт**: Нийт дээр нь хугацаа нь дуусаад одоо жишээлбэл 2021 онд хугацаа нь дуусах ажил дээр ингээд төсөв төртөг нэмэгдчихвэл бид нар энэ чинь цаашаа үргэлжлэх боломжгүй болчих учраас 2022 он болгоод, нэг ёсондоо энэ төсөл арга хэмжээг нь зогсоохгүй, тэгэхдээ дүнг нэмэгдүүлсэн мөнгөөр нэмж өгөх боломжгүй, түүнийг нягтлах шаардлагатай байгаа учраас 50 сая төгрөг тавьчихсан. Тэр нь тийм ялгаатай юм. Зүгээр үргэлжлээд явж байгаа юмнууд дээр зүгээр бүгдийг нь төсөвт өртгийг нь нэмэгдүүлээд тавьчихсан.

 **М.Оюунчимэг:** Цэдэвсүрэн сайд, 4 дүгээр микрофон.

 **Л.Цэдэвсүрэн**: Боловсрол, шинжлэх ухааны салбарт 2021 онд ашиглалтад зайлшгүй оруулах ёстой, бид нар барилгынхаа судалгаануудыг хийгээд 50-иас дээш хувийн гүйцэтгэлтэй явж байгаа 47 барилга байгууламж байна. Тэгээд үүнийг 2021 онд ашиглалтад өгөх боломж нь юу байна гэдэг дээр нэлээн судалгаанууд хийгдээд явж байна. 47 барилга, цэцэрлэг, ерөнхий боловсролын сургууль дотуур байрыг ашиглалтад оруулахад 45 тэрбумын асуудал үүсэж байгаа. Саяын таны хэлсэн Чингэлтэй дүүрэг 10 хорооных бол барилгын ажил нь 95 хувийн гүйцэтгэлтэй. Бид нар өнгөрсөн 5 дахь өдрөө барилгын компанийг дуудаад энэ дээр уулзалт хийсэн. Тэндээ тэр барилгын гадна талд байгаа нэг ийм том нуранги шорооны түшиц ханыг хийх ёстой. Энэ хана дээр нэмэлт төсөв шаардлагатай болж байгаа 130 сая төгрөг. Тэгээд үүнийг хэрвээ магадлалаар оруулаад, магадлал хэрвээ хийгдээд албан ёсоор Барилгын хөгжлийн төв магадлалаар баталгаа баталгаажуулаад өгөх юм бол өөрийнх нь тендерийн хэмнэлтийн 130 саяас олох боломжийг бол судлаад явж байгаа.

 Тэгээд энэ 5 дахь өдөр, энэ долоо хоногтоо багтаагаад Барилгын хөгжлийн төв магадлалаа хийх боломжтой эсэх талаар бид нарт бас хариу өгнө гэсэн. Бид нар бүх материалаа бол тийш нь шилжүүлчихсэн байгаа.

 **М.Оюунчимэг**: Судлаад явж байгаа биш, ашиглалтад ороод дуусаад бүр хүүхдүүдээ бүртгэчихсэн байж байгаа тэр ганц нурангийн гээд асуудал гээд. Тэгээд энэ чинь 2021 онд ашиглалтад орохгүй бол нөгөө нэг шугам сүлжээ, бүх юм нь дахиад ашиглалтын зардал нь гараад яваад юу 130 биш тухайн компани дараа нь өр төлөх юм уу, эсвэл Боловсролын яаман дээр өр үүсэх юм уу гээд дахиад өр үүсчихдэг шүү дээ. Та нар тэрийг мэдэж байгаа. Тийм учраас үүнийг яаралтай хийх ёстой шүү гээд. Сангийн сайд Хүрэлбаатар энд нэг хариулт өгье гэсэн. Сангийн сайдын микрофоныг.

 Боловсролын салбарт дахь дутуу үлдсэн хөрөнгө оруулалтууд.

 **Ч.Хүрэлбаатар**: Боловсролын салбар дээр бол яг нийтдээ 90 объект дээр төсөвт өртөг нэмэгдүүлж өгөөч ээ гэдэг хүсэлт ирсэн. Тэгэхээр ерөнхий агуулгаар нь аваад үзвэл тендер хийнэ гээд, тендерт оролцохдоо бага үнэ өгдөг. Тэгээд тендертээ шалгарчихдаг. Тэгээд дараа нь төсөвт өртгөө нэмэгдүүлье гээд явуулж байгаатай одоо хүсэлт агаар нэг сонсогдоод байдаг юм. Тийм учраас Сангийн яам ямар байр суурь барьсан бэ гэхээр төсөвт өртөг нэмэгдүүлэхээр ирүүлсэн энэ бүх объектуудыг бид нар нягталж үзэх ёстой. Хэдийгээр магадлан гээд 2-3 хүн сууж байгаад нэг юм бичээд өгчихсөн байж болно. Гэхдээ үүн дээр бид нар бүгд дээр нь аудит хийж нягтлах ёстой. Энэ чинь татвар төлөгчдийн мөнгийг хаа хамаагүй бас ингэж болохгүй шүү дээ. Одоо цаг хугацаа хэлээд, маргааш ашиглалтад орох гэж байна, өг гээд. Яг тийм зохион байгуулалттайгаар шахдаг ч юм угаасаа. Тэгээд түүний цаана дандаа янз бүрийн асуудлууд явах магадлал нэлээд байдаг.

 Тийм учраас бид нар энэ төсөвт өртөг нэмэгдүүлсэн объектуудыг бүгд мөнгийг нь 50 сая төгрөгөөр тавиад 1 жилээр сунгах ийм ерөнхий л зарчим барьж байгаа. Ингэж байж бид нар энэ дээр бас дэг журамтай явахгүй бол үнэхээр болохгүй байгаа юм аа гэдгийг би онцолж хэлмээр байна. Тэгээд Боловсролын яамнаас бол нийтдээ 90 төсөвт өртөг нэмэгдүүлэх хүсэлт ирсэн. Үүнээс төсөв дээр нь бид нар 32-ыг нь оруулаад явж байгаа. Байдал бол яг л ийм байгаа юм. Би яг 50-иар нэмэгдүүлээд дараагийн үлдсэн санхүүжилтийг нягталж дууссаны дараагаар буюу дараагийн жил нь олгоно гэдэг ийм зарчим барьж байгаа.

 **М.Оюунчимэг:** Хүрлээ сайдаа, энэ нөгөө санхүүжилтийг гүйцэтгэлээр олгож байгаа шүү дээ. Тэгэхдээ энэ барилгуудыг ялангуяа сургууль, цэцэрлэг, эмнэлэг, Монгол Улс бодлогоороо ингээд явуулж байхад санхүүжилтийг олгохдоо гүйцэтгэл болгон дээр Сангийн яам ч оролцоод ингээд хяналт тавиад явж байгаа шүү дээ. Тэр үедээ үүний санхүүжилтүүдийг нь хянаад явчхаж болоогүй юм уу? Одоо яг ингээд 95, 100 хувьтай. Жишээлбэл Чингэлтэй дүүргийн 129 дүгээр цэцэрлэг бол бүр баталгаатай. Үнэхээр чанарын түвшинд ингээд хийгдчихсэн. Гэтэл ар талын нуранги гээд тэр угаасаа барилгын компаниас нь шалтгаалахгүй юм орж ирээд 130 саяын асуудал ингэж байхад л энэ дээр жишээ нь гацаад л ингээд энэ дуусчих жишээтэй. Жаргалмаа гишүүн түрүүн Сонгинохайрханыг хэлж байна.

 Тэгэхээр энэ асуудлыг ингээд хүнд суртал жаахан үүсгээд байгаа юм биш үү, үгүй юу? Та яг шалгах ёстойг нь шалгаад, яг зайлшгүй явцын дунд санхүүжилт олгохдоо болоод байна гэж ойлгочхоод, одоо болохоор ингэж гацааж болохгүй юм шиг санагдаад байх юм, нэгдүгээрт.

 Хоёрт, тендерийг хамгийн бага нөгөө үнэ өгснийг нь шалгаруулдаг энэ нэг хачин гаж үзэгдэл байгаад байна шүү дээ. Энэ дээр бас Тендерийн хууль дээр өөрчлөлт оруулах шаардлага гараад байгаа юм уу? Тэгээд энэ саяын таны ярьснаар бас хэлж байгаа яг үнэн байхгүй юу. Тендер зарлахад хамгийн бага өртөгтэйг нь шалгаруулна гээд. Тэгээд явцын дунд нөгөө үнэ өртөг, барилгын материалын үнээс шалтгаалаад үүсчихдэг юм уу? Яадаг юм тэгээд ийм гажуудлуудыг засахгүй бол энэ чинь эргээд нөгөө баригдсан сургууль, цэцэрлэг, эмнэлэг маань тэгээд дахиад нөгөө гацчихаад байна шүү дээ. Нэг жилээр, хоёр жилээр гээд бид нарын нөгөө амласан сургууль, цэцэрлэг маань.

 Жаргалмаа гишүүн тодруулъя нэг минут.

 **Б.Жаргалмаа:** Би тодруулъя. Сая тэр тендер гээд байна тийм ээ. Грентологийн төв одоо 9 жил яригдаж байна. Эхлээд 4 тэрбум байсан. 7 тэрбум болсон. Энэ жил 17 байсан. Ирэх жил одоо 20 болно. Ингэж хугацаа алдсаар байгаад бид нар нэг үргүй зардал, нөгөө татвар төлөгчдийн мөнгөө ингээд гээгээд байна.

 Тэгэхээр энэ дээр л анхаараач ээ гэж байгаа. Бид нар бүгдээрээ удахгүй ахмад настан болно. Ахмад настнууд юугаа хүлээж гэртээ суудгийг нь та бүхэн мэдэж байгаа. Надаар хэлүүлэх шаардлагагүй байх гэж бодож байна тийм ээ. Тэгэхээр энэ хүмүүстээ зориулсан энэ ахмадын геронтологийн төвөө хурдан ашиглалтад оруулаач ээ. Одоо тодотгодог юм уу, яадаг юм, нэмдэг юм уу, сайд нар нь нийлүүлж байгаад тийм ээ, бүгдээрээ хөгшрөх учраас.

 Нөгөөтээгүүр энэ тендерийн асуудал. Энэ аудитын тайлан дээр орсон байгаа, Хүрэлбаатар сайд аа, та бид хоёр харсан. Тийм ээ. Төсөлд тусгагдаагүй барилга байгууламжийн жагсаалт Увс аймгийн Тариалан сумын 640 суудалтай сургуулийн барилга, Сонгинохайрхан дүүргийн 480 хүүхдийн суудалтай сургуулийн барилга. Энэ бүгдийг тодотгож өгөөд оруулж өгөөч ээ гэдэг хүсэлтийг, одоо нэгэнт базаж байгаа тэр базалт дундаа оруулж өгөөч ээ. Хэн сайдын багцаас гаргахыг нь би мэдэхгүй байна. Би зарчмын зөрүүтэй саналаар энэ саналаа оруулъя.

 **М.Оюунчимэг**: Хүрэлбаатар сайд.

 **Ч.Хүрэлбаатар**: Жаргалмаа гишүүн энэ грентологийн төв үнэхээр хэрэгтэй ийм байгууллага байгаад байдаг. Тэгсэн мөртөө энэ анх 2011 оны төсөв дээр 4.7 тэрбум төгрөгтэйгээр барьсан. Тэгээд одоо 2021 онд төсөвт өртгийг 17.5 болгохоор орж ирж байгаа юм. Төсөв өртөг нь хэдэн ч удаа нэмэгдэв. Ийм байгаад байгаа. Тэгээд одоо бол яг 2020 онд тавигдсан мөнгөө бас герентологийн төв аваагүй байгаа. Аваагүй байгаа. Харин ингээд 2011 оноос хойш 9 жил явж байна. Гүйцэтгэл нь бол яг өнөөдрийг хүртэл Сангийн яаман дээр ирээгүй.

 **М.Оюунчимэг:** Эрүүл мэндийн яамны Төрийн нарийн бичгийн дарга.1 дүгээр микрофон дээр товч 1 минут хариулчих. Тэр компаниасаа болсон юм уу эсвэл тэрийгээ тодорхой хэлээрэй. 1 дүгээр микрофон.

 **Я.Амаржаргал:** Тийм, энэ 2011 оны барилга. Тухайн үеийн зураг төслийг хийж байхад одоо жишээ нь 10 жилийн дараа бол өөр болчихсон гэж байгаа юм. Барилгын материал, зураг төсөв, магадлалаараа бол төсөвт өртөг нэмэгдэхээс өөргүй байгаа гэдэг ийм дүгнэлттэй байгаа юм нэгдүгээрт нь.

 Хоёрдугаарт нь, 2020 оны төсөвт 1.7 тэрбум төгрөг суугаад тэрүүгээрээ одоо үндсэндээ гадна дүүргэлтээ хийгээд явж байгаа. Энд нэг асуудал байгаа. Яагаад вэ гэхээр Арвис интернэйшнл гэдэг нэг компани Замын-Үүдийн одоо сая коронавирусийн үеэр Улсын онцгой комиссын дүгнэлт гарч байж ашиглалтад одоо дөнгөж одоо нэг сарын өмнө аваад байгаа эмнэлгийн барилгыг авчихсан компани энэ барилгын тендерийг авсан байгаа юм. Тэгэхээр энэ жил Улсын онцгой комисс шахаад 100 ортой эмнэлгээ дуусга гэсэн учраас дуусгаж байж 9 сард ирж ажлаа эхэлж байгаа байхгүй юу.

 Тэгэхээр одоо бол гадна талын дүүргэлтээ хийгээд явж байгаа. Гүйцэтгэл арай авах болоогүй. Бид нар одоо ажлаа хийж байж гүйцэтгэлээ ав гэдэг шүү дээ.

 **М.Оюунчимэг**: 1 минут, 1 дүгээр микрофон. Яагаад тийм компанийг тэгээд дахиад шалгаруулчихсан юм бол гэдэг асуудал байна шүү дээ.

 **Я.Амаржаргал**: 2011 оных. Тэгээд одоо бид нар ямар шаардлага тавьж байгаа вэ гэхээр, та хэд ямар ч байсан энэ 1.7-доо гадна дүүргэлтээ хий гээд. Гэтэл 2021 оны төсөвт төсөвт өртөг нь нэмэгдсэн барилга гээд ямар ч төсөв суугаагүй. Тэгэхээр одоо дахиад л энэ барилга хэдэн жил гацах нь мэдэгдэхгүй. Тэгээд бид сая засгаар төсөв хэлэлцэхэд Сангийн яаманд санал тавьсан.

 Ингээд Их Хурлаар хэлэлцэгдэх үед зарчмын зөрүүтэй саналаар гишүүдээр яриулаа гэдэг ийм л дүгнэлт байна. Тэгээд ядаж 1-2 тэрбумыг энэ 2021 онд суулгаад өгчихөөч ээ, бага ч гэсэн ажил нь зогсохгүй явж байг гэдэг хүсэлтийг Эрүүл мэндийн яам тавиад байгаа юм. Тэгэхдээ бүх үлдсэн төсвийг нь өгч чадахгүй бол 1-2 тэрбумыг ядаж 2021 онд тавиад өгөөч ээ, энэ компани таслахгүй ажлаа аваад явж байг гэсэн ийм л байдалтай. Удахгүй гүйцэтгэл орж ирнэ.

 **М.Оюунчимэг:** Тэгээд энэ компанид нь хариуцлага тооцох хэрэгтэй шүү дээ. Эсвэл болиулаад дараагийн компани оруулах. 2011 онд гацсан компани өнөөдрийг хүртэл тэгээд компаниас болоод ашиглалтад орж чадахгүй яваад байна гэдэг чинь бас ажлаа л сайн хийх хэрэгтэй байна даа.

 Чинбүрэн гишүүн.

 **Ж.Чинбүрэн**: Гишүүдийнхээ энэ өдрийн амар амгаланг айлтгая. Ариунзаяа сайд арай орж ирээгүй байна. Мөнхсайхан сайдаас резедентийн төлбөр цалин орсон байна. Их сайшаалтай. Энэ дээр хувийн болон улсын захиалгатай резедентүүд бүгд орох уу гэсэн нэг ийм тодорхой асуултад хариулт авмаар байна.

 Ариунзаяа сайд ороод ирлээ.Тэгэхлээр хоёр дахь асуулт бол МСҮТ-ийн сургалт дээр сувилагчийн сургалтыг оруулах тал дээр Боловсролын яам, Эрүүл мэндийн яам та хэд хоорондоо ярилцсан асуудал байгаа юу? Сувилагчийн сургалтыг одоо бүрэн даах боломж бий юу? Энэ төсөвт, энэ далан хэдэн тэрбумд нь орж байна уу? Орохгүй байна уу?

 Дараагийн асуулт нь, энэ хөдөлмөрийн чадвар алдалттай холбоотой нэг үнэлгээ гэж байгаа. Одоо чадвар алдалтыг тогтоож байгаа нөгөө эмч комисс гээд байгаа. Түүний цалин хөлс нь цагийн 4100 төгрөг байгаа. Түүнийгээ 2019 онд нэг тушаал гаргаад 7100 болгосон юм байна. Одоо энэ нь 2020 ондоо яг хэрэгжих юм уу. Энэ төлбөр үнэлэмжийн асуудал бас муу байгаатай холбоотой, энэ хөдөлмөрийн чадвар алдалттай холбоотой нэлээн их маргаан зөрчлүүд байгаад байгаа. Үүнийгээ сайжруулах тал дээр энэ комиссын ажлын хөлсийг тооцох асуудал нэлээн орох ёстой гэж бодож байна.

 Өнгөрсөн ээлжит бус чуулганаар хорт хавдрын эрт илрүүлэг, эргэн дуудах тогтолцоог хийхэд Хүрэлбаатар сайд 1 тэрбум төгрөгийг 2021 оны төсөвт суулгаж өгнө өө гэж амлаж байсан. Тэгэхлээр энэ амлалт маань эндээ орсон байгаа байхаа. Мөнхсайхан сайд бас энд бас давхар хариулт өгөх байх аа гэж бодож байна. Баярлалаа.

 **М.Оюунчимэг**: Мөнхсайхан сайд эхлээд хариулъя. 3 дугаар микрофон.

 **Т.Мөнхсайхан:** Гишүүний асуултад хариулъя аа. Энэ резедентээр суралцаж байгаа, одоо нэгдүгээр курст суралцаж байгаа резедентүүд ирэх жил хоёрдугаар курст орно. Энэ нь 931 резедент байгаа. Эд нар маань бүгдээрээ бас цалинтай болох тооцоолол маань орсон байгаа. Дээрээс нь одоо энэ жил хөгжлийн төвөөр резедентэд элссэн резедентүүд маань бүгдээрээ цалингаа авах. Одоо Хөгжлийн төвөөр элссэн резедентүүд хувь ч бай, захиалга ч бай бүгдээрээ цалинтай болохоор ийм тооцоололтой орсон байгаа.

 **М.Оюунчимэг**: 4 дүгээр микрофон, Цэдэвсүрэн сайд.

 **Л.Цэдэвсүрэн**: Чинбүрэн гишүүний асуултад хариулъя. Засгийн газрын 2020 оны 7 дугаар тогтоолоор Монгол Улсад одоо хэрэгцээтэй мэргэжлийн жагсаалт баталсны дотор сувилагч орсон. Сувилагчийг нэмж яаралтай, одоо өргөжүүлж бэлтгэх шаардлагатай гэдэг үүднээс 2020 оны төсөвт 5.9 тэрбум, 2021 оны төсөвт Боловсролын сайдын багцад Боловсролын зээлийн сангаас санхүүжүүлэх төсөв дотор 5.9 тэрбум тусчихсан явж байгаа. Бид нар сувилагч буюу анагаахын мэргэжилтэн бэлтгэдэг энэ сургуулиуд дээрээ Эрүүл мэндийн яамтайгаа хамтраад бас тодорхой хэмжээний шалгалтууд хийгдчихсэн.

 Одоогийн байдлаар энэ оны мөнгөнүүд бол өгөгдөөд явж байна. 2021 онд зарим сургуулиудаас хүсэлт гарч байгаа нь босго оноогоо жаахан багасгаж өгөхгүй бол сувилагч мэргэжлээр одоо суралцаж байгаа хүүхдүүдийн тоо төдийлөн ихсэхгүй байна гэдэг санал тавьсан. Үүнийг тавигдах шаардлагыг нь яаж одоо арай өөр болгох вэ гэдэг дээр Эрүүл мэндийн яамтайгаа хамтарч ажиллаж байгаа. Тэгээд 2021 онд бол тусгасан 5.9 тэрбум төгрөг бол энд бол бүрэн зарцуулагдах байх гэж найдаж байна.

 **М.Оюунчимэг**: Ариунзаяа сайд, 1 дүгээр микрофон.

 **А.Ариунзаяа:** Чинбүрэн гишүүний асуултад хариулъя. Хөдөлмөрийн чадвар түр алдалтыг магадлан комиссоор оруулахдаа тухайн аймаг, дүүргийн эмч, ерөнхий эмч нар тухайн комиссын хурлынхаа л одоо оролцоогоороо цагийн хөлс авдаг байгаа. Ер нь 320-иод эмчийн тухайн зардал төсөвт ороод явдаг. Одоогийн байдлаар 680 сая төгрөг тавигдсан. Энэ жилийн хувьд 680 сая байсан. Ирэх жил ч гэсэн 680 саяараа хэвээрээ байгаа. Баярлалаа.

 **М.Оюунчимэг**: Тодруулах юм уу? Та 1 минут. Чинбүрэн гишүүн.

 **Ж.Чинбүрэн**: Тэгэхлээр Ариунзул сайд 630 сая маань үндсэндээ 4.1 мянган төгрөг маань цагийн хөлс маань нэмэгдээгүй гэж ойлгож болох нь байна шүү дээ. Одоо бид яагаад үүнийг тавиад байна вэ гэхээр тогтмол үйл ажиллагаатай ийм комисс байхгүй бол тэгээд үе, үе хуралдахдаа нэг 7 хоногт 1 удаа гээд үүдэн дээрээ баахан өвчтэй улсуудыг бөөгнүүлж овооруулаад, тэгээд эмнэлгийн ч ажил нь саатаад, нөгөө улсууд нь бухимдаад байдаг учраас үүнийгээ тогтмол үйл ажиллагаатай 7 хоногийн туршид ажлын өдрүүдээр энэ групп тогтоох үйл ажиллагааг нь хийдэг болгох, энэ мөнгөө зөв зарцуулахад та бас анхаарч өгөөрэй гэж хүсмээр байна.

 **М.Оюунчимэг**: Баярсайхан гишүүн.

 **Б.Баярсайхан**: Та бүхэнд энэ өдрийн мэнд хүргэе. Ариунзаяа сайдаас 2 асуулт, Цэдэвсүрэн сайдаас 2 асуулт асууя. 2021 онд Хөдөлмөр, нийгмийн хамгааллын яам дээр нэлээн том зорилт орж ирсэн. Энэ нь хүний хөгжлийн цогц бодлого боловсруулах. Тэгэхлээр 2021 оны төсөв дээр үүнтэй холбоотой ямар нэгэн төсөв суугдаж байгаа юу? Эсвэл үүнийг одоо төсөвгүй хийх гэж байгаа юу? Миний бодоход өнөөдөр Монгол Улсад хэрэгжиж байгаа энэ хуулиуд аль нь хаанаа болохгүй байгаа юм. Аль нь цоорхойтойгоо, аль нь хоорондоо уялдаж чадахгүйгээс болоод өнөөдөр бид нар хүнээ хөгжүүлэх, хүнээ хайрласан, хүнээ бодсон тэр төрийн бодлого, энэ нийгмийг бид нар бий болгож чадахгүй байгаа юм бэ гэдэг ийм асуудал байгаа. Тэгэхлээр маш олон хэлэлцүүлэг, салбар салбарынхныг оруулсан, одоо нэлээн том ийм ажил болно гэж харж байгаа. Тэгээд ажлын хэсэг ч гэсэн өнөөдрийг хүртэл байгуулагдаагүй байна. Энэ дээр хариулт авмаар байна.

 Хоёрдугаар асуудал, 2019 оны гүйцэтгэлийг хэлэлцэж байх үеэр энэ үр дүнгийн гүйцэтгэл ямар байсан талаар асуусан. Гэр бүл, хүүхэд, залуучуудын газраас мэдээлэл өгнө гэсэн боловч одоог хүртэл өгөөгүй байгаа. 2021 онд хүүхэд хамгааллын зардлыг харж байна. Тэгэхээр Улсын Их Хурлын эмэгтэй гишүүд, хүчирхийллийн эсрэг лобби бүлэг байгуулагдаад ямар ч байсан хүүхэд хамгааллын зардлыг хасуулахгүй байх талд нэгдээд ингээд явъя гэж байгаа. Гэтэл хэчнээн төсөв байгаад жил, жилээр нэмээд өнөөдөр хүүхэд хамгааллын ажил дээр чинь ахиц дэвшил гарахгүй байна.

 Тэгэхлээр 2021 онд энэ шинэ төлөвлөсөн ажил байна уу? Яг түрүүний одоо халамжийн бодлогоос хөдөлмөрийн орон гэдэг шиг. Энэ шинэ төлөвлөсөн ажлууд байгаа бол үүнтэй холбогдсон зардлууд байгаа юу? Ер нь хүүхэд хамгааллын энэ зардлыг үр дүнгийн гүйцэтгэлээр нь, ер нь аливаа ажил тийм шүү дээ. Хувийн компаниуд бол үр дүнгээ харж байж дараа оны төсөв дээр тэр ажил нь үр дүнтэй байсан юм уу, үгүй юу гэдэг дээр үргэлжлүүлдэг. Тэгэхлээр энэ хүүхэд хамгааллын ажил дээр тодорхой хэмжээгээр мөнгө зараад байна, зараад байна. Гэтэл мөнгөгүй төсөвгүйгээр нэг ч төгрөг зарцуулахгүйгээр бас хийдэг ажлууд ч байгаад байна. 2021 оныхоо үйл ажиллагааны энэ төлөвлөгөө, энэ хэлбэр агуулга дээрээ арай нэг өөр, одоо бодож байгаа шинэчлэлийн тийм ажил байна уу гэдгийг бас асуумаар байна.

 Цэдэвсүрэн сайдаас Монгол Улсын Засгийн газрын үйл ажиллагааны хөтөлбөрийн боловсролын хэлтэс 2.3.11 дээр сургуулийн өмнөх боловсрол, ерөнхий боловсролын сургуулийн урлаг, биеийн тамирын хичээлийн агуулга, хөтөлбөрийг сайжруулж одоо бүх сургуулиудыг шаардлагатай хөгжмийн зэмсэг, тоног төхөөрөмжөөр хангана гэж тусгасан. Тэгээд энэ зардал 2021 онд яаж туссан бэ? Мөн одоо энэ яслийн үйл ажиллагаа 2021 онд эхлэх үү, явах уу гэдэг ийм 4 асуулт байна.

 **М.Оюунчимэг**: Цэдэвсүрэн сайд, 4 дүгээр микрофон.

 **Л.Цэдэвсүрэн**: Баярсайхан гишүүний асуултад хариулъя. Засгийн газрын үйл ажиллагааны хөтөлбөрийн боловсролын салбарын зорилтод сая таны хэлсэн зорилт тусгагдсаны дагуу бид нар ер нь энэ цэцэрлэг, ерөнхий боловсролын сургуулийн ганцхан энэ хоёр хичээл биш ер нь агуулга, стандарттай холбоотой ажлыг хэрхэн цэгцлэх вэ, яаж одоо илүү сайжруулах вэ гэдэг дээр Боловсролын хүрээлэн маань ажиллаж байна. Бид нар бас одоо энэ төсвийн төслөө хийхийн өмнө Сангийн яамтайгаа уулзалт хийгээд ер нь 2021 онд шинээр ашиглалтад орж байгаа сургууль, цэцэрлэгийнхээ холбогдох шаардлагатай тавилга, техник тоног төхөөрөмжийг бүрэн хангах ийм зорилт тавиад, цаашдаа ингээд хамтраад энэ дээрээ ажиллая гэдэг дээрээ бол нэлээн сайн ярилцсан.

 Тэгээд 2020 оны Боловсролын сайдын, одоо хөрөнгө оруулалтын багц нь тодорхой мөнгө тусгагдаж байгаа. Энэ дээр бид нар мэдээж энэ шаардлагатай байгаа биеийн тамир болон урлаг, спорт заалны тоног төхөөрөмжийг авах төлөвлөж байгаа, нэг дэх нь.

 Хоёр дахь нь бид нар үүнийг зөвхөн улсын төсвөөс бас бүрэн санхүүжүүлнэ гэж тооцохгүй байгаа. Сайдын багцад батлагдаж байгаа мөнгө бол шинээр ашиглалтад орох 75 сургууль, 75 цэцэрлэгийг иж бүрэн тоног төхөөрөмжөөр тоноглоход бол тийм хүрэлцээтэй мөнгө биш. Ийм учраас бид нар энэ чиглэлээр хэд хэдэн төслүүд санаачилж, одоо гадаадын хандивлагч донор байгууллагуудад бол хүсэлтээ тавьж байгаа.

 Яслийн хувьд Засгийн газрын үйл ажиллагааны хөтөлбөрт туссаны дагуу бид нар биеэ даасан ясли барихгүй. 12 бүлэгтэй цэцэрлэгтэй яслийн бүлэг ажиллуулахаар тооцоод, 2021 оны төсөвт 4.8 тэрбум төгрөг тусгаад бид нар 2021 онд бол яслийн 60 бүлгийг нээж ажиллуулахаар төлөвлөөд судалгааны ажлаа хийгээд явж байгаа.

 **М.Оюунчимэг:** 1 дүгээр микрофонд Энх-Амар дарга.

 **М.Энх-Амар**: Баярсайхан гишүүний асуултад хариулъя. Баярсайхан гишүүнээс 5 асуулга бүхий бичиг ирсэн. Та үүнтэй холбоотой яг 2018, 2019, 2020 онд хүүхэд хамгааллын чиглэлээр хийгдэж байгаа ажил, хууль тогтоомжийн хэрэгжилт, төсвийн зарцуулалтыг хариуг нь өгөөд яаманд хүргүүлсэн байгаа. Энэ бол очсон байх. Ер нь 2021 оны төсөв дээр бол хүүхэд хамгааллын зардал өмнөх жилийн төсвийн хязгаарын хэмжээнд 8 тэрбум төгрөгөөр төсөвлөгдөөд ингээд явж байгаа.

 Гол нь энэ зардлыг хэрхэн оновчтой зарцуулах вэ гэдэг дээр шинэлэг зүйл гэвэл энэ нэгж хүүхдэд зарцуулагдаж байгаа хүүхэд хамгааллын жишиг зардалтай болчихвол үүнийгээ хүүхдийн төлөө үндэсний зөвлөлөөр хэлэлцүүлээд, үүнийгээ баталж чадвал тодорхой болчихно. Нэг хүүхдэд зарцуулах хүүхэд хамгааллын зардал ийм байна гэвэл тодорхой энэ чиглэлийн үйл ажиллагаа явуулж байгаа төрийн бус байгууллагуудыг чадавхжуулаад, яг тэр хэмжээгээрээ хүүхдийн тоонд зарцуулах хяналт нь сайжраад нэлээн өөрчлөлт гараад явна.

 Дээрээс нь зөвхөн хүүхэд хамгааллын зардал гэхгүйгээр энэ хуваарилагдаж байгаа хөрөнгийг хүүхдийн хөгжил оролцоо, тэгээд гэр бүлийн хөгжилд нь суурилсан байдлаар хүүхэд хамгааллын, хөгжлийн цогц арга хэмжээнүүдийг нь хүүхэд хамгааллын зардлаасаа зарцуулаад явна гэсэн ийм бодолтой байгаа. Ер нь энэ чиглэлээр хүүхэд хөгжлийн, хүүхэд оролцооны, хүүхэд хамгааллын үйл ажиллагаа явуулж байгаа маш олон төрийн бус байгууллагууд байгаа. Энэ төрийн бус байгууллагуудаа бас нэлээд чадавхжуулж нэг малгай дор, нэг бодлого чиглэл доор аваачиж нэгдэж чадаад, тэр том толгой төрийн бус байгууллагатай нь үнэхээр төр яг зарим чиг үүргээ ямар байдлаар хэрэгжүүлэх юм, түүнд нь таарсан одоо төсвийг нь хуваарилаад, үнэхээр тэр төрийн бус байгууллагууд нь тэр толгой байгууллагадаа яг энэ хүүхэд хамгааллыг яг хэн нь хамгааллын, яг энэ өмгөөллийн, яг энэ харах үйлчилгээн дээр гээд энэ хүүхэд хамгааллын ямар одоо хэлбэр дээр бид нар ингэж ажиллана аа гэдгээ төр, төрийн бус байгууллагууд хоорондоо энэ уялдаагаа олж, энэ оны сүүлээр нэгдсэн форум хийгээд ирэх 2021 оноос төр нь яг юугаа хариуцах юм, Төрийн бус байгууллагууд юугаа хариуцах юм гэсэн энэ нэг тоглоомын дүрмээ бас нэлээн тодорхой болгож байгаад тэгээд энэ хүүхэд хамгааллын зардлыг бас илүү оновчтой байдлаар цаашид зарцуулах тал дээр дорвитой өөрчлөлт гарна гэж ингэж харж байгаа юм.

 **М.Оюунчимэг**: Хүний хөгжлийн бодлогын төсөв байгаа юу, байхгүй юу гээд Ариунзаяа сайдаас асуусан. Одоо болтол тоглоомын дүрмээ тодорхой болгоогүй тухай Энх-Амар дарга ярьж байна гэж юу яриад байгаа юм.

 Хүний хөгжлийн бодлого дээр төсөвт нь хөрөнгө мөнгө суусан уу, суугаагүй юу? Нэгдүгээр микрофон. Ариунзаяа сайд.

 **А.Ариунзаяа**: Баярсайхан гишүүний асуултад хариулъя. Төрөөс хүн амын хөгжлийн талаар баримтлах бодлого 2016-2025 онд хэрэгжээд явж байгаа. Үүний явцын үнэлгээ хийгдээд явна. 2021 оны хүний хөгжлийн цогц бодлого, боловсрол, салбарын бодлого бүхэлдээ хүний хөгжлийг хангах Засгийн газрын үзэл баримтлалтай уялдаж гарч байгаа л даа. Тэгээд гэр бүл, хүүхэд хамгаалал, өндөр настан, ахмадууд, хөгжлийн бэрхшээлтэй иргэдийн хөгжил хамгааллын зориулалтуудыг нь шууд авч үзээд сайдын өөрийнх нь багц дотроо л бид өөрсдийнхөө тусгайлсан зардал гаргаж, бодлого боловсруулна гэсэн сургалт семинар, хэлэлцүүлгүүдийн зардлуудыг өөрийнхөө сайдынхаа багц дотроо л ерөнхийлөн одоо орж байгаа.

 Дээрээс нь Баярсайхан гишүүний асуулгын хариултыг 10 сарын 14-нд буюу хугацаанд нь хүргүүлж ажилласан болно. Баярлалаа.

 **М.Оюунчимэг**: Баярсайхан гишүүн 1 минут тодруулъя.

 **Б.Баярсайхан:** Ямар ч байсан хүний хөгжлийн цогц бодлого шинээр боловсруулагдах төсөв мөнгө нь сайдын багцад байгаа юм байна гэж ойлголоо. Энэ бол маш том ажил. Энэ бол улсын хөгжлийн нэлээн том суурь бодлого боловсруулагдана гэж бодож байгаа. Энэ асуулгын хариу гээд зүгээр нэг юм асуухаар нэг цаас бичиг явуулчихдаг, одоо үүнээсээ бүгдээрээ болимоор байна. Өдөр болгон хүүхдийн хүчирхийлэл газар авч байна. Жилдээ 25 мянган хүүхэд өнөөдөр зөвхөн гэртээ бэртэж гэмтэж, нас барж, хүчирхэг хүчирхийлүүлж байна. Одоо наад агентлагийнхаа ажлыг жаахан сайжруулаад, үр дүнтэй, нэлээн амьдралд хүрсэн бодитой ажил хийвэл яасан юм бэ? Мэнд-Амар дарга юу ярьж байгаа юм бэ? Одоо тоглоомын дүрмээ боловсруулна гэнэ үү? Тийм юм байхгүй ээ. Сая өнгөрсөн 3-5 сар хүртэл би өөрөө ажлын хэсэг ахлаад, “Миний гэр аюулгүй орчин” гээд анх удаа Монгол Улсад бүх айл өрхөд өөрсдийнхөө гэр бүлийн эрсдэлийн үнэлгээг шалгаад . . ./хугацаа дуусав/.

 **М.Оюунчимэг**: Зайлшгүй шаардлагатай гэж үзвэл 1 минут.

 **Б.Баярсайхан**: … нэг ч төсөв мөнгө шаардагдахгүйгээр бүр зарцуулалгүйгээр “Миний гэр аюулгүй орчин” гээд танай яамны танай агентлагийн ажлыг хийсэн. Улсын хэмжээнд байгаа 890 мянган өрх айлын дөнгөж 200 мянгад нь хүрсэн ийм л ажил хийгээд та нар орхичихсон байж байгаа. Тэгсэн мөртөө 8 тэрбум төгрөгийг яасан гэхээр орон нутаг руу шилжүүлчихсэн шүү дээ, орон нутгийн зардалд өгдөг шүү дээ гээд. Сая ч гэсэн тэр асуулгын хариу явуулчихсан юм бол Мэнд-Амар дарга яагаад өнөөдөр 2019 оныхоо хүүхэд хамгааллын гүйцэтгэлийг хэлж чадахгүй байгаа юм. Одоо төрийн байгууллага нь яаж ажиллах вэ, төрийн бус байгууллага нь яаж ажиллах вэ, тоглоомын дүрмээ гаргана гэнэ үү? Ийм юм бол байхгүй ээ. Үнэхээр энэ том агентлагийг авч явж чадахгүй бол тэр хийж чаддаг хүнд нь ажлаа өгсөн нь дээр шүү. Тэгээд ер нь бол энэ Хөдөлмөр, нийгмийн хамгааллын яам, Гэр бүл хүүхэд залуучуудын газраас асууж байгаа асуултуудад хэзээ ч өнөөдрийг хүртэл оновчтой хариулт өгөхгүй байна. Тэгээд ажил чинь яваад өчнөөн сар болчхоод байна. Тэгээд төсөв мөнгө яриад байна.

 **М.Оюунчимэг**:Ундрам гишүүн, Булгантуяа гишүүдийн нэрийг оруулаарай, хасагдсан байна. Сандаг-Очир гишүүн.

 **Ц.Сандаг-Очир**: Энэ гишүүдэд өгч байгаа мэдээллийг үнэн зөв мэдээлэл өгч байгаач гэж хэлэх гэсэн юм. Энэ Байнгын хорооны ажлын алба бас хариуцлагатай хандмаар байна. Түрүүн хамгийн түрүүнд Чинзориг сайд бас асууж байсан шүү дээ. Яг энэ өгсөн мэдээллээр уншихаар, харахаар халамжийн нэр төрлийг, шаардлагагүй тэтгэвэр, тэтгэмжийг халамжаас хасах зэргээр 259.9 тэрбум төгрөгийг одоо бууруулж байна гэж ойлгогдохоор байгаа юм, өгсөн мэдээллийн хувьд. Гэтэл Ариунзаяа сайдын тайлбар, хариултаас төсөв нь буураагүй юм байна гэж би ойлгож байна гэх мэтчилэн ингээд энэ мэдээллийг үнэн зөв өгөөч ээ гэж үүнийг асуултынхаа өмнө хэлье. Нэгд.

 Хоёрт, түрүүнд Хүрэлбаатар сайд тайлбар танилцуулгаа хийсэн. Эрүүл мэнд, боловсролын салбарын шинэчлэлийг хийнэ гэж, энэ төсөв дээр. Эрүүл мэндийн салбарын шинэчлэлийн талаар би бол тодорхой мэдээлэлтэй байгаа. Үнэхээр одоо ирэх жилээс бас үр дүн гарах байх гэж ойлгож байгаа. Гэхдээ одоо үед эрт баярлах болоогүй байна. Ирэх жилийн өдийд энэ одоо төсвийн гүйцэтгэлээрээ санхүүжилт хэр одоо үр дүнтэй байх нь вэ гэдэг нь харагдах байх аа.

 Харин би боловсролын шинэчлэлийн хувьд одоо ер нь төсөв төлөвлөгөөтэй холбоотойгоор ямар шинэчлэлийн ажил яг хийгдэх гээд байгаа юм. Энэ талаар би тодорхой мэдээлэл байхгүй байна. Энэ дээр Боловсролын сайд хариулж өгөөч ээ гэж хэлэх гэсэн юм.

 Хоёрт боловсролын шинэчлэл, эрүүл мэндийн шинэчлэлтэй холбогдуулаад би бас төсвийн энэ хуваарилалт, зарцуулалт дээр шинэчлэл хийх хэрэгцээ шаардлага байгаа юм болов уу гэж асууж байгаа юм. Сангийн яамныхан энэ дээр хариулж өгөөч. Одоо энэ төсвийн зарцуулалтыг 13.1 их наяд төгрөгийн улсын төсөв ярьж байна. Зарцуулалтыг ярьж байна. Хөрөнгө оруулалтыг ярьж байна. Тэгээд бид нар одоо өнөөдрийнх шигээ ингээд 330 сумандаа, 172 хороондоо, 21 аймагтаа, 9 дүүрэгтэй, ингээд жижиг сажиг гишүүдийн ингээд барьж хөөсөн энэ ажлуудаа зурагтай төсөвгүй ажлуудыг оруулаад ингээд явах юм уу. Эсвэл нэгдсэн том бодлогоор томоохон ажлуудыг 21 аймагт яг л энэ 4 жил ийм ажлыг хийнэ. Улаанбаатар хотод ийм томоохон 3 ажлыг гээд, ингээд төсвийн зарцуулалт, шинэчлэлт дээр одоо бас хэрхэн яаж хандаж байгаа вэ, шинэчлэл хийх хэрэгцээ шаардлага байгаа юм биш үү. Энэ дээр ямар байр суурь барьж байгаа вэ гэж Сангийн яамныхаас асуух гэсэн юм.

 Дараагийн асуулт, их, дээд сургуулиудыг орон нутагт шилжүүлнэ гэж хэвлэл мэдээллийн хэрэгслээр Боловсролын яамны байр суурь явж байгаа юм. Тэгээд энэ төрийн албаны залгамж чанар гэж байх ёстой. 2008 онд анх яригдаж Улсын Их Хурлын тогтоол гарч явсан. Багануур дүүрэгт их, дээд сургуулиудыг гаргах асуудал яригдаж тогтоол гарсан. ТЭЗҮ гарч 1 тэрбум төгрөгийн зураг төсөв хийгдсэн байдаг юм байна. Би буруу хараагүй бол Боловсролын яамны 5 давхарт, Багануур дүүргийн их, дээд сургуулиудын оюутны хотхоны макет байж байгаа зүйтэй. Гэтэл энэ мөнгө өнөөдөр ингээд одоо салхинд хийссэн юм шиг алга болох юм уу. Энэ ажил цаашдаа энэ залгамж чанараараа явахгүй юм уу. Нэг сайд нь гарч ирээд өмнөх сайдынхаа ажлыг ингээд үгүйсгээд унагаад ингээд явах юм уу. Энэ залгамж чанар хаана яваа вэ.

 Цаашдаа ер нь 6 байршилд гэж байсан. Энэ яг бодлого, байр суурь, Засгийн газрын бодлого, байр суурь мөн үү, шийдвэр гарсан юм уу? Энэ тал дээр одоо бас би Боловсролын сайдыг бас хариулж өгөөч ээ гэж хэлэх гэж байгаа юм аа. Гэр бүл, хүүхэд, залуучуудын хөгжлийн газрын төсөв 2.5 тэрбум төгрөгөөс ирэх жил 16.8 тэрбум болж, даруй 14 тэрбум төгрөгөөр буюу 7 дахин нэмэгдэж байна. Гэтэл яагаад энэ гэр бүл, хүүхэд залуучуудын асуудал, хүүхдийн хүчирхийллийн асуудал буурахгүй байна вэ. Төсвийг нь нэмээд байдаг байр сав, одоо ажиллах орчин нөхцөл нь сайжраад байдаг. Гэтэл өнгөрсөн хугацаанд яагаад энэ хүүхдийн асуудал, хүчирхийллийн асуудал буурахгүй байна вэ?

 Тийм учраас тэр анхан шатанд нь байдаг хороон дээр хамтарсан баг ажлаа хийхгүй байгаа юм биш үү. Тэр хороон дээр байдаг зорилтот бүлгийн ард иргэд, айл өрхүүдийг хяналтдаа авахгүй байгаа юм биш үү. Тэд нартаа хүрч ажиллахгүй байгаа юм биш үү. Тэр хүүхдүүд ямар орчинд ажиллаж амьдарч байгааг нь мэдэхгүй байгаа юм биш үү. Энэ ажлаа яаж үнэлж дүгнэдэг юм бэ? Төсвийг л нэмэгдүүлэх тал дээр яриад байдаг. Яг ажлын үр дүнг яаж тооцож байгаа вэ? Үүнийг бас сайдаас асууя. Энэ одоо 4-5 минут ерөөсөө багадаад байх юм аа. Яг төсөв ярьж байгаа үед бол. Багануур дүүргийн соёлын төв 850 хүний суудалтай соёлын ордны барилгын ажлыг ирэх жил бас тусгаж өгөөч ээ гэж санал гаргаж байгаа юм. Багахангай дүүргийн 600 сая төгрөгийн ажлыг Сангийн яамнаас оруулж өгсөн үү? Эртээд бас нэгдүгээр хэлэлцүүлэг дээр бас дурдаж байсан.

 Засгийн газрын үйл ажиллагааны хөтөлбөрт Налайх, Багануур, Багахангай дүүргийн үйлдвэр технологийн паркийн ажлыг эхлүүлнэ гээд 4 жилийн хугацаанд тодорхой төсөв тавьчихсан байгаа.

 **М.Оюунчимэг**:Сандаг-Очир гишүүний эхний асуултад хариулахдаа сайдууд анхаараарай. Байнгын хорооноос алдаа зөрүүтэй, буруу мэдээлэл өгөөгүй ээ. Энэ 2021 Хөдөлмөр, хамгааллын сайдын багц дээр Улсын Их Хурлын Тамгын газрын хяналт шалгалт, үнэлгээний газрын Төсвийн хяналт шалгалтын хэлтэс гээд бүхэл бүтэн хэлтэс анализ дүгнэлтээ хийгээд оруулж ирсэн. Ийм буруу юм байхгүй ээ. Тэгэхээр энэ салбарын яамнаас өгч байгаа мэдээлэл нь байна уу, юу байна вэ гэдэг дээр дараа нь энэ шинжилгээний хүн нь хариулт өгөх байх Сандаг-Очир гишүүнд.

 Ариунзаяа сайд, нэгдүгээр микрофон.

 **А.Ариунзаяа**:Сандаг-Очир гишүүний асуултад хариулъя. Агентлагийн төсөв маань тийм их хэмжээгээр огт нэмэгдээгүй. Өнгөрсөн оны хэмжээндээ орж ирж байгаа нэг. Хоёрдугаарт, 8 мянга хүүхдэд оногдох хүүхдийн байцаагчийн тоо нь дэлхийн жишгээрээ 8 мянга байдаг. Үүнийг Монгол Улсад 2-3 дахин их ачаалалтай ажилладаг учраас Засгийн газрын зүгээс өнгөрсөн долоо хоногт шийдвэр гаргаад хүүхдийн байцаагчийн тоог нэмэгдүүлсэн. 8 мянган хүүхдэд нэг одоо байцаагч оногдохоор орон тоо, төсөв мөнгийг нь нэмэгдүүлээд орж ирсэн байгаа. Энэ бол Хууль зүйн яамны харьяанд орж ирж байгаа.

 Таны сая хэлсэн хамтарсан багийг илүү чадавхжуулах,тогтвор суурьшилтай ажиллуулах, илүү мэргэшүүлэх тал дээр бид дорвитой ажил хийх ёстой нь үнэн. Яг энэ хамтарсан багийн хувьд тухайн баг, хороо, дүүргийн Засаг дарга нар ч байна, нийгмийн ажилтан ч байна. Яг тухайн албан тушаал эрхэлж байгаа төрийн албан хаагчид бас байдаг учраас, төрийн албан хаагчдын тогтвор суурьшлын асуудал бас энд яригдах ёстой. Дээрээс нь бидний одоо зөвхөн өөрсдөө хийгээд байхгүй, төр, олон нийтийн оролцоонд түшиглэсэн хамтын ажиллагаагаа нэн даруй сайжруулах шаардлагатай.

 Жендерт суурилсан хүчирхийлэл буюу хүчирхийллийн эсрэг ажиллах томоохон төсөл Монгол Улсын Засгийн газрын зүгээс хэрэгжүүлж байгаа 2016 оноос хойш хэрэгжүүлж байгаа ийм том төсөл байгаа. Нэгдүгээр үе шат нь 2016-2020 онд явагдсан байгаа. Энэ төслийн хүрээнд ер нь жендерт суурилсан хүчирхийллийн судалгааг нь гаргасан, Цагдаагийн ерөнхий газрын мэдээллийн санг нь одоо бас байгуулсан байгаа. Хамтарсан багуудыг одоо чадавхжуулсан байна, сургалтын агуулгыг сайжруулсан байна, нэг цэгийн үйлчилгээ хамгаалах байруудыг бий болгосон байна гэх мэтчилэн маш олон ажлуудыг хийсэн байгаа.

 Одоо энэ төслийн хоёр дахь үе шат нь 2021-25 онд хэрэгжихээр нөгөөдөр төслийн анхдугаар уулзалт болох гэж байна. Энэ олон улсын байгууллагууд, төрийн байгууллагууд, олон нийтийн байгууллагуудын хамтын ажиллагаа энэ хүүхэд хамгаалал, хүчирхийллийн эсрэг ажиллахад нэн даруй сайжрах хэрэгтэй байгаа дээр санал нэгдэж байна. Баярлалаа.

 **М.Оюунчимэг**: Цэдэвсүрэн сайд, 4 дүгээр микрофон.

 **Л.Цэдэвсүрэн:** Сандаг-Очир гишүүний асуултад хариулъя. Боловсрол, шинжлэх ухааны салбарын 2021 оны төсвийн төлөвлөлтийн гол агуулга нь Улсын Их Хурлаар батлагдсан Засгийн газрын үйл ажиллагааны хөтөлбөрийн зорилтыг одоо хэрэгжүүлэх энэ үйл ажиллагаануудад ихэвчлэн чиглэгдсэн байгаа. Тэгээд мэдээж бид нарын 2021 оны төсөв маань боловсролын чанарын ахицтай холбоотой асуудлууд, түүн дотроо бол боловсролын чанар сайжирснаар багш нарын цалин хөлс, нийгмийн баталгааг хангахтай холбоотой үр дүнд суурилсан цалин хөлсний тогтолцоо руу шилжих, чадварлаг багш хөтөлбөрийг хэрэгжүүлэх, хамгийн гол нь боловсролын багц хуулийн шинэчлэлийг хэрэгжүүлэхэд зориулагдсан төсөв байгаа. Тэгэхээр бид нар өнгөрсөн долоо хоногт Хууль зүй, дотоод хэргийн яамтайгаа хамтраад Боловсролын багц хуулийн үзэл баримтлалыг батлуулаад өнгөрсөн долоо хоног буюу энэ долоо хоногоос албан ёсны хэлэлцүүлгүүд бол улс даяар хийгдэж эхлэх гэж байна. Тэгээд энэний дагуу төсвийн төлөвлөлт маань бол хийгдээд явж байгаа байгаа.

 Хоёр дахь гол зүйл нь гэхээр цахим боловсролын асуудлууд байгаа. Их, дээд сургуулиудын ахисан түвшний судалгаа шинжилгээний ажлыг дэмжих, ахисан түвшний боловсролын сургалтыг нь дэмжихтэй холбоотой төслүүд бол 2021 оны төсөвт голлож тавигдсан байгаа. Таны хоёр дахь асуудал буюу хотхоны асуудал. Засгийн газрын үйл ажиллагааны хөтөлбөрт бүсчилсэн хөгжлийн үзэл баримтлалд нийцүүлэн орон нутаг дахь их сургуулиудыг хотхон хэлбэрт үе шаттайгаар шилжүүлнэ гээд Засгийн газрын үйл ажиллагааны хөтөлбөрт батлагдсан. Бид нар Дархан, Ховд, Дорнод, Багануур, Орхон аймагт хотхоныг байгуулах ажлуудыг эхлүүлэх гээд ТЭЗҮ-ийн асуудлуудыг хийх гээд явж байна. Багануур дүүрэгт хийгдсэн ТЭЗҮ бол 2011 онд хийгдсэн. Бид нар Барилга, хот байгуулалтын яамтайгаа хамтраад энэ хийгдсэн ТЭЗҮ-г 2021 онд шинэчлэлье. Тодорхой хэмжээнд энэ дээрээ бол аптит хийгдэхгүй бол 2011 оны ТЭЗҮ-гээршууд тийшээгээ бол ямарваа нэгэн хотхоны асуудлыг бол бүтээн байгуулалтын ажлыг эхлүүлэх боломжгүй байна гэж 2 яам үзсэн учраас 2021 оны ТЭЗҮ хийх дээр бол Барилга, хот байгуулалтын яамандаа хүсэлтээ өгөөд байж байна.

 **М.Оюунчимэг**: Сангийн яам, Наранцогт дарга. 1 дүгээр микрофон

 **С.Наранцогт**: Сандаг-Очир гишүүний асуултад хариулъя. Энэ төсвийн төлөвлөлт, эхний асуулт боловсролын салбарын төсөв санхүүжилттэй холбоотой хэлсэн. Манай Сангийн яамнаас болоод Засгийн газраас бол энэ төсвийн үр ашгийг нэмэгдүүлэх, шударга, зөв, ил тод нээлттэй ийм төсөв санхүүжилт бий болгох талаар бол үе шаттай ажиллаж байгаа. Ирэх жилийн энэ төсвийн онцлогийн нэг хэсэг бол эрүүл мэнд, боловсролын салбарын реформын асуудал явж байгаа юм. Үүнийг бас төсөвтөө уяж явж байгаа. Ер нь үндсэн зарчим нь бол төрийн үйлчилгээг үзүүлсэн, гүйцэтгэлийнхээ хэмжээгээр санхүүжих ёстой гэсэн ийм зарчим явж байгаа. Энэ нь эрүүл мэнд дээр яг бодитой ингээд яг үйлчилгээ үзүүлсэн хэлбэрээрээ санхүүжилтээ эрүүл мэндийн байгууллагууд аваад явдаг.

 Боловсрол дээр ч гэсэн мөн ялгаагүй. Багш нар бол одоо яг хийсэн ажил, гаргасан үр бүтээл, хүүхдүүдийнх нь сургалтын амжилтаас хамаарч бол цалин хөлсний урамшууллын систем явагдах ёстой гэсэн энэ үзэл санаа явж байгаа. Энэний нэг хэлбэр юуг хэлж байгаа вэ гэхээр төсвийн урсгал зардлын 20 хувийг эзэлж байгаа цалинг бид нар бас шударга болгох ёстой. Яг адилхан ажил хийж байгаа хүмүүс бол адилхан цалин авдаг. Энэ системийг тогтоохын тулд цалингийн улсын нэгдсэн цалингийн систем гэдэг ажлыг нэг жил хэрэгжүүлээд одоо яг ирэх оны 1 сарын 1-нээс улс орон даяар цалин төрийн сангаас энэ олгогдож эхлэх юм. Тэгээд энэ дээр Төрийн албаны зөвлөлийн үндсэн мэдээллийн бааз дээр үндэслэгдээд явах учраас яг ямархуу цалин урамшуулал, ямар одоо ангилал зэрэглэлээр авах вэ гэдэг, тэгээд давхардал энэ бүх зүйлүүд нь бол явах юм.

 Хөрөнгө оруулалтын хувьд бол та хэлсэн. Энэ сум, багийн түвшинд улсын төсөв дээр ингээд явах юм уу гээд. Энэ дээр хоёр схем явж байгаа. Та мэдэж байгаа. Орон нутгийн хөгжлийн сан гэдэг зүйлээр сум, орон нутаг бол иргэдтэйгээ хэлэлцээд тулгамдсан асуудлаа шилжих, энэ дээр улсаас орлого хуваарилагдах ийм схем явж байгаа. Үүнийг цааш ер нь үргэлжлүүлээд, яаман дотроо бол бид нар ямар концепц ярьж байгаа вэ гэхээр яг одоо өөрийнх нь асуудал дээр улсын төсөв дээр ингэж нэрээр хөрөнгө оруулалт тавих нь бол хэр зохимжтой вэ? Үүнийг яг энэ хуваарилдаг томьёогоороо хүн ам, тухайн орон нутгийн онцлог энд хийгддэг томьёогоо өргөжүүлээд, орон нутгийн хөрөнгө оруулалт гээд тодорхой дүн тавиад тэр нь яг томьёогоороо шударга хуваарилагддаг. Нөгөө нь Төсвийн хууль дээр ч байж байгаа. Хөрөнгө оруулалтын хөтөлбөр гэж. Яг улсын хэмжээнд хэрэгжих том хөрөнгө оруулалтыг улсын төсөв дээр бол хавсралт маягаар тавьдаг.

 Бүр одоо мега төслүүд гэж том төслүүдийн тухай бас 3 дахь зүйл байж байгаа. Үүнийг Засгийн газрын мөрийн хөтөлбөрийн хүрээнд Засгийн газар дээр бүх сайдуудаас саналаа аваад бүх том төслүүдээ мөрийн хөтөлбөрт орсон төслүүдийг нэг бүрчлэн ярьж байгаа. Яаж санхүүжүүлэх вэ, үүнийг мэдээж төсвөөр санхүүжүүлэхэд их хязгаарлагдмал байгаа учраас үүний санхүүжилт схемийг бол тусад нь шийдээд явах юм гэсэн ийм зүйл яригдаж байгаа юм. Тэгээд энэ концепцууд бол мэдээж хэрэг хууль эрх зүйн өөрчлөлт, ялангуяа тэр сум орон нутгийн асуудал шийдэх юм зүйлүүд бол хөрөнгө оруулалт, тодорхой хууль эрх зүйн өөрчлөлт орох шаардлага үүснэ. Үүнийг бол мэдээж хэрэг бид нар Засгийн газар дээрээ болоод холбогдох Байнгын хороо . . .

 **М.Оюунчимэг:** Сандаг-Очир гишүүнд 1 минут.

 **Ц.Сандаг-Очир:** Тэр Багахангай дээр энэ улсын төсвийн хөрөнгө оруулалт нь Багахангай дүүрэг дээр нэг ч төгрөгийн төсөв байхгүй байгаа. Би саналаа өгсөн, тэгээд гээгдсэн байна аа гэж байсан. Тэгээд нэмж оруулсан юм болов уу гэдгийг асуучихъя. Тэр Засгийн газрын үйл ажиллагааны хөтөлбөрт гурван дүүргийн үйлдвэр технологийн паркийн ажлыг үе шаттай эхлүүлнэ гээд жил болгон тодорхой хэмжээний төсөв хуваарилчихсан байгаа юм уг нь хөтөлбөрт. Тэгээд 2021 оны төсөв дээр юм харагдахгүй байна л даа. Энэ дээр одоо ямар байр суурьтай байгаа юм бол гэсэн.

 **М.Оюунчимэг**: Наранцогт дарга 1 дүгээр микрофон дээр хариулъя.

 **С.Наранцогт**: Таны санал дээр ирүүлээд орхигдсон объектыг ажлын хэсэг дээрээ ярья. Тэрийг орхигдсон ажлын хэсэг дээр бид нар асуудлуудаа ярих үеэр авч үзье. би сая хэлсэн, нөгөө мөрийн хөтөлбөрт орсон том санхүүжилт шаардаж байгаа олон ажлууд байгаа. Үүнийг бид нар салбарын яамдуудаас нэг бүрчлэн аваад Засгийн газрын хуралдаан дээр 2 удаа ярьсан. Одоо ахиад яриад эцэслэх юм. Эдгээрийн бол санхүүжилтийг яг төсвийн хөрөнгө оруулалтаар шийдвэрлэхэд бол хязгаарлагдмал байгаа. Үүнийг бол бид нар тусдаа санхүүжилтийн схем ашиглаж хийхээс өөр аргагүй байгаа.

 **М.Оюунчимэг**: Төсвийн ажлын хэсэг дээр энэ асуудлуудаа ярьж болно. Ундрам гишүүн.

 **Ч.Ундрам**: Эхний асуултаа би энэ Монгол Улсад амьдарч байгаа 100 гаруй мянган хөгжлийн бэрхшээлтэй иргэдтэй холбоотой тулгамдаж байгаа асуудлыг Хөдөлмөр, нийгмийн хамгааллын сайд болон Боловсролын сайдаасаа асуумаар байна. Энэ Хөдөлмөрийн тухай хуулийн 111-т хөгжлийн бэрхшээлтэй иргэдийг аж ахуйн нэгжүүд 25 хүн тутамд 1 хүнийг ажиллуулах ёстой. Ингэхгүй бол төлбөр төлөх ёстой гэж заасан байдаг юм байна. Төлбөр нь тухайн байгууллагын дундаж цалинтай тэнцэх хэмжээний ийм төлбөр төлдөг юм байна. Тэгээд энэ 2020 оны 9 сарын байдлаар энэ төлбөрийн хэмжээ 6.8 тэрбумд хүрчихсэн байна. Тэгээд энэ урьдчилсан гүйцэтгэлээр магадгүй 7 тэрбум гараад явахаар одоогийн байдлаар харагдаж байна л даа. Тэгээд нэгдүгээрт, үүнийгээ бүрэн цуглуулж чаддаггүй юм байна. Энэ дээр ямар нэгэн авч байгаа арга хэмжээ Хөдөлмөр, нийгмийн хамгаалалд байна уу?

 Дээрээс нь энэ 6.8 тэрбум төгрөгийг эргээд хөгжлийн бэрхшээлтэй иргэдийнхээ одоо ажиллах нөхцөлийг сайжруулах, хөдөлмөр эрхлэх боломжоор нь хангах үйл ажиллагаа руу зарцуулах ёстой байна. Тэгэхээр энэ 6.8 тэрбумыг ирэх жилийн төсөвт яг юу, юунд зориулахаар төлөвлөж байгаа вэ гэдэг нэгдүгээр асуулт байна.

 Хоёрдугаарт Боловсролын яамнаас хөгжлийн бэрхшээлтэй иргэдийг одоо их дээд сургуулиудыг оролцуулаад бүх түвшний боловсролын байгууллагад тусгай хэрэгцээний тоног төхөөрөмж, сурах бичгээр хангах ёстой гэж хуульд заасан байдаг. Тэгэхээр энд зориулж хэдэн төгрөгийн төсвийг Боловсролын яаман дээр ирэх жил төлөвлөж байгаа вэ гэдэг ийм асуулт байна. Үргэлжлүүлээд Боловсролын яамнаас өчигдөр бас их, дээд сургуулиудыг тодорхой аймгууд руу ингэж шилжүүлнэ ээ гэж Дэд сайд мэдээлэл өгсөн байгаа. Тэгэхээр үүнтэй холбоотой хийсэн судалгаа, шинжилгээ байна уу? Түрүүн Сандаг-Очир гишүүн хэлж байна л даа. 1 тэрбум төгрөг зарцуулаад техник эдийн засгийн үндэслэл хийлгээд Багануур дүүрэг рүү шилжүүлнэ гээд явж байсан. Энэ дээр яам ямар чиглэл барьж байгаа юм бэ? Энэ ерөөсөө ойлгомжгүй, тийм мэдээллийг өчигдөр ингээд өгчихсөн байна.

 Эрүүл мэндийн сайдаас асуулт байна. Энэ хөнгөлөлттэй эм дотор одоо витамин ч байдаг юм уу, зайлшгүй тийм шаардлагатай өвчинд зориулаагүй өөр хэлбэрийн тийм эмүүд байгаа юу? Яг энэ доторх эмийн жагсаалтыг нь ядаж жишээ болгоод нэг хэдэн эмийн нэрийг хэлж өгөөч ээ гэж би асуумаар байна.

 Хоёрдугаарт энэ Эрүүл мэндийн төвийг 20 гаруй сумд шинээр барихаар төсөвт тусгагдсан байна л даа. Гэтэл одоо манай Сэлэнгэ аймгийн төвд эрүүл мэндийн төв гэж ерөөсөө байдаггүй. Тэгэхээр аймгийн төвд байхгүй байхад яагаад энэ 20 гаруй сумд эрүүл мэндийн төв барина гээд төсөвт ороод ирсэн байгаа юм бэ? Ийм асуултууд байна.

 **М.Оюунчимэг**: Боловсролын сайд хариулах уу? Цэдэвсүрэн.

 **Л.Цэдэвсүрэн**: Ундрам гишүүний асуултад хариулъя. Хөгжлийн бэрхшээлтэй хүүхдүүдийг сургууль, цэцэрлэгт тэгш хамруулах ажлыг яамнаас үе шаттай зохион байгуулаад явж байгаа. Мөн Засгийн газрын үйл ажиллагааны хөтөлбөрт бас энэ чиглэлээр тодорхой зүйлүүд тусгагдчихсан явж байгаа. Жил бүрийн Боловсролын сайдын багцад сурах бичгийн нөхөн хангалтын зардал гэж тодорхой хэмжээний зардал тусдаг. Бид нар ер нь 2019 оноос эхлээд сурах бичгийн түрээсийн тогтолцоо руу оролцоод явж байгаа. Сурах бичгийн нөхөн хангалтын зардалд бол хөгжлийн бэрхшээлтэй тусгай зургаан сургуулийн хүүхдүүдийг сурах бичгээр хангах зардал маань бол тусчихсан явж байдаг учраас бид нар үүнийгээ 2021 ондоо үргэлжлүүлээд хийж байгаа. Техник тоног төхөөрөмжийн хувьд 2021 онд 1 цэцэрлэг, 25 дугаар сургуулийг өргөтгөхөөр 2021 оныхоо төсөвт төлөвлөөд явж байна. Тэгээд техник тоног төхөөрөмжийг бол сайдын багцын 2021 оны төсөв дээр яг тусгайлсан нэрээр нь оруулаагүй. Сайдын багцын техник тоног төхөөрөмжийг шууд багц дүнгээр нь 20 тэрбум гээд тавьчихсан байгаа. Энэ маань одоо шинээр ашиглалтад орох цэцэрлэг сургуулийн холбогдох шаардлагатай тоног төхөөрөмжийг хангах ийм зардал байгаа юм аа. Энэ дээр бол бид нар хөгжлийн бэрхшээлтэй хүүхдүүдийнхээ сургууль, цэцэрлэгийн зардлуудыг шийднэ. Дээрээс нь бид нар яг энэ хөгжлийн бэрхшээлтэй хүүхдүүдэд хөгжлийн бэрхшээлийнх нь онцлогоос нь хамаараад өгөх янз янзын техник тоног төхөөрөмжийг донор байгууллагуудад бас төсөл бичээд хүсэлтээ тавьчихсан байгаа. Тэгээд энэнийхээ хойноос бол нэлээн сайн хөөцөлдөж ажиллана.

 Хотхоны хувьд бол манай яамны дэргэд Хотхоны ашиглалтын өмнөх захиргаа гэж байгууллага байдаг. Энэ байгууллага маань бол үйл ажиллагаагаа хэвийн явуулж байгаа. Энэ дээр бол судалгааны ажлууд хийгдээд явж байгаа.

 **М.Оюунчимэг**: Хөдөлмөр, нийгмийн хамгааллын сайд, нэгдүгээр микрофон.

 **А.Ариунзаяа:** Ундрам гишүүний асуултад хариулъя. Хөдөлмөрийн тухай хуулийн дагуу хорин таван ажилтан тутамдаа нэг хөгжлийн бэрхшээлтэй иргэн ажиллуулах тухай зохицуулалт байдаг. Ажиллуулаагүй аваас төлбөр төлдөг байгаа. Энэ төлбөрийн хэмжээ нь Улаанбаатар, Дархан, Эрдэнэт хотуудад аж ахуйн нэгж байгууллагын дундаж цалинтай нь дүйцдэг. Харин аймгуудад дундаж цалингийн жаран хувиар тогтоогдсон байгаа юм. Энэ оны 9 сарын байдлаар 7 тэрбум төгрөг цугласан байна. Гэсэн хэдий ч яг одоо аж ахуйн нэгж байгууллагуудын зүгээс хөгжлийн бэрхшээлтэй иргэнийг ажиллуулахаас илүүтэйгээр торгуулиа төлөх эрмэлзэл нь илүү их байгаад байдаг.

 Ийм учраас хөгжлийн бэрхшээлтэй иргэдийг ажлын байраар хангах, ажлын байранд зуучлах, нэгдсэн мэдээллийн сан үүсгэх тал дээр илүү анхаарч ажиллах хэрэгцээ шаардлага үүссэн байгаа учраас үүн дээрээ бас ажиллаад эхний ажлууд болбол хийгдээд явж байна. Хөдөлмөрийн тухай хуулийн шинэчилсэн найруулга тун удахгүй орох гэж байгаа. Үүнд заавал ч үгүй хөгжлийн бэрхшээлтэй хүнийг ажиллуулж болно. Дээрээс нь хөгжлийн бэрхшээлтэй иргэдийн хөдөлмөрийг дэмжсэн арга хэмжээ авч болно гэсэн зохицуулалтыг оруулж байгаа нь өөрөө эргээд хөгжлийн бэрхшээлтэй иргэдийг дэмжих нэг бодлого болох юм уу? Хувиараа хөдөлмөр эрхэлж байгаа жишээлбэл, байнгын асаргаа шаардлагатай хүүхдийн эцэг эхчүүдийн өөрсдийн байгуулсан чихмэл тоглоомын үйлдвэрүүдийг байгуулаад өөрсдөө тодорхой хэмжээнд хөдөлмөр эрхлээд байгаа. Тэр хөдөлмөрийг дэмжиж худалдан авалтуудыг хийх юм бол энэ төлбөрөөс чөлөөлөгдөнө гэсэн зохицуулалтуудыг оруулж байгаа.

 Ер нь энэ төлбөрийн зарцуулалт нь хөгжлийн бэрхшээлтэй иргэдийн хөдөлмөр эрхлэлтийг дэмжих хөтөлбөрт зарцуулагдаад явдаг.

 **М.Оюунчимэг**: 3 дугаар микрофон. Эрүүл мэндийн сайд.

 **Т.Мөнхсайхан**: Гишүүний асуултад хариулъя. Тэгэхээр энэ хөнгөлөлттэй эмийн жагсаалтад орохдоо энэ зайлшгүй шаардлагатай эмийн жагсаалтад орсон эмээс энэ хөнгөлөлттэй эмийн жагсаалтад ордог байгаа. Тэгэхээр энд хөнгөлөлттэй эмэнд бол ямар нэгэн байдлаар жоргүй олгогддог эм ерөөсөө орохгүй ээ. Ямар нэгэн тийм витамин, эрдэс бодис, одоо биологийн нэмэлт бүтээгдэхүүн зэрэг ийм эмүүд бол ерөөсөө орохгүй. Одоо зайлшгүй шаардлагатай энэ үйлчлүүлэгчид байнгын хэрэглэдэг ийм эмүүд, дээрээс нь манай улсын хувьд өвчлөл ихтэй байгаа, хөнгөлөлттэй эм авах зайлшгүй шаардлагатай ийм улсуудад олгох эмүүдийг олгогдож байгаа. Энэ дээр жишээ нь байнга даралтын, чихрийн шижингийн эм гэх мэтчилэн ийм эмүүд. Ялангуяа байнгын хэрэглэгддэг ийм эмүүд энэ жагсаалтад ингэж орж явж байгаа.

 Дараагийн тэр асуудал сумын эрүүл мэндийн төв гэдэг маань одоо үйл ажиллагаа суман дээр явуулж байгаа эмнэлгүүдээ ярьж байгаа. Энэ эмнэлгүүд дээр цаашид бас үйл ажиллагаа явуулахад хэцүү болсон, зайлшгүй шинэ барилга барих шаардлагатай. Эд нарыг сумын эрүүл мэндийн төв гээд, эд нарыг шинэчлэх асуудал яригдаж байгаа юм. Дахин шинээр ямар нэгэн тийм төв байгуулж барьж байгаа асуудал бол биш ээ. Бид нар одоо яг энэ сум ч бай, аймаг ч бай ер нь зайлшгүй хөрөнгө оруулалт шаардлагатай ийм саналуудаа бүгдийг нь Сангийн яаманд хүргүүлсэн байгаа. Баярлалаа.

 **М.Оюунчимэг**: Нэг минут тодруулъя.

 **Ч.Ундрам**: Энэ хөгжлийн бэрхшээлтэй иргэдийн энэ 7 тэрбум төгрөгийг яг ирэх жил юунд зарцуулах вэ гэдэг дээр бүр тов тодорхой хариулт уг нь авмаар байна. Тэгээд мэдээж хөдөлмөр эрхлэлтийг бид нар дэмжих ёстой. Энэ бол эргээд бас боловсролын түвшинтэйгээ хамааралтай байгаад байгаа юм л даа. Өнөөдөр жишээлбэл бид нар хэнийг ч хөгжлийн гадна үлдээхгүй гэсэн уриан доор харааны бэрхшээлтэй иргэдтэй суугаад бас асуудлуудыг нь ярилаа л даа. Тэгээд яг хөдөлмөр эрхлэх насны 6800 хүмүүсийн 5.4 хувь нь л өнөөдөр ажлын байртай, ихэнх нь бариа заслын чиглэлээр одоо ажил хийдэг байгаад байгаа юм. Тэгээд энэ хүмүүс ярьж байгаа юм нь бид нар хангалттай боловсрол эзэмшиж чадахгүй байна аа. Тийм учраас олигтой ажил хийхэд бэрхшээлтэй байна аа.

 Тийм учраас энэ Хөдөлмөр, нийгмийн хамгааллын яам болон Боловсролын яам хоёрын уялдаа холбоог сайжруулаад өгөөч ээ. Тухайн хөгжлийн бэрхшээлтэй иргэдийн ямар төрлийн бэрхшээлтэй байгааг нь хараад . . ./хугацаа дуусав/.

 **М.Оюунчимэг**: Булгантуяа гишүүн.

 **Х.Булгантуяа:** Ундрам гишүүн их чухал асуудлыг хөндөөд байгаа юм. Одоо энэ хараагүйчүүдийн хүүхдүүдэд зориулсан ерөнхий боловсролын сургууль байдаг. Одоо хараагүйчүүдээс бол юу гэж ярьдаг вэ гэхээр эндээс одоо сүүлийн үед нэрээ ч бичиж чадахгүй ийм хүүхдүүд төрж гарч байна. Тэгээд энэ сургуулийн захирлын асуудал нь Боловсролын яамнаас томилдог. Тэгээд энэ дээр бараг л жагсаал цуглаан, нэг хэсэг чинь сошиалоор бөөн юм болсоор байгаад нөгөө хүнийг нь буцаад тавьчихсан. Одоо өөрсдөө бол юу гэж хэлж байна вэ гэхээр тэр хүн нь бүр өмнө нь АТГ-д гээд шалгагдсан, яасан, яасан хэрэг түвэгт холбогдсон бид нарын ажил асуудлыг ерөөсөө ойлгохгүй ийм байдалтай өнөөдөр байгаад байхад Боловсролын яамнаас томилоод байх юм аа гээд.

 Тэгээд энэ сургуулийн энэ холбоотой асуудлыг нь ярьж байгаад өөрсдийнх нь үнэхээр энэ чинь суръя, одоо бид нар дараа нь ажил хийе, хөдөлмөр эрхэлье. Зөвхөн халамж авахгүй ийм иргэд болж төрж гармаар байна аа гээд байхад яагаад үүнд заавал энэ холбоотой нь эрх ашигтай нь нийцэхгүй байдлаар энэ томилгоонуудыг нэгдүгээрт хийгээд байдаг юм бэ?

 Хоёрдугаарт, энэ тусгай хэрэгцээт боловсрол гээд манай намын мөрийн хөтөлбөрт ч орсон, Засгийн газрын үйл ажиллагааны хөтөлбөрт ч орсон. Маш их сургууль, цэцэрлэг баригдаж байгаа. За өнгөрсөн 4 жилд 200 гаруй сургууль, 200 гаруй цэцэрлэг баригдсан. Дахиад дараагийн 4 жилд 2 гаруй сургууль, 273 гаруй цэцэрлэг баригдана аа гэсэн байгаа. Эд нарыгаа хөгжлийн бэрхшээлтэй хүүхдүүдэд ээлтэй болгож болох уу? Энэ зураг, төсөв жишиг зураг төсвүүдийг өөрчилж болох уу? Одоо 6 настай хөгжлийн бэрхшээлтэй хүүхдээ, жишээлбэл хараагүй хүүхдээ байдаг юм уу, хүн хот руу явуулж чадахгүй байна л даа, ээж аав нь малчин гээд. Тэгээд Дундговь аймагт жишээлбэл нэг тийм хүүхэд, тэгээд ангийнх нь багш нь яахаа мэдэхгүй байгаад байгаа юм. Яах вэ гээд? Одоо тэгээд хэрхэн яаж энэ хүүхэддээ заах вэ гээд. Гадаадад бол нэг хөгжлийн бэрхшээлтэй хүүхдийн хажууд гурван дагалдах багш явдаг. Тэгээд нөгөө ангийн багшид одоо хүндрэл учруулахгүйгээр авч явдаг. Манайд бол ийм боломж бололцоо нь хүнд байгаад байх шиг байгаа юм. Тэгээд нэг асуудал ярихаар л олон улсын гадаадын зээл тусламжаас энд тэндээс гуйж ирэхээр хүлээж байна аа биш. Энэ бол 100 мянган иргэдийн л асуудал.

 Тэгээд 2 жилийн өмнө бид нар нөгөө санхүүжилтийг нь жаахан нэмсэн Эрүүл мэндийн сай, Хөдөлмөр, нийгэм хамгааллын сайд хоёр сайн мэдэж байгаа. Тэгээд энэ санхүүжилтэд тусгаад нэг хангалттай байдлаар шийдээд явж болдоггүй юм уу. Яагаад гэвэл энэ хүмүүсийн боловсрол хүртэх, боловсрол эзэмших боломжийг нь хангаж өгөхгүй бол дараа нь халамж л авна. Насан туршид нь халамжийг нь өгөхөөс өөр бид нарт сонголт байхгүй болчхоод байгаа юм. Тэгээд манай бүх эрүүл мэндийн төвүүдээс авхуулаад би одоо Мөнхсайхан сайдыг бас сайн нэг ойлгоосой гэж бодож байгаа юм. Манай дүүргийн эрүүл мэндийн эмнэлэг хаалгаар нь ороод л, тэгээд л дөрвөн давхар хүртэл ямар ч лифт байхгүй, ямар ч одоо тэргэнцэртэй хүн бол үйлчлүүлэх боломж байхгүй. Бид нар манай халамж, нийгмийн даатгалын газрууд ч яг адилхан. Тэгээд ийм байдаг болохоор энэ ядаж энэ төрийн байгууллагууд нэг хөгжлийн бэрхшээлтэй иргэд ороод үйлчлүүлэхдээ боломжтой ийм нэг барилга байгууламж, үйлчилгээний нэг жишгийг өөрсдөө бий болгооч ээ. Хувийн хэвшлийг энэ хүмүүсийг авч цалинжуул, авч цалинжуулаагүй нхээ төлөө мөнгө төл гэх яах вэ. Яг үнэнийг хэлэхэд би олон удаа олон улсын янз янзын байгууллагуудад ажиллаж байхад манай централ, шангрилаа гэдэг хоёр л газар л яг үнэнийг хэлэхэд тэргэнцэртэй хүн орж гараад хурал зөвлөгөөн хийгээд ажил амьдралаа авч явах хоёрхон барилга байдаг юм билээ. Сүүлдээ аргаа бараад би энэ Америк төгсөгчдийн холбооны ерөнхийлөгч хийж байхдаа зүүн дөрвөн замаас баруун дөрвөн зам хүртэлх бүх барилгуудад үнэлгээ хийлгэсэн. Хөгжлийн бэрхшээлтэй иргэд орж болохоор байна уу, үгүй юу гэхэд. Хамгийн муу нь манай төрийн байгууллагууд байсан шүү дээ. Бүр орж ч болохгүй, гарч ч болохгүй. Аргаа бараад би нэг хэдэн төгрөгөөр Эх нялхсын төвийн үүдийг, тэгээд нойлийг нь янзалж өгсөн. Мөнгө босгож байгаад.

 Тэгэхээр ийм байдалтай байж байж бид нар өнөөдөр одоо халамжаа өгөөд л байхаас өөр аргагүй болоод байгаа юм. Тэгээд би дээрээс нь нэмээд энэ халамжийг бас нэг жаахан хариуцлагатай нөхцөлтэй болгооч ээ. Авч болж байна аа. Гэхдээ одоо нөгөө талаар өгч болж байна аа. Гэхдээ одоо хүүхдээ зодоод алчихсан ч гэсэн хүүхдийн мөнгийг нь өгөөд байдаг байх юм уу цаашдаа. Энэ дээрээ Хөдөлмөр, нийгмийн хамгааллын яам ямар бодлого цааш барих вэ?

 **М.Оюунчимэг:** Хариулаад эхэлье. Эхнийх нь Боловсролын сайд.

 **Л.Цэдэвсүрэн:** Булгантуяа гишүүний асуултад хариулъя. Засгийн газрын үйл ажиллагааны хөтөлбөрт боловсролын салбарын зорилтыг хүн бүр чанартай боловсрол эзэмших, тэгш боломж бүрдүүлээд тэгш хамруулах тогтолцоог бүрдүүлнэ ээ гээд заачихсан байгаа. Тэгээд бид нар 2019 оноос эхлээд хөгжлийн бэрхшээлтэй хүүхдүүдийг тусгайлсан сургуульг, цэцэрлэгт мэдээж ганцаарчилсан юм уу, хөгжлийн бэрхшээлийнхээ үе шатаас хамаараад тусгай сургууль, цэцэрлэгт явах хүүхдүүд бол зөндөө байгаа. Гэхдээ яг өөрийнх нь хөгжлийн бэрхшээлийн тэр үе шатаас нь хамаараад энгийн цэцэрлэг, ерөнхий боловсролын сургуулиудад бол үе шаттайгаар ингээд цөөн, цөөнөөр нь хамруулаад эхэлсэн. Энэ дээрээ уялдуулаад 2020 оноос эхлээд энгийн цэцэрлэг, ерөнхий боловсролын сургуулийн багш нарт яг энэ хөгжлийн бэрхшээлтэй хүүхэдтэй хэрхэн ажиллах вэ гэдэг энэ заах арга зүйн сургалтуудыг нь хийгээд эхэлчихсэн байж байгаа.

 Тэгээд 2020 оны 5 сард яг энэ энгийн цэцэрлэгт хөгжлийн бэрхшээлтэй хүүхэдтэй ажиллаж байгаа багшид бас цалингийн арван хувийн урамшуулал олгох Засгийн газрын шийдвэр гараад явж байгаа. Монголд 6 ерөнхий боловсролын тусгай сургууль, 2 цэцэрлэг үйл ажиллагаа явуулж байна. Үүнийг ингээд цааш нь яг тэр бэрхшээлээс нь ялгааг нь харгалзаад үе шаттай өргөжүүлэх ажлаа бол хийж байгаа.

 Хараагүйчүүдийн сургуулийн хувьд тэр сургууль дээр үүссэн нөхцөл байдлыг бүр яг эцэслээд, одоо мухарлая гэдэг зорилгоор маш том олон талын төлөөлөл оруулсан ажлын хэсэг ажиллуулсан. Тэр хүмүүсийн жагсаал цуглаан хийгээд захирлаа сольё гэдгээс илүүтэй тэнд багш нарыг чадавхжуулах асуудал номер нэг юм байна аа гэдэг нь ажлын хэсгийн дүгнэлтээр гарч ирсэн. Багш нар ерөөсөө сургалтын төлөвлөгөөгүй өөрсдөө конспектгүйгээр хичээл заадаг. Тэгээд энэ үйл ажиллагаанууд дээр нь дүгнэлт хийгээд, одоо яамнаас тэнд 6 хүнтэй туслах баг ажиллаж байгаа, бүтэн сар ажиллуулах гэж байгаа. Бүх багш нартай нь яг тулж ажиллаад багш нарыгаа тэр ажлын байран дээр нь чадавхжуулах ажлыг хийж байгаа. Захирлын хувьд бол энэ сургуулийн захирлыг сонгон шалгаруулах дөрөв дэх удаагийн сонгон шалгаруулалт сая өнгөрсөн долоо хоногт явагдаж дууссан. Өмнөх гурван удаагийн сонгон шалгаруулалтын хоёр дээр нь бол ямар ч хүн ордоггүй. Нэг дээр нь нэг хүн орсон тэнцээгүй. Саяных дээр нь бас ганцхан хүн орсон. Ганц хүн нь манай Төрийн албаны зөвлөлийн дэргэдэх салбар зөвлөл энэ сонгон шалгаруулалтыг явуулаад томилсон байгаа.

 Одоогийн байгаа энэ захирал ямарваа нэгэн гэмт хэрэгт холбогдож байгаагүй, Авлигатай тэмцэх газарт шалгагдаагүй өөрөө хөгжлийн бэрхшээлтэй хүүхэдтэй, энэ чиглэлээр сургалтад хамрагдсан, энэ чиглэлээр ажиллаж байсан ийм хүн байгаа юм.

 Бид нар аймгуудын насан туршийн боловсролын төв дээрээ төвийнхөө нэг чиг үүргийг бас энэ чиглэл рүү хөрвүүлэх маягаар өгөх гэж байгаа. Яагаад гэхээр хөдөө орон нутагт байгаа бүх хүүхдүүд нийслэлд ирж сургууль, цэцэрлэгт хамрагдах боломжгүй байна. Хөгжлийнхөө бэрхшээлээс хамаараад тухайн орон нутгийнхаа цэцэрлэг, сургуульд бол хүүхдүүд явж эхэлсэн. Тэгэхдээ үнэхээр хүнд хөгжлийн бэрхшээлтэй хүүхдүүдийг бид нар аймгуудад байгаа насан туршийн боловсролын төв дээрээ боловсрол олгох ажлыг зохион байгуулаад одоо арван нэгэн сарын сүүлээр бас ингээд улсын хэмжээний нэгдсэн сургалт хийж, тэр хүмүүс заах арга зүйг нь зааж өгөх ажлыг хийгээд эхэлж байгаа. Ер нь зураг төсвийг нь тусгайлсан, яг тэр хөгжлийн бэрхшээлийнх нь онцлогоос харааных бол хараа, сонсголынх бол сонсгол, оюуны хомсдол бол оюуны хомсдолынх нь тэдэнтэй уялдуулаад тэр тухайн барилгын зураг төсвийг бол бүгдийг нь бол шинээр хийж байгаа. Үүнийгээ энэ оны Барилга, хот байгуулалтын сайдын төсвийн багцад тусгагдсан зураг төсвийн саналд нь өгөөд яг энэ барилгуудынхаа зураг төслийг тусгайлан хийлгүүлж байгаа.

 **М.Оюунчимэг:** Баярлалаа, тодорхой хариултууд өглөө. Нэг минут булгантуяа гишүүнд.

 **Х.Булгантуяа**: Боловсролын салбар дээр боловсон хүчний бодлого бол хамгийн чухал аа. Тэгээд Боловсролын яам өөрөө жил болгон бараг хятад руу, орос руу, тэгээд америк руу, австрали руу гээд нийлээд гадаадад сурах бараг 1000 хуваарийг хуваарилдаг. Салбарын яамдуудаасаа санал авдаг юм, бид нараас ямар ямар чиглэлээр, ямар ямар чиглэлээр сургамаар байна аа гээд. Сангийн яам бол жил болгон манай ерөнхийдөө боловсон хүчин бол гайгүй зах зээл дээр байдаг аа гээд. Гэтэл яагаад энэ тусгай хэрэгцээт боловсролынхоо багш нарыг одоо би жишээлбэл Америкийн элчин сайдаас гуйсан. Манай тусгай хэрэгцээт боловсролын багш нарыг бэлдээд өгөөч ээ гэсэн чинь танай салбарын чинь яамнаас энэ чиглэлээр санал ирдэггүй шүү дээ. Америкийн элчин сайд, Австралийн элчин сайд ч бас яг адилхан санал тавьж байна. Гэтэл яагаад мянган хуваарь дотроос гурван зууг нь та зөвхөн боловсролынхоо салбарын хүмүүсийг бэлтгэх дээр аваад үлдэх ийм бүрэн бололцоо байгаа юм.

 Бид нарт одоо гадаад харилцааны мэргэжилтэн тэгээд нэг янз янзын нийгэмд байгаа санхүүч бол хангалттай байгаа.

 **М.Оюунчимэг**: Дараа нь саналаа хэлэхдээ хэлж болно.

 Би ганц асуулт асуучихъя. Энэ Ариунзаяа сайд, энэ Гэр бүл, хүүхэд, залуучуудын газар, ялангуяа хүүхдийн хүчирхийлэлтэй тэмцэх чиглэлээр өнгөрсөн дөрвөн жил бид төсвийг нь 200 сая байсныг тэрбум хүртэл санхүүжилтийг босгосон. Энд бол бүр манлайлан оролцож, төсвийн ажлын хэсэгт орж байж. Энэ дээр нь гол нь одоо тооцоо судалгаа хийгээд гэр бүлийн хүчирхийлэлд өртөж болзошгүй айл өрхийг тогтоогоод, хамгаалалтдаа авах хүчирхийллийг бууруулах энэ зайлшгүй шаардлага байгаа учраас санхүүжилтийг нэм ээ гээд эмэгтэй гишүүд санал гаргаад, тэгээд энэ тэрбум төгрөгт хүрсэн.

 Одоо бас санхүүжилт нь нөгөө хүүхдийн байцаагчийн орон тоо зуун гучаар нэмэгдээд ингээд орж ирээд түрүүн хэлээд энэ долоо дахин нэмэгдлээ гээд. Гэтэл одоо энэ Гэр бүл, хүүхэд, залуучуудын газраас бид нар энэ суулгасан санхүүжилт маань хөрсөн дээрээ очиж эзэндээ хүрэх тал дээр нь хяналт шалгалтаа тавина аа. Хэрэгжилтийг нь анхаарна аа гээд Улсын Их Хурлын эмэгтэй гишүүд ч гэсэн уулзаахад, нөгөө Гэр бүл, хүүхэд, залуучуудын газрын нэг гар хөл болсон ганц нэг төрийн бус байгууллагаар гишүүдийнхээ нэр хүнд рүү халдах ажлууд зохион байгуулалтаа хийж байна аа, энэ Энх-Амар дарга. Та одоо энд жаахан анхаарлаа хандуулж арга хэмжээ авах хэрэгтэй байна.

 Тэгээд өнөөдөр Ерөнхий сайд хэлж байна шүү дээ. Гэр бүлийн хүчирхийлэлд үйлдэгдэж болзошгүй, эсвэл үйлдэгдэж байгаа айл өрхийг олж тогтоож хяналт тавих үүргийг та нарт өглөө. Ер нь ийм судалгаа энэ тэр хийсэн үү? Одоо жишээлбэл дүүрэг, аймаг бүрд гэр бүл, хүүхэд залуучуудын газрын салбарууд ажиллаж байгаа. Бид байгуулагдаад 5 дахь жилдээ болж байна аа. Ямар нэгэн судалгаа хийсэн үү? Яг одоо тооцоо судалгаа байна уу? Сая хэлж байхад тоглоомын дүрмээ одоо тодорхой болгоё, форум зохион байгуулна, судалгаа сурталчилгаа зохион байгуулна гэдэг дор мөнгө нэлээд урсаж байгааг бид нар мэдээд байгаа шүү. Тэгэхээр энэ дээр Ариунзаяа сайд тодорхой хариулт өгнө үү гэж хэлмээр байна. Нэгдүгээр микрофон.

 **А.Ариунзаяа**: Оюунчимэг гишүүний асуултад хариулъя. Хүүхэд хамгааллын үйлчилгээнд улсын төсвөөс 2018 оны хувьд 5.7 тэрбум, 2019 онд 8.1 тэрбум, 2020 онд 8 тэрбум төгрөг тус тус суугдаад батлагдаад, ажлууд хийгдээд явсан. Тодорхой одоо 2018 оны улсын төсөвт хүн амын бүлэгт чиглэсэн нийгмийн үйлчилгээний санхүүжилтэд 6.4 тэрбум төгрөг, үүнээс хүүхдэд 5.7 тэрбум, залуучуудад 431 сая, гэр бүлийн чиглэлд 186 сая төгрөг батлагдаж бүрэн зарцуулсан. 2019 оны хувьд ч гэсэн 7.2 тэрбум төгрөгийн гүйцэтгэлтэй бас ажилласан байгаа.

 Хүүхэд хамгааллын зардалд одоо энэхүү тавигдаад байгаа төсвийн 41 хувийг бодлогын баримт бичигт тусгагдсан арга хэмжээг хэрэгжүүлэхэд зарцуулсан байна. 40 хувийг төрийн үйлчилгээний чанар, хүртээмжийг сайжруулахад чиглүүлсэн байна. 19 хувийг хуулиар тусгайлан олгосон чиг үүргийг хэрэгжүүлэхэд зарцуулахаар төлөвлөгдөж ажилласан байна. Ер нь сая таны хэлдэг манай агентлаг дээр маш олон төрийн бус байгууллагууд, маш олон хүүхэд хамгаалал, гэр бүл, эмэгтэйчүүдийн төрийн бус байгууллагууд байгаад байдаг.

 Дээрээс нь хяналт шалгалтын үйл ажиллагаа нэлээдгүй шинэ түвшинд очих ёстой гэдэг дээр үнэхээр санал нийлж байна. Үнэхээр эд нар өөрсдөө дийлдэггүй юм байна лээ. Яг одоо энэ төрийн бус байгууллагууд олон жил ажиллачихсан гэдгээрээ ер нь жаахан их хүндрэлтэй бэрхшээлтэй. Тэгээд үүнийг нэг цэгцэлж өгөхгүй бол энэ нэг л тийм хэцүү байдалд байгаад байгаа нь үнэн байна лээ. Бид одоо бас яг тусгайлан анхаарч байна. Энэ төрийн бус байгууллагуудын үйл ажиллагааны зарчмаа бас нэг тодорхой болгохгүй бол хоорондоо өрсөлдсөн нэгнийгээ одоо бас юу яасан нэг тийм мөнгө авдаг, за эргээд гүйцэтгэл нь бас тодорхой байдаггүй ийм асуудлууд ер нь гарсан. Удирдлага ч гэсэн одоо бас нэлээдгүй солигдлоо. Дотор нь ч гэсэн ажилтан, албан хаагчид нь нэлээдгүй бас ингээд солигдоод яваад байна л даа. Нэг л цэгцэндээ орж ирэхгүй байгаа нь бол үнэн.

 Тэгээд одоо яамны зүгээс үүнд тусгайлан бас анхааръя. Дотоод өөрсдийн ч хариуцлагын асуудал байна. Дээрээс нь энэ төрийн бус байгууллагуудтайгаа яг нэг тусгайлж ажиллахгүй бол юм л болонгуут одоо гадаа чинь очно жагсана барина гээд л, сошиалаар ч гэсэн элдэв янзын юм явуулаад л үнэхээр хүндрэлтэй байгаа нь үнэн байгаа. Тэгээд эмэгтэй гишүүдийнхээ тусламж дэмжлэгтэйгээр ер нь бид нар түрүүний Энх-Амрын өөрийнх нь хэлэх гээд байсан санаа нь тоглоомын дүрмээ тодорхой болгоё гэдэг нь хөөрхий амьтан уг нь дийлэхгүй байгаа учраас үүнийг нэг бодлогоор цэгцлэхгүй бол үнэхээрийн асуудал байгаа гэдгийг л уг нь хэлэх гээд байгаа юм. Төр, олон нийтийн энэ хамтын ажиллагааг бас нэлээд шинэ түвшинд авчрах шаардлагатай гэдэг дээр бол санал нэгдэж байна. Баярлалаа.

 **М.Оюунчимэг**: Ариунзаяа сайдаа. Яг та хэллээ. Өнөөдөр Ерөнхий сайд ч үүрэг даалгавар өгч байна. Бүгдээрээ энэ Байнгын хороодтойгоо нийлээд энэ асуудлыг цэгцлэхгүй бол цэгцлэх тухай хамтраад, хяналт тавиад ажиллах тухай болонгуут маш их дайралт ирж байна шүү дээ. Зарим нь зохион байгуулалттай ч байна. Бид нар бас энд шалгаж үзсэн. Тийм учраас энэ асуудлын ард цэг тавьж байж хүчирхийллийг бууруулахгүй бол одоо ямар аймаар хүчирхийлэл, дахиад нэг сар ч хүрэхгүйн дотор дахиад зургаан хүүхдийн амь нас ч хүчирхийлэлд өртөж байна шүү дээ. Одоо янз бүрийн шалтгаанаар амь нас нь өртсөн юм гарч байна шүү дээ. Тэгэхээр энэндээ бол цэг тавих цаг болсон шүү гэдгийг хэлчихье ээ.

Ингээд гишүүд асуулт асууж, хариулт авлаа. Одоо зарчмын зөрүүтэй саналын томьёолол зарим нэг гишүүд гаргасан байгаа учраас энүүгээр санал хураалт явуулъя гэж бодож байна.

 Гишүүд анхааралтай байгаарай. Ж.Чинбүрэн гишүүний гаргасан зарчмын зөрүүтэй санал байна. Энэ Баруун-Уртын 3 өрхийн эрүүл мэндийн төвийн дунд 1 өрхийн эрүүл мэндийн төв барих санал. 2021 онд 200 сая төгрөг, нийт төсөвт өртөг нь 2 тэрбум төгрөг байгаа юм байна.

 Үүнийг нөгөө бусад төсөл хөтөлбөр, арга хэмжээний зардлыг мөн хэмжээгээр бууруулах санал, эсвэл зардал бууруулах санал нь хаанаас байх юм гэхээр 18.1.3-т Баянхонгор аймаг амбулаторийн барилга 1 тэрбум тэрбумаас авах санал байгаа юм байна. Энэ нь бол зөрчилдөх зайлшгүй ээ гэж байгаа юм байна. Энд энэ 1 тэрбумаас 200 саяыг нь хасаад энэ 3 өрхийн эрүүл мэндийн дунд 1 өрхийн эрүүл мэндийн төв барих төсөв рүү оруулах санал гаргаж байгаа юм байна шүү, гишүүд ээ.

 Баруун уртын гурван өрхийн эрүүл мэндийн төвийн дунд нэг өрхийн эрүүл мэндийн төв барих гээд хорин нэгэн онд хоёр зуун сая төгрөг шаардлагатай байгаа. Үүнийг Баянхонгор аймгийн амбулатори барих тэрбумаас нь оруулах саналыг дэвшүүлж байгаа юм байна аа.

 Ж.Чинбүрэн гишүүн саналаа тайлбар хэлж болно.

 **Ж.Чинбүрэн:** Яг одоо Сүхбаатар аймгийн Баруун-Уртад 3 өрхийн эмнэлэг бүр дотроо нольгүй, усгүйгээс гадна бүр гал түлдэг. Зүгээр ийм зуух тавиад дотроо гал түлдэг. Орчин үед бол энэ чинь одоо арай л хэтэрсэн. Тэгээд энэ 3 өрхийн эрүүл мэндийн төв дунд нь ажлыг нь эхлүүлье. Зураг төсөв нь байгаа юм байна.

 Тэгэхлээр энэ ажлыг эхлүүлэхэд нь дэмжлэг үзүүлж, энэ ажлыг бушуухан эхлүүлэхэд нь та бүхэн дэмжиж өгөөч ээ гэж гуйх гэсэн юм.

 **М.Оюунчимэг**: Баянхонгорын амбулатори барих 1 тэрбумаас 200 саяыг нь ийш нь оруулах санал гаргаж байна. Тэд би саяа Баруун-Урт аймагт ажиллаад ирсэн, байдал маш хэнд байгаа юм байна. Санал хураалт явуулъя.

 Энэ угаасаа Төсвийн байнгын хороон дээр очоод яригдана. Зарчмын зөрүүтэй санал гаргасан учраас хураалгах үүрэгтэй. Тэгэхээр та нар өөрсдөө саналаа хэлчих. Санал хураалт. Дэмжье гэдгээр.

 8 зөвшөөрч, татгалзсан 6 энэ гаргасан зарчмын зөрүүтэй санал дэмжигдсэн байна.

 Хоёр дахь санал. Б.Жаргалмаа гишүүн гаргасан байна. Грентологийн төвийн барилгын гүйцэтгэлийн ажлыг дуусгах санал төсөвт өртөг нь 17 тэрбум 545 сая төгрөг, 2021 онд санхүүжих дүн 1.7 төгрөг гэж байгаа юм байна. Үүнийг гадаадын зээл тусламжийн хөрөнгө оруулалт тусламжийн зардлаас 1.7 тэрбумыг бууруулах гэсэн санал байна. Сангийн яам энэ дээр ямар байр суурьтай юм бол бол? Ямар ч байсан ийм санал гаргасан. Санал хураалт явуулъя.

 Зардлыг нь гадаадын зээл тусламжийн хөрөнгө оруулалт, тусламжийн зардлаас 1.7 тэрбум төгрөгийг бууруулаад энэ герентологийн төвийн барилгын гүйцэтгэлийн ажилд 2021 оны төсөвт тусгах. 1.7тэрбум гээд. Санал хураалт

 10 гишүүн зөвшөөрч, татгалзсан 4. Энэ санал дэмжигдлээ.71.4 хувиар.

 Мөнх-Оргил гишүүн зарчмын зөрүүтэй санал тавьж байгаа. Миний өөрөө танилцуулчих даа. Нэг минут дээр Ц.Мөнх-Оргил гишүүн.

 **Ц.Мөнх-Оргил:** Баярлалаа. Гишүүдээ, би нэг ийм санал оруулж байгаа юм аа. Энэ хөдөлмөрийн тухай хуулийн 111.2-ын дагуу төвлөрүүлсэн хөрөнгийн энэ нөгөө хөгжлийн бэрхшээлтэй иргэдэд ажлын байраар хангаагүй бол 25-аас дээш хүнтэй аж ахуйн нэгж нийт ажилчдынхаа 4 хувьтай тэнцэх ажлын байрыг хөгжлийн бэрхшээлтэй иргэдэд олгох ёстой шүү дээ. Тэгээд түүнийгээ хангаагүй бол Засгийн газраас тогтоосон төлбөр төлөх ёстой юм. Тэгээд энэ хөрөнгийн 2019-2020 оны зарцуулалтын тайлан, энэ заалтын хэрэгжилтэд учирч байгаа хүндрэл давж туулах саналын талаар Нийгмийн бодлогын байнгын хороонд 2020 оны 11 дүгээр сард багтаан танилцуулахыг Хөдөлмөр, нийгмийн хамгааллын сайд Ариунзаяад даалгасугай гээд энэ нөгөө төсөв батлагдаж гарахад тогтоол гарна шүү дээ. Дагалдаж. Тэр тогтоолдоо Засгийн газарт үүрэг болгочихмоор байгаа юм.

 Энэ ийм болчхоод байгаа юм. Хуулиараа тийм заалттай. Тэгэхдээ энэ заалт ерөөсөө хэрэгждэггүй. Хэрэгжүүлдэггүй хамгийн том байгууллага нь . . ./хугацаа дуусав/.

 **М.Оюунчимэг**: Энэ чинь нөгөө төсөвтэй холбоотой биш юм байна . Ямар ч байсан нөгөө нэг зардал нэмэх хасахтай холбоотой бол хамаагүй юм байна.

 Та нэг минутаа тодруулчих.

 **Ц.Мөнх-Оргил**: Жишээ нь 7 тэрбум төгрөг хуримтлагдаад байна гэж байна шүү дээ. Гэтэл энэ мөнгө зөвхөн хөгжлийн бэрхшээлтэй иргэдийн ажлын байр бий болгоод явах ёстой. Гэтэл энэ мөнгө хаашаа яваад байна гэдгийг нэгдүгээрт үзэх хэрэгтэй.

 Хоёрдугаарт, энэ мөнгийг болдог бол Их Хурал бид нар одоо Байнгын хороо, тэр хөгжлийн бэрхшээлтэй иргэдийг чадваржуулах мэдлэгжүүлэх мэдлэг боловсролыг нь сайжруулах, ажлын байртай болох нөхцөлийг нь бүрдүүлэхэд зарцуулмаар байгаа юм. Тэгэхгүй тэр мөнгийг одоо юунд зарцуулах вэ гээд л хүлээгээд л, одоо тэнд нэг лифт хийхэд зориулъя, эсвэл хөгжлийн бэрхшээлтэй иргэний тэргэнцэр зориулъя гээд ийм юманд явуулаад байдаг. Гэхдээ асуудал нь тэндээ биш ээ. Нөгөө хүмүүсийг чинь ажилд авъя гэхлээр тэр хүмүүсээ чадавхжуулах асуудал хамгийн гол тавигдаад байгаа байхгүй юу. Тийш нь зарцуулна гэдгийг бид нар судалж байж Ариунзаяа сайдаас тайланг нь авч байж хэдэн төгрөг зарцуулчихав гэдгийг нь харж хэлмээр байгаа юм.

 Тэгээд энд дахиад хэлэхэд байна шүү дээ. Ариунзаяа сайдаа энийг та бүр байгууллага, байгууллагаар нь гаргаж ирэх хэрэгтэй. Засгийн газар энэ хуулийг хэрэгжүүлэх ёстой, хэрэгжүүлдэггүй. Одоо миний мэдэж байгаагаар энэ олон янз дотор байна шүү дээ, Гадаад хэргийн яам, Хөдөлмөр, нийгмийн хамгааллын яам . .. /хугацаа дуусав/.

 **М.Оюунчимэг**: Энэ тогтоолыг хэлэлцээгүй тул Мөнх-Оргил гишүүн энэ саналыг татаж аваад, зарчмын зөрүүтэй саналаар санал хураалгах бол хэрэггүй байх гэж бодож байна. Харин Төсвийн байнгын хороон дээр энэ саналыг нь хүргүүлчих үү.

 Ер нь энэ төсөв хэлэлцэж байгаатай холбоотой, жишээ нь эрүүл мэндийн чиглэлээр Эрүүл мэндийн тухай хуульд нэмэлт өөрчлөлт оруулах тухай, Эрүүл мэндийн даатгалын тухай хуульд нэмэлт өөрчлөлт оруулах тухай, Төсвийн тухай хуульд өөрчлөлт оруулах тухай энэ хуулиудаа яг энэ төсөвтэй уяад бас оруулж ирээд яаралтай хэлэлцүүлэхгүй бол энэ чинь та бүхний энэ нэг их наяд гаруй мөнгө эрүүл мэндийн шинэчлэлийн хүрээнд тусгаж байгаа санхүүжилт чинь амьдрал дээр хэрэгжихэд энэ хуулиудад зайлшгүй өөрчлөлт оруулах хэрэгтэй юм байна.

 Тэгэхээр үүнийг оруулж ирэх чиглэлийг Нийгмийн бодлогын байнгын хорооноос Ерөнхий сайд, Эрүүл мэндийн сайдад өгсөн байгаа шүү. Тэгээд сая Мөнх-Оргил гишүүний бас гаргасан энэ саналыг бид нар санал дээрээ нэмээд оруулчихъя гэж бодож байна. Энэ дээр бол санал хурааж болохгүй. Энэ дэгийн хуулиар болохгүй гээд сая манай энэ хүмүүс хэлээд байна шүү дээ. Харин санал дүгнэлтдээ бичиж байгаа юм.

 Монгол Улсын 2021 оны Төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулиудын төслүүдийн хоёр дахь хэлэлцүүлгийг хийж дууслаа.

 Мөнх-Оргил гишүүний саналыг бид саналдаа оруулаад тусгачихна аа.

 Хуулийн төслүүдийн талаарх Байнгын хорооны санал, дүгнэлтийг Улсын Их Хурлын гишүүдийн гаргасан санал, томьёоллын хамт Төсвийн байнгын хороонд хүргүүлнэ. С.Ганбаатар гишүүн Төсвийн байнгын хороонд уншчихаарай.

 ***Хоёр.Нийгмийн даатгалын сангийн 2021 оны төсвийн тухай хуулийн төсөлтэй хамт өргөн мэдүүлсэн Нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд нэмэлт, өөрчлөлт оруулах тухай хуулийн төсөл /****Засгийн газар 2020.09.30-ны өдөр өргөн мэдүүлсэн,* ***анхны хэлэлцүүлэг,*** *санал, дүгнэлтээ Төсвийн байнгын хороонд хүргүүлнэ****/***

 Засгийн газрын хоёр мянга, хорин оны есдүгээр сарын гучны өдөр өргөн мэдүүлсэн нийгмийн даатгалын сангийн хоёр мянга хорин нэгэн оны төсвийн тухай хуулийн төсөлтэй хамт өргөн мэдүүлсэн нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг хийе.

 Байнгын хороо санал, дүгнэлтээ мөн Төсвийн байгаа байнгын хороонд хүргүүлэх учиртай байгаа. Ажлын хэсгийн бүрэлдэхүүнийг танилцуулъя.

 Сангийн сайд Хүрэлбаатар, Төсвийн зарлагын хэлтсийн мэргэжилтэн Содномдаржаа, Төсвийн зарлагын хэлтсийн мэргэжилтэн Батсүх, Төсвийн зарлагын хэлтсийн мэргэжилтэн Төгөлдөр, мөн хэлтсийн ахлах мэргэжилтэн Тэмүүжин, Төсвийн нэгтгэлийн хэлтсийн мэргэжилтэн Анар, Төсвийн орлогын хэлтсийн ахлах мэргэжилтэн Гантулга.

 Хөдөлмөр, нийгмийн хамгааллын сайд Ариунзаяа, тус яамны төрийн нарийн бичгийн дарга Өнөрбаяр, Бодлого төлөвлөлтийн газрын дарга Хишигбаяр, Санхүү хөрөнгө оруулалтын газрын дарга Чинзориг, Нийгмийн даатгалын ерөнхий газрын дарга Зоригт, Хөдөлмөр, халамжийн үйлчилгээний ерөнхий газрын даргын албан үүргийг түр орлон гүйцэтгэгч Дашдэмбэрэл, Гэр бүл, хүүхэд, залуучуудын хөгжлийн газрын дарга М.Энх-Амар, Нийгмийн даатгалын ерөнхий газрын бодлого хэрэгжилт судалгааны газрын дарга Ганцэцэг гэсэн хүмүүс байна аа.

 Сангийн яамныхныг дуудаарай. Сангийн сайд Хүрэлбаатарт микрофон өгье.

 **Ч.Хүрэлбаатар:** Уучлаарай. Бас нөгөө Байнгын хороон дээр асуудал оруулж байгаад ирлээ. Байнгын хорооны дарга, Улсын Их Хурлын эрхэм гишүүд ээ,

 Монгол Улсын Засгийн газраас коронавируст халдварын цар тахлын үед аж ахуйн нэгж ажилтныхаа цалин хөлснөөс нийт хорин хоёр хувиар тооцож төлдөг. Нийгмийн даатгалын шимтгэлийг зургаан сарын хугацаатай тэглэх болон гурван сарын турш арван хоёр нэгжээр бууруулж, хөнгөлөх арга хэмжээг үе шаттай хэрэгжүүлсэн. Одоо ч хэрэгжүүлж байна. Цаашид коронавируст халдварын цар тахлын эдийн засагт үзүүлж буй сөрөг үр дагавар, аж ахуйн нэгж, бизнес эрхлэгчдийн үйл ажиллагаанд үргэлжлэн нөлөөлөх шинжтэй байгааг харгалзан 2021 онд буцаад хорин хоёр хувь болж нэмэгдэх байсан нийгмийн даатгалын шимтгэлийг 2021 оны нэгдүгээр сарын нэгний өдрөөс 2021 оны долоодугаар сарын нэгний өдрийг хүртэлх хугацаанд гурваас таван нэгжээр бууруулж, арван долоон хувьд хүргэж хөнгөлөхөөр төлөвлөж байгаатай холбогдуулан тус хуулийн төслийг боловсрууллаа. Хуулийн төсөл батлагдсанаар хувийн хэвшлийн аж ахуйн нэгжүүд нийт хоёр зуун гучин нэгэн тэрбум төгрөгийн нийгмийн даатгалын шимтгэлээс хөнгөлөлт эдлэх болно оо.

 Байнгын хорооны дарга, Байнгын хорооны гишүүд ээ,

 Нийгмийн даатгалын сангийн 2021 оны төсвийн тухай хуулийн төсөлтэй хамт өргөн мэдүүлсэн нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд нэмэлт өөрчлөлт оруулах тухай хуулийн төслийг хэлэлцэн шийдвэрлэж өгнө үү. Баярлалаа.

 **М.Оюунчимэг:** Ч.Хүрэлбаатар сайд баярлалаа. Улсын Их Хурлын чуулганы хуралдааны дэгийн тухай хуулийн гучин есийн аравт заасны дагуу Байнгын хороо хуулийн төслийг зүйл бүрээр нь хэлэлцэнэ. Гишүүн хуулийн төслийн тухайн зүйлтэй холбогдуулан хууль санаачлагчаас болон бусад оролцогчоос асуулт асууж болно. Хуулийн төслийн анхны хэлэлцүүлгийг хийе.

 Нэгдүгээр зүйл. Нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуульд доор дурдсан агуулгатай 2.2 дугаар зүйл нэмсүгэй.

 2.2 дугаар зүйл. Энэ хуулийн нэг болон хоёрдугаар зүйлд заасан даатгуулагчийн 2021 оны нэгдүгээр сарын нэгний өдрөөс 2021 оны долоодугаар сарын нэгний өдөр хүртэлх хугацаанд төлөх шимтгэлийг дараах байдлаар ноогдуулна.

 2.2.1. Энэ хуулийн нэгдүгээр зүйлд заасан ажил олгогч, даатгуулагчийн төлөх тэтгэврийн даатгалын шимтгэлийг тус бүр 8.5 хувиар,

 2.2.2. энэ хуулийн хоёрдугаар зүйлд заасан сайн дураар даатгуулагчийн төлөх, тэтгэврийн даатгалын шимтгэлийг 8.5 хувиар,

 2.2.3. энэ хуулийн нэгдүгээр зүйлд заасан ажил олгогч, даатгуулагчийн төлөх тэтгэмж, ажилгүйдэл болон үйлдвэрлэлийн осол, мэргэжлээс шалтгаалсан өвчний даатгалын шимтгэлийг чөлөөлөх ба даатгуулагчийг энэ зүйлд заасан хугацаанд шимтгэл төлснөөр тооцно.

 2.2.4. энэ хуулийн хоёрдугаар зүйлд заасан сайн дураар даатгуулагчийн төлөх тэтгэмжийн болон үйлдвэрлэлийн осол, мэргэжлээс шалтгаалсан өвчний даатгалын шимтгэлийг чөлөөлөх ба даатгуулагчийг энэ зүйлд заасан хугацаанд шимтгэл төлснөөр тооцно гэж байгаа.

 Энэтэй холбоотой асуулт асуух гишүүн байна уу? Ганбаатар гишүүн.

 **С.Ганбаатар**: Нийгмийн даатгалын шимтгэлийг чөлөөлөх гэж байна. Энэ 7 сарын 1 хүртэл яг энэ чөлөөлж байгаа мөнгөн дүн ер нь ойролцоогоор хэд байгаа вэ?

 Хоёрдугаар асуулт бол ажилгүйдлийн даатгалын сангаас дэмжлэг үзүүлнэ гэж байгаа. Энэ ажилгүйдлийн даатгалын үлдэгдэл санд одоо чөлөөт үлдэгдэл нь хэд байгаа вэ? Энэ утгаараа долоон сарын нэгэн хүртэл хэдэн төгрөг төлнө гэсэн үг вэ? Тэр нь хангалттай сан нь хүрэлцэхээр байгаа юу?

 **М.Оюунчимэг:** Хэн хариулах вэ. Зоригт дарга нэгдүгээр микрофон.

 **Д.Зоригт:** Гишүүний асуултад хариулъя. Энэ жилийн байдлаар таван зуун жаран тэрбум төгрөг чөлөөлөлтөд хамрагдаж байгаа. Ирэх онд хоёр зуун далан тэрбум төгрөг энэ чөлөөлөлтөд хамрагдана гэж тооцож байгаа. Дэмжлэгт энэ жил 7264 аж ахуйн нэгжийн 80507 даатгуулагч хамрагдсан. Өнөөдрийн байдлаар дөчин гурав аравны зургаан тэрбум төгрөгний дэмжлэг үзүүлээд байна. Ажилгүйдлийн даатгалын сангаас. Энэ бол дөрөв, тав зургаан сард хамрагдсан.

 **М.Оюунчимэг**: Нэг минут тодруулъя. Ганбаатар гишүүн.

 **С.Ганбаатар**: Нийгмийн даатгалын шимтгэлээс чөлөөлж байгаа явдалд бол болж байна. Энэ бол бүгдээрээ л хүсэж байгаа, хүндрэлтэй байна. Гэхдээ харин ажилгүйдлийн даатгалын сангаас дэмжлэг үзүүлнэ гэдэг чинь ажилгүйдлийн даатгалын сан чинь өөрөө их ядруу сан шүү дээ. Одоо би яг тоог нь харах гээд энэ олон цаас үзмээргүй байна. Тэгээд энэ даатгалын сангаас энэ долоон зуун хэдэн тэрбум төгрөгөө авчихад тараад уначихаар байгаа юу, эсвэл зүгээр бяртай чөлөөт үлдэгдэл нь хангалттай байгаа юу? Яг хэд байгаа вэ? Ажилгүйдлийн даатгал дээр хэд байгаа вэ гэдгийг асуугаад байгаа шүү.

 **М.Оюунчимэг:** Тодорхой хариулна уу? Ажилгүйдлийн даатгал дээр хэд байгаа вэ гээд нэгдүгээр микрофон, Зоригт дарга.

 **Д.Зоригт**: Өнөөдрийн байдлаар ажилгүйдлийн даатгалын сан дээр дөчин тэрбум төгрөгийн үлдэгдэлтэй байгаа. Энэ бол хангалттай хэмжээнд явагдаж байгаа. Ер нь энэ чөлөөлөлтийн хуулиар сан хооронд шилжүүлэн зарцуулна гээд хуулиар гаргасан. Тэгэхдээ ажилгүдлийн энэ даатгалын сангаас өгөх тэтгэмж дээр бол сан хооронд шилжүүлээгүй цэвэр өөрийнхөө сангаас санхүүжүүлээд явж байгаа.

 **М.Оюунчимэг**: Нэгдүгээр зүйл дээр зарчмын зөрүүтэй саналтай гишүүн байгаа юу? Алга байна.

 Хоёрдугаар зүйлээ уншъя.

 Хоёрдугаар зүйл. Нийгмийн даатгалын шимтгэлээс чөлөөлөх, ажилгүйдлийн даатгалын сангаас дэмжлэг үзүүлэх тухай хуулийн дөрөвдүгээр зүйлийн 2020 оны 10 дугаар сарын 01-ний гэснийг 2021 оны 7 дугаар сарын 01-ний гэж өөрчилсүгэй.

 Энэ нь хоёрдугаар зүйлтэй холбоотой асуулт асуух гишүүд байгаа юу?

 За алга байна. Саналтай гишүүн байна уу, алга байна.

 Гуравдугаар зүйл. Энэ хуулийг 2021 оны 01 дүгээр сарын 01-ний өдрөөс эхлэн дагаж мөрдөнө. Энэ 2021 оны 7 сарын 01 гэж өөрчилсөн хэрнээ 2021 оны 1 сарын 01-нээс дагаж мөрдөнө гээд энэ зөрчилдөхгүй байгаа юм уу?

 Асуулт асуух гишүүд байна уу? Ганбаатар гишүүн.

 **С.Ганбаатар**: Энэ их сайхан хууль байна. Тэгээд энэ шимтгэлээс чөлөөлж байгаа явдал бол бас буян хийж байна. Тэгэхдээ нөгөө ажилгүйдлийн даатгалын сан нь дөчин тэрбум төгрөгийн чөлөөт үлдэгдэлтэй гэж байгаа. Тэгээд энэ чинь сая сонсохоор нийгмийн даатгалын шимтгэлээс чөлөөлж байгаа мөнгө нь энэ ондоо долоон зуун дөчөөд тэрбум төгрөг. Тэгээд ирэх онд гурван зуу гаруй тэрбум төгрөг гэж байгаа. Тэгэхэд нөгөө чөлөөт үлдэгдэл гээд ажилгүйдлийн даатгалаас нь дөчин тэрбум гэдэг ойлголт авчхаад байна. Наадах чинь зөрөөд байна. Тэгээд миний асуух асуулт. Энэ талаар энэ тооцоо, нарийвчилсан зүйлээ даатгал төлөгчдийн төлөөллийн байгууллагуудтайгаа зөвлөлдсөн үү. Тэр нартайгаа хоорондоо ярилцсан уу? Сан хооронд хэдий чөлөөлнө гэж байгаа ч гэсэн дээ, Нийгмийн даатгалын үндэсний зөвлөл, Эрүүл мэндийн үндэсний зөвлөлөөр заавал хэлэлцсэн байх ёстой шүү. Түүнийгээ хэлэлцсэн юм уу? Саяын тооцоо минийхээс арай л жаахан зөрөөд байх юм даа. Энэ дээр нэг хариул даа хө.

 **М.Оюунчимэг**: Хэн хариулах юм. Нэгдүгээр микрофон Зоригт.

 **Д.Зоригт:** Ирэх онд бол энэ хууль хэрэгжихээр ажилгүйдлийн даатгалын сангаас бол дэмжлэг үзүүлэхгүй. Энэ бол сая зөвхөн энэ 2020 онд хэрэгжсэн гурван сард олгосон ийм дэмжлэг. Хоёр зуун мянган төгрөгний. Ирэх онд бол энэ ажилгүйдлийн даатгалын сангаас дэмжлэг олгохгүй. Энэ хуультай холбоотой бүх асуудлуудыг бол үндэсний зөвлөлөөр байнга хуралдаж шийдвэр гаргуулаад, түүний дагуу сар, улирлын төсвийн хуваарьт өөрчлөлт оруулаад явж байгаа.

 **М.Оюунчимэг:** Та нэг минут тодруулчих. Ганбаатар гишүүн.

 **С.Ганбаатар:** Энэ нийгмийн даатгалын шимтгэлээс чөлөөлж байгаа энэ буянтай үйлсийг ажилгүйдлийн даатгалаас гаргахгүй ээ гээд. Бид бол ажилгүйдлийн даатгалын сангаас дэмжлэг үзүүлэх тухай би ойлгоод байгаа л даа. Сүүлд нь баахан дэмжлэг үзүүлж шимтгэлээс нь чөлөөлсөн гэж ярьчхаад. Тэгээд энэ хүмүүс чинь сүүлд нь хариуцлага шүү дээ. Бас тэтгэвэр авах хэрэг гарна. Энэ мөнгийг нь тэгвэл ажилгүйдлийн даатгалын сангаас өгөхгүй ээ гэж та хэлж байгаа бол энэ хаанаас гарах юм?

 **М.Оюунчимэг**: Сангийн яам энэ дээр нэг хариу л даа.

 **М.Санжаадорж**: Нийгмийн даатгалын сангаас хоёр төрлийн дэмжлэг олгосон байгаа, үндсэндээ. Нэг нь шимтгэлд төлсөн хэмжээг нь бууруулаад ирэх жилийн хувьд бол хэсэгчлэн бууруулаад зөвхөн тэтгэврийн сангийн арван долоон хувийг авахаар байгаа. Бусад гурван санг тэглэж байгаа. Тэглэсэн тэр хэмжээгээрээ буцаад бичилт хийгдэх ийм дэмжлэг нэгдүгээрт байгаа.

 Хоёр дахь нь дөрөв, тав, зургаадугаар саруудад үзүүлсэн нөгөө хоёр зуун мянган төгрөгийн тэтгэмж байгаа. Энэ хоёроос тэр шимтгэлийн хувь хэмжээг бууруулж байгаа дэмжлэг нь ирэх жил үргэлжлэх юм. Өөрөөр хэлбэл ажилгүйдлийн сан дээр өгөх ёстой шимтгэлийг нь бид нар хөдөлмөр эрхлэгч болон компаниудад бууруулаад төлөхгүйгээр байгаад чөлөөлж өгөөд оронд нь бичилтийг нь хийж өгөх тийм зохицуулалттай явж байгаа юм. Тэгэхлээр өөрөөр хэлбэл бэлэн мөнгөөр дэмжлэг биш. Гарах ёстой байсан зардлыг нь авахгүйгээр болж байна гэсэн үг. Компанидаа бол тэр маань бол одоо зарлага гаргахгүй болж байна гэсэн үг. Баярлалаа.

 **М.Оюунчимэг:** Баярлалаа. Саналтай гишүүн байна уу? Алга байна.

 Хуулийн төслийн анхны хэлэлцүүлгийг хийсэн талаарх Байнгын хорооны санал, дүгнэлтийг Улсын Их Хурлын гишүүдийн гаргасан саналын томьёоллын хамтаар Төсвийн байнгын хороонд хүргүүлнэ. С.Ганбаатар гишүүн Төсвийн байнгын хороон дээр танилцуулаарай.

 ***Гурав.Хувийн тэтгэврийн тухай хуулийн төсөл болон хамт өргөн мэдүүлсэн хуулийн төслүүд /****Улсын Их Хурлын гишүүн Н.Учрал нарын 5 гишүүн 2020.05.13-ны өдөр өргөн мэдүүлсэн,* ***хэлэлцэх эсэх/***

 Энэ нэг хувийн тэтгэвэртэй холбоотой гурав дахь асуудал байгаа шүү. Энэ дээр бас Сангийн яам байр сууриа илэрхийлэх хэрэгтэй байх. Учрал гишүүн бас ороод.

 Улсын Их Хурлын гишүүн Учрал нарын гишүүд 2020 оны 5 дугаар сарын  13-ны өдөр өргөн мэдүүлсэн Хувийн тэтгэврийн тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэхийг одоо шийднэ.

 Монгол Улсын Их Хурлын чуулганы дэгийн тухай хуулийн 35-ын 3-т заасны дагуу Байнгын хорооны хуралдаанаар хуулийн төслийг хэлэлцээд үзэл баримтлалын хүрээнд дэмжих эсэх асуудлаар ил санал хураалт явуулж, гишүүдийн олонхын саналаар санал, дүгнэлт гаргаж, нэгдсэн хуралдаанд танилцуулна.

 Ажлын хэсгийн бүрэлдэхүүнийг танилцуулъя. Хөдөлмөр, нийгмийн хамгааллын сайд А.Ариунзаяа, Төрийн нарийн бичгийн дарга Ч.Өнөрбаяр, тус яамны Бодлого төлөвлөлтийн газрын дарга Хишигбаяр, Бодлого хэрэгжилт, судалгааны газрын дарга Ганцэцэг, Нийгмийн хамгааллын бодлогын хэрэгжилтийг зохицуулах газрын Нийгмийн даатгалын хэлтсийн дарга Батжаргал.

 Улсын Их Хурлын гишүүн Учрал танилцуулна.

 **Н.Учрал**: Байнгын хорооны дарга, эрхэм гишүүд ээ,

 Өнөөдөр Монгол Улсад өөрчлөлт шинэчлэлт хийх шаардлагатай, шийдлээ хүлээж байгаа олон асуудал байна. Түүний нэг бол тэтгэврийн систем мөнөөсөө мөн гэдгийг иргэд, мөн судлаач экспертүүд байнга ярьж, хэлж өнгөрсөн хорин таван жилийн хугацаанд тэтгэврийн шинэчлэлийн талаар ярьсаар ирлээ. Статистикаас харахад нийт тэтгэвэр авагчдын ерэн нэгэн хувь нь таван зуун мянган төгрөг хүртэл, тавин гурав аравны найман хувь нь доод хэмжээгээр буюу гурван зуун тавин мянган төгрөгийн тэтгэвэр авч байна. Энэ бол эмгэнэлтэй үйл явдал юм. Улс эх орондоо насаараа ажиллачхаад, өөрийнхөөрөө ч байж чадахгүй хэмжээнд тэтгэвэр тогтоолгож байгаа манай одоогийн системд заавал салхи оруулах цаг нэгэнтээ ирсэн. Үүнийг хийж чадахгүй бол арван жилийн дараа, хорин жилийн дараа ч энэ эмгэнэлтэй үйл явдал үргэлжилсээр байх болно оо. Өнөөдөр гучин настай залуу хүн шударга хөдөлмөрөөрөө гучин жил, дөчин жил ажилласан ч одоогийн системээр тэтгэвэрт гарчхаад үр хүүхдээсээ хараат, өөрийнхөө ойрын хүсэл хэрэгцээгээ ч бүрэн хангаж чадахгүй тийм л байдал үргэлжилсээр байх болно оо.

 Тийм ч учраас өөрчлөлтийг өрнүүлэх эхлэлийн цэг нь болж чадахуйц тэтгэврийн системийн өөрчлөлтийг санал болгосон хуулийн төслийг өргөн мэдүүлж, өнөөдөр хэлэлцэх эсэхээ та бүхэнд танилцуулж байгаадаа сэтгэл өндөр байна аа.

 Энэ хуулийн төсөл өнөөдөр ажил хөдөлмөр эрхэлж байгаа манай улсын шударга, хөдөлмөрч иргэдэд хамгийн их хамааралтай. Учир нь дал, наяад оны залуус бидний өмнө үр хүүхэд, хойч ирээдүй үед өр үлдээх үү, эсвэл өв үлдээх үү гэдэг асуултад итгэлтэйгээр өв үлдээнэ ээ гэж хариулж чадах нөхцөлийг бүрдүүлэх хуулийн төсөл болсон гэдгийг бахархалтайгаар хэлэхийг хүсэж байна аа.

 Хуулийн төсөл батлагдвал өнөөдөр ажил хийж байгаа залуу хүн та тэтгэврийн насанд хүрээд улсаас тэтгэвэр аваад зогсохгүй хоёр дахь эх үүсвэрээс буюу зөвхөн өөрт нь зориулсан хуримтлалаасаа тэтгэвэр авах боломж бүрдэх болно оо. Үүнийг хэрхэн хийж хэрэгжүүлэх вэ гэвэл иргэн таны цалингаас сар бүр тооцож байгаа арван долоон хувийн тэтгэврийн даатгалын шимтгэлээс дөрвөн хувийг нь хувийн тэтгэврийн санд шилжүүлэх эрхийг нээж, өөртөө зориулсан хуримтлалаа бүрдүүлж эхлэх бололцоо бий болгоно оо. Товчоор хэлбэл ганцхан улсын тэтгэвэр халамжийг харж суухгүйгээр, өөрийн хөлс, хүчээр хуримтлуулсан хөрөнгөнөөс хүүгээ тооцуулан нэмэлт тэтгэвэр авах боломжтой болгох заалтуудыг энэхүү хуулийн төсөлдөө тусгалаа.

 Монгол өрхүүдийн далан зургаа, аравны гурван хувь хадгаламжгүй, таван тав, тавин тав аравны таван хувь нь өр зээлтэй амьдарч байна аа. Амьдралаа дээшлүүлье өнгөтэй өөдтэй амьдаръя гэхэд эхлэлийн мөнгөгүй байна аа. Иймээс ажлаа хийж байгаа хувийн тэтгэвэртээ зориулан хуримтлал бүрдүүлдэг иргэн нэг удаа орон сууц авахдаа зориулан хуримтлалаасаа мөнгө гаргуулж орон байрны урьдчилгаандаа нэмэр болгуулах боломжийг энэхүү хуулийн төсөлдөө тусгалаа. Мөн эмнэлгийн тусламж үйлчилгээ зайлшгүй авах хэрэгцээ шаардлага үүсвэл мөн адил хуримтлалаасаа төлбөр гаргуулах эрхтэй байхаар заалтыг оруулсан болно оо. Олон ч эцэг, олон эхчүүд мөнгөгүй, төлбөрийн боломжгүй байснаасаа өвчнөө даамжруулсан тохиолдол зөндөө байдаг аа.

 Цаашилбал ажил хөдөлмөрийн үр шимээ хүртэж амжаагүй, мөн тэтгэвэр тогтоолгоод удаагүй байхдаа цаг бусаар өнгөрөхөд тэтгэврийн хуримтлал үр хүүхдэд нь өвлөгдөх боломжтой байхаар тооцоолж хуулийн төслийг боловсруулсан. Хуулийн төсөл биеллээ олох юм бол сэтгэл амар, ажил амьдралдаа анхаарч, үр хүүхдийнхээ асуудлыг тодорхой хэмжээгээр шийдчих чадалтай гэж итгэл дүүрэн тайван амьдрах боломж хүн бүрд бүрдэнэ.

 Нөгөөтээгүүр, хувийн тэтгэврийн санг улсын тэтгэврийн сангаас тусдаа этгээд эрхлэхээр хуулийн төсөлд тусгасан бөгөөд энэ шинээр үүсгэх байгууллага нь иргэдээс бүрдүүлж байгаа дөрвөн хувийн шимтгэлийг нэгтгэн нэгдсэн санг бий болгоно оо. Үүссэн сангийн хөрөнгөөр зөв зохистой, мэргэжлийн хөрөнгө оруулалтыг хийж дотоодын үйлдвэрлэгчдийг дэмжих учиртай. Нэг зүйлийг энэхүү хуулийн төслөөрөө шийдэж чадахгүй байгаадаа уучлал хүсье ээ. Юу вэ гэх юм бол өнөөдөр гавьяаны амралтаа эдэлж байгаа ахмадуудынхаа тогтоолгосон тэтгэврийн хэмжээг ямар нэг байдлаар нэмэгдүүлэх, өөрчлөлт оруулах тухай хуулийн төсөл энэхүү хуулийн төсөл биш юм аа. Энэ бол одоо ажил хөдөлмөр эрхэлж байгаа иргэд бодитоор тэтгэвэртээ зориулсан хуримтлалыг шинээр бүрдүүлж эхлэх учиртай хуулийн төслөө. Өөрчлөлтийг өнөөдөр бус өчигдөр эхлүүлэх ёстой байсан. Нийгмийн бодит хэрэгцээ, шаардлагаар бидний хэдэн гишүүд өөрчлөлтийг эхлүүлэхээр Хувийн тэтгэврийн тухай хуулийн төслийг та бүхэнд танилцуулж байна аа.

 Энэ Их Хурал цаг хугацааны хувьд хуулийн төслийг хэлэлцэж амжихгүй байж мэдэхээр байна гэж өнгөрсөн парламентын үед хэлснийхээ дагуу ирэх намрын чуулганаар хэлэлцүүлэх энэхүүхуулийн төслийн дараалалд оруулж, өнөөдөр та бүхэнд танилцуулж байна аа.

 Улсын Их Хурлын гишүүд та бүхэн энэхүү хуулийн төслийг дэмжиж өгнө өө гэдэгт итгэлтэй байна. Анхаарал тавьсанд баярлалаа.

 **М.Оюунчимэг:** Учрал гишүүнд баярлалаа. Хуулийн төсөлтэй холбогдуулан асуулт асуух гишүүд байвал нэрээ өгнө үү. Чинзориг гишүүнээр тасаллаа. Ганбаатар гишүүн.

 **С.Ганбаатар:** Нэгдүгээрт, энэ Засгийн газрын үзэл баримтлалтай хоёр зүйлээр зөрчилтэй орж ирж байгаа. Үүнийг та юу гэж үзэж байгаа вэ? Энэ Засгийн газрын 2020 оны 5 сарын 13 гэсэн энэ заалт дээр хоёр зүйл заалт байна. Нэгдүгээрт, Монгол Улсын тэтгэврийн сангийн энэ 2015-30 оны төрөөс тэтгэврийн шинэчлэлийн талаар баримтлах бодлого дотор даатгалын сангийн орлого зарлагыг тэнцвэржүүлж сангийн алдагдлыг бууруулна гэсэн зарчимд нийцэхгүй байна гээд Засгийн газраас ороод ирсэн байна.

 Хоёрдугаар заалт нь, хувийн тэтгэврийн санд нэмэлтээр даатгуулах гэсэн ийм бодлогын зарчмын саналтай бас зөрчөөд байна аа гэж хоёрдугаарт нь явж байна, нэг хоёрдугаар заалтыг тодруулъя аа. Энэ дээр зөрчсөн гээд Засгийн газраас ороод ирсэн байна.

 Миний дараагийн асуулт бол энэ хувийн тэтгэврийн сангийн актуар тооцоо ер нь хийж үзсэн үү? Актуар тооцоо байхгүйгээр энэ хууль орж ирдэггүй юм байна лээ. Зүгээр бусад орнуудад. Дээр нь нийгмийн даатгалын хувийн тэтгэврийн сангийн дүрмийн сангийн хэмжээ нь хорин тэрбум гээд заачихсан байна. Энэ хуулийн төслийн 11.4-ийг үзээрэй, хорин тэрбум гэдэг бол хамаагүй багаа. Бас л хадгаламж зээлийн хоршоо шиг ийм дампуурсан ийм байдал үүсэхгүй гэдгээс энэ сан нь. Одоо бол банкны дүрмийн сан чинь зуун тэрбум болчихсон, банк бус санхүүгийн байгууллага нэг тэрбум руу дөхөж байгаа шүү дээ. Тэгэхлээр энэ дээр хорин тэрбум гээд заачихсан байна. Энэ хангалттай юу?

 Миний дараагийн асуулт, хувийн тэтгэврийн сангийн хувь нийлүүлэгчид арван хувиас хэтрэхгүй байна аа, ихгүй байна аа гэсэн байна. Тэгэхлээр доод тал нь арван хүн байна гэсэн санаа. Энэ дээр хариуцагч эзэнгүйдэх магадлалтай байна аа гэсэн миний энэ хардлага зөв үү? Доод тал нь арван хүн хувь нийлүүлэгч болж байна. Ийм дөрвөн асуултад би хариулт авъя.

 **М.Оюунчимэг**: Ганбаатар гишүүн маш тодорхой асуултууд асуулаа. Учрал гишүүн.

 **Н.Учрал:** Засгийн газраас өнгөрсөн парламентын үед Чинзориг гишүүнийг сайд байхад энэ Хувийн тэтгэврийн хуулийн өргөн мэдүүлсэн. Тэгээд Чинзориг сайд болон Хөдөлмөр, нийгэм хамгааллын яамнаас саналуудыг авсан. Тэгээд Засгийн газартай хоёр асуудал дээр бас яг нэгдсэн ойлголтод хүрээгүй. Гэхдээ ажлын хэсэг дээр энэ асуудлаа яриад явах боломжтой юм байна аа. Хөдөлмөр, нийгэм хамгааллын яамнаас боловсруулсан Хувийн тэтгэврийн хуулийн төсөл байгаа. Тэгээд энэ Хувийн тэтгэврийн хуулийн төслийг зарчмын хувьд бас дэмжиж байгаа. Тэгээд энэ хуулийн төслүүдийн бас гол гол саналуудыг энэ ажлын хэсэг дээрээ тусгаад явъя гэсэн ийм бодолтой байгаа.

 Мөн нийгмийн даатгалын сангийн үлдэгдэл болоод энэ жил бүр төсвөөс зарлага үүсгэж байгаа зургаан зуун тэрбум төгрөгийг төсвөөс байнга одоо бас татаж авдаг. Нэг ёсондоо өнөөдрийн энэ тэтгэврийн тогтолцоо ажил олгогч өөрөө сэтгэл хангалуун биш, тэр төлж байгаа хувьдаа. Дээрээс нь ажилтан өөрөө сэтгэл хангалуун биш, дээрээс нь ажиллаж байгаа, рдоо бас ажил хийж байгаа өнөөдрийн иргэдийнхээ татвараар бүрдэж байгаа төсвийн мөнгөнөөс дахиад одоо ачаалал үүсгэчихсэн. Энэ тогтолцоог өөрчилж санхүүгийн зах зээлдээ бас нэмэр болъё оо. Цаашдаа бүх ард түмний эзэмшдэг ийм санг байгуулъя аа гэдэг зорилтоор энэ хуулийн төслийг боловсруулсан.

 Тэгээд өнгөрсөн парламентын үед Сангийн сайд, Засгийн газар, Улсын Их Хурлын дарга гээд одоо бүх холбогдох албан тушаалтнуудын байр суурь гэдгийг бас сонсож энэ хуулийн төсөлдөө тусгасан. Өнөөдөр алдагдал хүлээх, өсөвт ачаалал үүсгэх байсан ч гэсэн энэ арван жилийн хувьд эдийн засагт эерэг эффект өгөх юм байна аа гэдгийг энэ хуулийн төслийн тандалт судалгаан дээр тодорхой зааж өгсөн байгаа.

 Хорин тэрбум төгрөгийн хувьд би бол санал нийлж байгаа юм. Энэ нөгөө өмнө нь парламентын үед мэдүүлчихсэн хууль учраас хорин тэрбумаар явж байгаа. Гэхдээ энэ босгыг нэмэгдүүлэх бол бүрэн боломжтой. Ажлын хэсэг дээрээ яриад энэ босгыг нэмэгдүүлье. Дээрээс нь эрсдэл хүлээхгүй үүднээс энэ хувь нийлүүлэгчдийг арваас дээш хувь эзэмшүүлэхгүй гэж тодорхой бас зааж өгөхгүй бол цаашлаад бас нэг цөөхөн хүн эзэмшдэг, бас нэг банкны тогтолцоо руугаа явчих вий дээ гэдэг ийм бас айдас байгаа юм. Тэгэхдээ энэ хувийн тэтгэврийн сангууд байгуулагдсанаараа хяналтын зөвлөлүүд нь бас ажиллаж эхэлнэ.

 Дээрээс нь тодорхой хувиудыг бол олон нийтэд нээлттэй болгоно. Ингээд одоо хадгаламж хадгалуулдагтайгаа адилхан хуримтлал үүсгээд явж байгаа иргэн болгон өөрөө энэ хувийн тэтгэврийн сангийн хувьцаа эзэмшигч нар болоод эхлэхээр илүү их бас хяналтууд бүрдэх бололцоо бүрдэнэ ээ гэдэг ийм бодолтой байгаа юм.

 **М.Оюунчимэг**: Ганбаатар гишүүн нэг минут тодруулъя.

 **С.Ганбаатар**: Би асуултаа арай тодруулаад ийм хариулт авах болов уу л гэж горьдож байсан. Зүгээр санаанаасаа тодруулж хэлэхэд хувийн тэтгэврийн сангийн эрсдэлийг хэрхэн арилгах нь ерөөсөө тодорхойгүй байна аа л гэсэн санааг хэлээд байгаа шүү. Давхар даатгал, хувийн тэтгэврийн даатгалын компанийн төлбөрийг чадваргүй болгох буюу дампуурвал зөвхөн өөрийн хөрөнгөөр хариуцна гээд хуулийн төслийн 36.1-д заачихсан байгаа. Энэ өөрийн хөрөнгөөр хариуцна гэдэг нь хорьхон тэрбум төгрөг байдаг. Энэ нь ингээд хадгаламж зээлийн хоршоо шиг ийм аюултай байдал үүсэх үү гэсэн асуултыг тодруулж асууж байгаа юм.

 Нөгөө асуулт нь болохоор хувийн тэтгэврийн санд нийгмийн даатгалын сангаас тэтгэврийн даатгалын дөрвөн хувийг нь төвлөрүүлэх юм байна аа гэдэг нь харагдаж байгаа. Тэгвэл тэтгэврийн даатгалын сангаас хоёр зуун тавин тэрбум төгрөг үндсэндээ татвар төлөгчдийн нуруун дээр ирнэ ээ л гэсэн санаа. Энийг яаж одоо . . . /хугацаа дуусав/.

 **М.Оюунчимэг:** Учрал гишүүн хариулъя.

 **Н.Учрал**: Дампуурах магадлал бол хамгийн бага. Хөрөнгө оруулсан бүх компани дампуурч байж сан нь дампуурах ийм л жишигтэй байдаг. Дампуурлаа гэж бодоход хуулийн төслийн энэ гурав, дөрөвдүгээр бүлэг нь тэр чигтээ тэтгэврийн хуримтлал бүрдүүлэгчдийн хөрөнгийг бүхлээр нь авч үлдэх зорилгоор эрсдэлийг бодож оруулсан. Олон зохицуулалтуудыг бол гурав, дөрөвдүгээр бүлэгт бол тусгасан. Хувийн тэтгэврийн сан бол хэр баталгаатай байх вэ гэвэл нэгд, олон жижиг менежмент муутай сангууд үүсэхээс урьдчилан сэргийлэх зорилгоор таваас дээшгүй хувийн тэтгэврийн сан байхаар хязгаар тогтоож өгч байгаа. Нэг зэрэг бол таваас дээш хувийн тэтгэврийн сан байгуулагдахгүй ээ гэж. Одоо бол нөгөө нэг даатгалын компанийн хэлбэрээр, дээрээс нь төрийн бус байгууллагын эрх зүйн зохицуулалтаар үйл ажиллагаагаа явуулж байгаа тэтгэврийн сангууд байгаа. Жишээ нь одоо Голомт банкны дэргэдэх тэтгэврийн ууган сан. Одоо Ард лайв ч гэдэг юм уу, ийм олон компаниуд. Дээрээс нь хуульгүй мөртөө олон томоохон аж ахуйн нэгж байгууллага бол дэргэдээ . . ./хугацаа дуусав/.

 **М.Оюунчимэг**: Салбарын сайдаас бас тодруулъя гээд гишүүн тэгж байна. Тэгэхээр Ариунзаяа сайд. Саяын тэр нөгөө нийгмийн даатгал дээр ирэх ачаалалтай холбоотой хүн товч хариулт өгөхгүй юу?

 **А.Ариунзаяа:** Ганбаатар гишүүний асуултад хариулъя аа. Нэг минут байгаа гэж ойлгож байна. Ер нь Засгийн газраас түрүүн хэлсэн байгаа хоёр зарчмын зөрүүтэй санал нь нэгдүгээрт сая таны хэлсэн улсын тэтгэврийн сангаас тэр шимтгэл дөрвөн хувийг авна гэдэг бол өөрөө зарчмын хувьд болохгүй асуудал гэдгийг засгийн газрын зүгээс илэрхийлээд байгаа. Энэ нь өөрөө эргээд нөгөө сангийн алдагдлыг ч гэсэн өсгөж байгаа учраас, манай төрөөс тэтгэврийн шинэчлэлийн талаар баримтлах бодлого 2015-30 онд хэрэгжүүлэх бодлого дотор олон давхаргат тэтгэврийн тогтолцоог нэвтрүүлнэ гэсний дотор хувийн нэмэлт тэтгэврийн энэ сангуудыг байгуулна гэдэг утгаараа зөв юм байгаа юм аа.

 Зарчим нь энэ олон давхарга тогтолцоондоо шилжих ёстой. Хувийн нэмэлт тэтгэврийн сангууд одоо энэ боломж нь үүсэх ёстой. Гэхдээ энэ бол өндөр орлоготой иргэдийн зүгээс шимтгэл төлөх дээд хязгаараас давсан орлогоосоо нэмэлт шимтгэл . . ./хугацаа дуусав/.

 **М.Оюунчимэг:** Мөнх-Оргил гишүүн.

 **Ц.Мөнх-Оргил**: Баярлалаа. Энэ өнгөрсөн Улсын Их Хурлын бүрэн эрхийн хүрээнд Учрал гишүүн дөрвөн гишүүнтэй нийлээд өргөн барьчихсан чухал хууль байгаа юм. Энэ их зовлонтой асуудал болчхоод байгаа юм аа. Энийг дэмжихээс өөр арга байдаггүй. Яагаад гэвэл бид нар хувийн даатгалтай болно гээд олон жил ярьчихсан, хувийн даатгал нь хэрэгтэй байгааг нь бүгд мэдээд байдаг. Хувийн нийгмийн даатгал. Тэгсэн мөртөө энэ хуулийг миний ойлгож байгаагаар шүү. Нөгөө бичигдээгүй дүрэм байгаа шүү дээ. Тэгээд ийм тогтолцооны том хуулиудыг уг нь Засгийн газар нь оруулж ирж байх ёстой юм байгаа юм л даа. Нэг гишүүн юм уу, нэг хэсэг гэх ч юм уу бид нарт бол хууль санаачлах эрх нь байгаа юм. Гэхдээ бичигдээгүй бас хуулиуд бий. Тогтолцооны асуудал. Энэ бол маш том тогтолцооны юм орж ирж байгаа байхгүй юу. Энэ асуудлаар Засгийн газар нь оруулж ирэх ёстой юм байгаа юм.

 Тэгээд нөгөө талаас би бас Учрал гишүүнийг ойлгоод байгаа. Хуулийн өргөн барьсан гишүүдийг. Нөгөө Засгийн газар нь оруулж ирэхгүй болохоор эд нар одоо оруулахаас өөр аргагүй байдалд орчхоод байгаа юм. Тэгээд өнгөрсөн Улсын Их Хурлын бүрэн эрхийн хугацаанд бид нар ярьж байгаад Учрал гишүүний хууль хэрэгтэй юм байна, хэлэлцэх хэрэгтэй юм байна, гэхдээ Засгийн газар хуулиа өргөн барихаар нь хамт хэлэлцэх эсэхийг нь шийдье ээ. Тэгээд хоёуланг нь нийлээд хэлэлцье ээ гэж тохироод салсан юм. Тэгтэл одоогоор Засгийн газар хуулийн төслөө өргөн бариагүй байна. Тийм ээ, тэгэхлээр миний асуулт бол Учрал гишүүнээсээ илүү одоо Засгийн газар, Ариунзаяа сайдад хандах гээд байгаа юм л даа. Танай хуулийн төсөл хаана байна аа? Хэзээ орж ирэх гэж байна аа ямар ямар асуудлуудыг тусгаж байна аа? Энэтэй, одоо нийцэж байна уу, нийцэхгүй байна уу? Нэгдүгээр асуулт.

 Тэр ажил олгогч ажилтны төлөх хоёр хувийг, нийт дөрвөн хувийг хувийн тэтгэврийн санд татаж авч болно гэдэг заалт дээр та сая байр сууриа илэрхийлчихлээ. Тэгэхдээ энэ дээр бусад улс орнуудын жишгийг харж, та нар энэ Учрал гишүүний энэ яриад байгаа энэ гол санаатай нь нийцүүлэх арга зам бодож хайж байна уу?

 Гуравдугаарт Монгол Ардын Нам 2020 оны Улсын Их Хурлын сонгуульд орохдоо тэтгэврийн шинэчлэл хийнэ гэсэн. Тэтгэврийн шинэчлэлийн нэг том заалт бол Монгол Улсын иргэн бүрийг суурь тэтгэвэрт хамруулна аа гэж бид нар амлалт өгсөн байгаа. Суурь тэтгэвэр. Энэ хуулийн зохицуулалт, энэ реформын шинж чанартай саналууд чинь хаана явж байна аа? Тэгээд энэ Учрал гишүүн нарын хийх гээд байгаа юм бол энэ нөгөө Сингапурын нөгөө сентрал проведен фондыг хийх гээд байгаа юм. Тэгэхлээр энэ чинь бол өөрөө нийгмийн даатгалын асуудал, санхүүгийн зохицуулалтын асуудал, хяналтын асуудал. Тийм ээ, иргэдийн орлогын асуудал, бусад нөгөө хувиараа арилжааны даатгалтай холбоотой асуудал гээд маш олон том олон асуудлуудын цогцолбор байгаа юм. Үүнийг Засгийн газар хэзээ янзалж цэгцэлж орж ирэх гэж байна аа. Эсвэл та нарыг одоо хүлээх бололцоогүй бол одоо бид нар Их Хурал дээр Учрал гишүүний хуулийг ярихын ялдамд бид нар өөрсдөө одоо нийгмийн даатгалын хуулиа өргөн бариад, өөрсдөө янзлах зам руу орохоос өөр аргагүй болчхоод байна шүү. Энэ дөрвөн асуултад хариулт авъя.

 **М.Оюунчимэг**: Нэгдүгээр микрофон Ариунзаяа сайд.

 **А.Ариунзаяа**: Мөнх-Оргил гишүүний асуултад хариулъя. Манай ажлын хэсэгт ч гэсэн бас нэмэлтээр хариулна биз. Хувийн тэтгэврийн нэмэлт даатгалын тухай хуулийн төслийн үзэл баримтлалыг Чинзориг сайд, Нямдорж сайд нар 2018 оны 8 дугаар сард баталчихсан байгаа юм аа. Дээрээс нь ингээд нийгмийн даатгалын багц хуулиудын хүрээнд ярих нь зүйтэй гэдэг зөв өө. Багц хуулийнхаа хүрээнд уг нь ярих ёстой. Энэ хувийн тэтгэврийн нэмэлт даатгал нь тэтгэврийн шинэчлэлийн одоо хүрээний нэг л одоо асуудал буюу гурван давхарга тогтолцоо байхад хамгийн дээд талын нэмэлт тогтолцооны талаар яригдаж байгаа асуудал аа.

 Тэтгэврийн багц хуулийн шинэчлэлийн талаар төслийн үзэл баримтлалаа шинэ сайдууд бас гараад ирсэн байгаа учраас шинэ сайдуудын хүрээнд үүнийгээ батлах ёстой. Хууль зүйн яаманд бид боловсруулаад төслөө өгчихсөн байгаа. Одоо хууль зүйн яам хуулийн төслийн үзэл баримтлалаа батлаад тэгээд Засгийн газраар ороод тэгээд процессууд нь одоо явагдана. Ер нь зарчмын хувьд түрүүн та хэлсэн. Одоо энэ дэлхийн хамгийн том тэтгэврийн сангууд бол одоо бас яг хамгийн том хөрөнгө оруулагчид байдаг л даа. Тэгээд Монгол Улсад хэдийгээр одоо хууль тогтоомж байхгүй ч гэсэн энэ хувийн тэтгэврийн даатгалын харилцаа үүсчихсэн байгаа. Сүүлийн 10 жилийн хугацаанд энэ үйл ажиллагаа явуулсан байгаа Голомт банкны дэргэдэх тэтгэврийн ууган сан байна, Ард санхүүгийн нэгдлийн охин компани болох Ард лайф байна, Нэйшнл лайф байна гэх мэтчилэн одоо олон компаниуд үүссэн байгаа учраас үүнийг нэг талдаа хуульчлах ёстой, нөгөө талдаа аж ахуйн нэгж байгууллагуудын зүгээс одоо татварын бодлогоор одоо бас дэмжлэг үзүүлээч ээ гэдэг асуудлыг тавьж байгаа. Үүнийг манай хоёр хуулийн үзэл баримтлал ер нь төстэй талууд нь яагаад одоо энэ олон төстэй зүйлүүд байгаад байна вэ гэхээр 38 зүйлтэйгээс 36 зүйл нь яг адилхан байгаа юм. Яагаад гэвэл энэ одоо хуулийн төслийн үзэл баримтлал нь хуулийн төсөл нь өөрөө боловсруулагдахдаа, Азийн хөгжлийн банкны одоо бас захиалгаар, Азийн хөгжлийн банкны гүйцэтгэлээр Сангийн яам, Хөдөлмөр нийгмийн хамгааллын яамны захиалгаар одоо хийж гүйцэтгэсэн ийм ажлууд байгаа. Олон жилийн туршид ярилцагдах хэлэлцэгдэж одоо бэлтгэгдсэн ийм хуулийн төслүүд байгаа. Тэгээд манай ажлын ажлын хэсгийн зүгээс олон улсын харьцуулалтуудыг бас хийсэн талаар товч мэдээлэл өгөхгүй юу? Батжаргал дарга.

 **М.Оюунчимэг**: Батжаргал дарга, 3 дугаар микрофон.

 **Б.Батжаргал**: Мөнх-Оргил гишүүний асуултад хариулъя. Олон улсад, бусад улсуудын жишгийг бол бид нар судлахдаа бүр анхнаасаа зах зээлийн системтэй явсан улсуудыг бас судлахгүй байгаа. Манай улсад ийм тогтолцоотой ижил байж байгаад системийн тогтолцооны өөрчлөлт хийсэн Дорнод европын улсууд Чех, Эсто, Польш, Орос, Казахстан гэсэн улсуудыг бас судалж байгаа. Энэ улсуудын хувьд бол хоёр янзаар шинэчлэлээ хийж байгаа. Нэгдүгээрт, яг одоо манай энэ сая Ариунзаяа сайдын хэлдэг хувилбар буюу одоогийн байгаа тогтолцоон дээрээ гар хүрэхгүйгээр нэмэлтээр явахаар хийнэ. Ихэнхийг нь хийж байна. Зарим улс бол одоо байгаа тогтолцооноосоо шинэтгэлийг хуваалцах замаар хийсэн Польш, Унгарууд бол энэ тогтолцооноосоо буцаад ухарчихсан байж байгаа. Энэ өөрчлөлтүүдийг бол буцаасан байж байгаа.

 **М.Оюунчимэг**: Мөнх-Оргил гишүүн тодруулъя.

 **Ц.Мөнх-Оргил**: Ариунзаяа сайдаа яг нэг тодорхой хариу өгчихгүй юм аа. Хэзээ өргөн барих гээд байгаа юм бэ? Энэ ондоо багтах юм уу? Бид нар одоо хүлээж тэсэх юм уу? Эсвэл одоо та хэдийг хүлээхгүй Учралын хуулийг яриад батлаад явчих юм уу? Яах ёстой юм бэ? Тэр 2018 оны 8 сард үзэл баримтлалыг нь баталчихсан юм бол тэгээд хуулиа хийгээд ороод ирээч дээ. Заавал төрийн бодлого нэг их өөрчлөгдөөгүй байгаа байлгүй дээ. Хоёр сайд өөрчлөгдлөө гээд төрийн бодлого өөрчлөгдөөгүй байгаа бол тэр үзэл баримтлалаараа хуулиа өргөн бариад ороод ир л дээ. Юуг нь ингээд хойш нь удаан татаад байдаг юм бэ? Энэ хүн чинь одоо аргагүй байдалд ороод л та хэдийг удаад байхлаар, одоо асуудлаа шийдье гээд л. Тэртээ тэргүй одоо өчнөөн аж ахуйн нэгжүүд энэ ажлыг хийгээд эхэлчихсэн байна шүү дээ. Тийм ээ. Хэрэгтэй гэдгийг нь бид нар мэдэж байна. Хийхээс өөр аргагүй гэдгийг нь мэдэж байна. Хууль хэрэгтэйг нь мэдэж байна. Тэгээд эд нар чинь өргөн барьчхаад байгаа юм байна шүү дээ. Хурд л даа.

 **М.Оюунчимэг**: Ариунзаяа сайд энэ дээр маш тодорхой хариулт хэлээч дээ. Та эртээд бас байсан шүү дээ. Нээрээ энэ чинь нэгээхэн хэсэг нь бид нар ингээд хүлээгээд үүрэг өгөөд л байгаад байгаа шүү дээ. Нэгдүгээр микрофон.

 **А.Ариунзаяа**: Мөнх-Оргил гишүүний тодруулгад хариулъя. Хуулийн төслийн үзэл баримтлалаа манай яамны зүгээс багц хуулийн хүрээнд боловсруулаад Хууль зүйн яаманд хүргүүлчихсэн байгаа. Одоо Хууль зүйн яам маань батлаад бид цаашдын процесстой орчихно. Энэ ондоо багтаагаад өргөн барина гэсэн төлөвлөгөөтэй ажиллаж байгаа. Таны хэлснээр маш олон одоо ажлууд хийгдсэн байгаа учраас шуурхайлах шаардлагатай. Дээрээс нь намрын чуулганаар хэлэлцэх асуудлын жагсаалтад бол ороогүй байгаа нэг асуудал байгаа. Тэгэхдээ гишүүдийнхээ хамтаар энэ асуудлыг одоо яаравчлаад хурдан шуурхай оруулах тал дээр ажиллаж бас болох байх гэж хариулах юм.

 **М.Оюунчимэг**: Учрал гишүүн.

 **Н.Учрал:** Энэ тэтгэврийн тогтолцоо өөрөө нөгөө улс төрждөг ерөөсөө сэдэв биш юм аа. Тийм учраас энэ ингээд сонгууль болгоны өмнө, тэгээд одоо нэг зарим нэр бүхий гишүүд ингээд тэтгэврийн тогтолцоогоор шоу хийдэг, тэтгэврийн тогтолцоо ярьдаг нэг ийм байдал руу шилжээд байгаа юм. Тэгээд би болохоор өнөөдөрт зориулсан биш, ирээдүйд зориулсан тогтолцоогоо аврах ёстой гэдэг байдлаар, бас энэ хуулийг 4 гишүүний хамтаар өргөн барьсан. Тэгэхээр Мөнх- Оргил гишүүний саналыг дэмжиж байгаа. Тэгээд өнгөрсөн парламентын үед Чинзориг сайдад бас энэ асуудлаа танилцуулсан. Сайдын зүгээс бас дэмжсэн. Дээрээс нь одоо Ариунзаяа сайдтай бол бас хэд хэдэн удаагийн уулзалт хийсэн. Яаман дээр байгаа хуулийн төсөлтэй зөрчилдөөд байгаа зүйл байхгүй.

 Сангийн яамтай хүртэл уулзсан. Хүрэлбаатар сайд ч гэсэн энэ асуудал дээр байр сууриа илэрхийлсэн. Өнөөдөр хэрвээ энэ байдлаар үргэлжлээд байгаа . . ./хугацаа дуусав/.

 **М.Оюунчимэг**: Чинзориг гишүүн.

 **С.Чинзориг:** Хоёр, гурван зүйл тодруулъя. Нэг дэх асуудал нь, хуулийн төсөл санаачлагч Учрал гишүүнээс энэ хувийн тэтгэврийн тухай хууль гэдэг энэ одоо тогтолцоогоо та бүхэн нэмэлт даатгалын тогтолцоо гэж үзэж байгаа юм уу. Эсвэл одоо бие даасан албан журмын хуримтлалын даатгалын тогтолцоо гэж үзэж байгаа юм уу? Хэрвээ нэмэлт даатгалын тогтолцоо гэж байгаа бол нэг өөр хэрэг. Албан журмын хуримтлалын даатгалын тогтолцоо гэж байгаа бол наадах чинь шал өөр асуудал болоод явчихна нэг дэх асуудал.

 Хоёр дахь асуудал нь Ариунзаяа сайд, энэ ондоо багтаагаад хуулийн төслөө оруулаад ирнэ л гэж байна даа. Амждаг болов уу? Үгүй болов уу наадах чинь. Энэ нэлээн удаан ярьж байгаа. Ер нь яам одоо энэ хувийн тэтгэврийн даатгалын тогтолцоог дэмжиж байгаа юм уу, дэмжихгүй байгаа юм уу. Та бүхэн дэмжвэл нэмэлт даатгалын тогтолцоо хэлбэрээр дэмжих гээд байгаа юм уу, эсвэл тэр албан журмын хуримтлалын даатгалын тогтолцоо гэдэг тэр хэлбэрээр нь дэмжих гээд байгаа юм уу, яамны байр суурь одоо ямар байгаа юм бэ гэсэн энэ хоёр асуултад тодорхой хариулт өгөөч.

 **М.Оюунчимэг**: Учрал гишүүн.

 **Н.Учрал:** Хөрөнгийн зах зээлийг нэг босгож ирэх шаардлага байна аа. Тэгэхгүй болохоор энэ уул уурхайн бүтээгдэхүүнээс хамааралтай энэ эдийн засаг бол ер нь цаашаа явахаа болилоо. Ер нь манай улс одоо ер нь цаашдаа нэг ийм нэг ийм эдийн засагтайгаар ер нь явахгүй ээ. Тэгэхээр нэг жоохон зориг гаргаад асуудалд жаахан дорвитойхон шиг шийдээд энэ ондоо шийдэхгүй бол ингээд сонгууль дөхөхөөр сонгуульд зориулаад ингээд хүн болгон нь худлаа яриад эхэлдэг ийм нэг зарчимтай юм байна, энэ улс төрчид чинь угаасаа.

 Тийм учраас энэ ондоо багтаагаад ингээд нэг зориг гаргаад шийдчихье ээ. Тэгэхээр Чинзориг сайдын асуултын хувьд нэг юм хэлэх гээд байгаа юм аа. Хувийн тэтгэврийн хууль дээр манай энэ гишүүдийн өргөн барьсан хууль дээр 17.4-ийг хувийн тэтгэврийн сандаа өгөх байдлаар албан журмын маягаар шийдэх нь зөв өө л гэж үзэж байгаа юм. Үүнийг бол Засгийн газар дэмжээгүй. Тэгэхдээ энийг бол ажлын хэсэг дээр ярьж болно. 17.4-ийг нь хувийн тэтгэврийн сандаа өгөх маягаар ажилтан, ажил олгогч хоёрын нийт төлж байгаа 17 хувийн хоёр, хоёр хувийг нь л одоо хувийн тэтгэврийн санд өгье өө гэж байгаа юм. Ингэх юм бол төсөвт жоохон ачаалал үүсэх нь үүсэж байгаа. Тэр судалгаан дээр байгаа.

 Гэхдээ энэ хэрвээ шийдэж чадах юм бол энэ санхүүгийн зах зээлд маш их эерэг эфектүүдийг өгнө. Ялангуяа энэ сая сонгуулиар ярьснаа бол мартаж болохгүй шүү. Сонгуулийн өмнө нь хуримтлалын нэгдсэн санг байгуулна, тэтгэврийн зөрүүг чинь арилгана. Та бүхний одоо тэтгэврээ хэрвээ төлж байвал нийгмийн даатгалын шимтгэл төлж байх юм бол орон сууцны урьдчилгаагүй болно гэж баахан лоозогносон шүү. Үүний арга зам нь энэ ээ. 4 хувийг нь хийж байж хувийн тэтгэврийн сан, төрийн тэтгэврийн сан хоёроосоо, хоёулангаас нь тэтгэвэр авдаг ийм байдал руу шилжиж байж тэгээд хувийн тэтгэврийн сангуудынх нь хөрөнгө оруулах листүүдийг нь гаргаж өгнө. Тэгээд энэ дээр бас тодорхой босгуудыг нь тавьж өгсөн байгаа юм.

 Тэгээд ингээд хувийн тэтгэврийн сан дээр түрүүн бас гишүүд асуугаад байсан. Нэг хөрөнгө оруулагчийн хувийн тэтгэврийн санд хөрөнгө оруулъя, хязгаарыг нь арван хувь байхаар хуульчилж байгаа. Тэр удирдах зөвлөл нь гуравны нэгээс доошгүй нь хараат бус гишүүд байна. Хувийн тэтгэврийн сан нэг байгууллагад хөрөнгө оруулах хэмжээг нэг хувь байхаар хязгаарлаж байгаа. Тэгээд “А” лист гэж байдаг. Тэгэхээр бүх зүйлд бол хөрөнгө оруулна гэж байхгүй. Тэгэхээр Засгийн газрын бонд, үнэт цаас авах дээр “А” листэд нь оруулж өгөөд Засгийн газар зүгээр нэг хэдэн хүний эзэмшдэг хувийн банкнуудад санал тавиад суух биш ард түмэндээ итгэх ёстой.

 Хувийн тэтгэврийн санг ард түмэн эзэмшинэ ээ. Яагаад гэхээр хүнд бэлэн мөнгө байхгүй байна. Гэхдээ бага багаар шимтгэл төлөх боломж байна. Тэр шимтгэл төлж байгаа мөнгүүд нь хуримтлалын тогтолцоо руугаа бүрэн шилжүүлэх ёстой. Тэгээд би яаманд байнга хэлж байгаа. Хуваарилалтын биш хуримтлалын тогтолцоо руу Монгол Улсын тэтгэврийн тогтолцоог шилжүүл ээ зориг гаргаад. Бид нар бас залуу хүмүүс байна. Ариунзаяа сайд Герман улсад төгссөн хүн. Герман улсад одоо энэ сайн жишиг бол байгаа. Тийм учраас бүгдээрээ нэг зориг гаргаад шийдчихье ээ. Монгол Улсын тэтгэврийн тогтолцоог хуваарилдаг юм биш, хуримтлал руу бүрэн шилжүүлье. Тэгээд нэрийн дансанд үлдсэн чөлөөт үлдэгдлүүдийг нь аваачиж банк руу хийдэг. Тэгээд банкнууд нь дампуурдаг нийгмийн даатгалын санг тэр чөлөөт үлдэгдэл дээр амилдаг хэдэн банкнуудаас болж энэ улс чинь одоо банкны барьцаанд орлоо.

 Тийм учраас энэ хуваарилалтын биш хуримтлалын тогтолцоо руу шилжүүлье ээ. 1990 оны бага төрөлтийн үеийн залуучууд жаран оны их, төрөлтийн үеийнхний тэтгэврийг өнөөдөр төлж байна шүү дээ. Жаран оны одоо их төрөлтийн үеийнхэн чинь тэтгэвэрт гарчихсан. 1990 оны бага төрөлтийнх нь ч энэ тэтгэврийг нь төлж байгаа юм. Тэгэхээр гурван залуу нийлээд нэг ахмад хүний тэтгэврийг төлж байна гэсэн үг. Энэ байдал үргэлжлэх юм түрүүн тэр яамны судалгаан дээр байсан 2030 он гэхэд бол нэг хүн, нэг хүний тэтгэврийг төлөөд ер нь тэтгэвэр авахгүй юм байна билээ шүү.

 **М.Оюунчимэг:** Ариунзаяа сайд яг тодорхой хариулдаа Чинзориг гишүүний асуултад. Та бүхэн энэ өнөөдөр Байнгын хороо хэлэлцэх эсэхийг дэмжээд явахыг дэмжиж байгаа юм уу, эсвэл оруулж ирнэ, бид удахгүй тэгээд хамтраад хэлэлцээд явъя гэсэн байр суурьтай байгаа юм уу? Та бас маш тодорхой хариулаарай Ариунзаяа сайд аа. 1 дүгээр микрофон.

 **А.Ариунзаяа:** Чинзориг сайдын асуултад хариулъя. Манай яамны байр суурь таны одоо өргөн барьсан үзэл баримтлалын хүрээнд хэвээрээ байгаа шүү дээ? Хувийн тэтгэврийн даатгалын харилцаа одоо нэмэлтээр орж ирж байна. Тэтгэврийн шимтгэлийн хувь хэмжээ одоо 17 хувь байгаа. Хоёр хувиар нэмэгдүүлэх байсныг Ерөнхийлөгчийн хориг орж ирээд одоо бас нэмэгдүүлээгүй энэ оныг өнгөрүүлсэн байгаа. Ер нь энэ арван есөн хувийн тэтгэврийн шимтгэлийн хэмжээ маань өөрөө бол 2007 оны хувь хэмжээ. 2008 онд эрс бууруулаад, эргээд одоо тэтгэврийн сангийн алдагдлыг бас үүсгэсэн, орлого, зарлагын энэ зөрүүг нь үүсгэх маш том нөлөөллийг бий болгосон ийм асуудал байгаа юм аа.

 Одоогийн байгаа тогтолцоогоо эвдэхгүйгээр, дээрээс нь нэмэлтээр хувийн тэтгэврийн энэ тогтолцоог нь оруулъя гэдгийг бид нар одоо яам өөрөө дэмжээд явж байгаа шүү дээ. Бид нар бол үүнийг одоо яриад явж байгаа. Гагцхүү одоо яг зарчмын зөрүүтэй асуудал нь одоо цуглаж байгаа энэ 17 хувиасаа дөрвөн хувийг шууд одоо автоматаар хувийн тэтгэврийн сангуудад өгчхөөд, эргээд өөрийнхөө 17 хувиараа авч байсан тэр ачаагаа хэвээр нь олгоод хувийн тэтгэврийн сангууд хэзээнээс, ямар хэмжээнд, хэнд бас өгөөжөө өгөөд ирэх вэ гэдэг асуудал нь зохицуулагдаагүй байгаа цагт бид одоо шууд улсынхаас хувь руу шилжүүлж болохгүй ээ гэдгийг одоо Учрал гишүүнтэй ажлын хэсгийнхээ хүрээнд ч гэсэн ерөнхийдөө яриад, энэ дээр санал нэгдээд явж байгаа гэж ойлгож байгаа.

 Хувийн тэтгэврийн тогтолцоог яагаад одоо ийм яаралтай оруулах гээд байгаа юм бэ гэхээр зах зээл дээр угаасаа энэ үүсчихсэн байгаа нөхцөл байдлыг олон хүн бас хохирчих вий, эрх ашгийг нь хамгаалах хэрэгтэй байна аа, хуулийн зохицуулалтууд хэрэгтэй байна аа гэдэг талаасаа яаравчлаад байгаа нэг талын асуудал байна. Дээрээс нь тухайн байгууллагууд ч гэсэн бодлогын дэмжлэг үзүүлэх юм бол тухайлбал татварын бодлогоор дэмжих юм бол одоо бас бид нарт хэрэгтэй байна аа гэдэг асуудлыг дэвшүүлсэн учраас аль аль талдаа, энийг бас яаралтай хэлэлцэх нь нэг талаасаа зөв.

 Ийм учраас бид ч гэсэн одоо энэ багц хуулийнхаа үзэл баримтлалыг яг батлах хэмжээндээ явж байгаа учраас энэ хуулиа ч хэлэлцээд явах нь зүйтэй. Манай одоо хууль ч гэсэн энэ үед нь бас ороод хамтатгаад бас яриад явсан нь зүйтэй байх гэдэг дээр хариулт хэлэх байна аа. Ер нь зарчмын хувьд нөгөө түрүүний хэлсэн одоо байгаа сан дээрээ ачаалал үүсгэхгүйгээр хувийн одоо нэмэлтийг одоо бий болгоод явах юм бол хамгийн зөв зохистой бодлого байгаа юм аа. Ер нь ирээдүйдээ манай төрөөс тэтгэврийн шинэчлэлийн талаар баримтлах бодлогын хэмжээнд бол алсдаа 2030 онд одоо хуримтлалын тогтолцоо руу шилжинэ ээ гэсэн үе шаттай хэрэгжүүлэх бодлогууд нь суугаад явж байгаа.

 **М.Оюунчимэг**: Гишүүд асуулт асууж, хариулт авч дууслаа үг хэлэх гишүүд байгаа юу?

 Учрал гишүүнээр тасаллаа. Мөнх-Оргил гишүүн баярлалаа.

 **Ц.Мөнх-Оргил**: Хоёр Их Хурал дамжаад ирсэн юм. Учрал гишүүний хуулийн төслийг дэмжье гэдэг бодолтой байна. Хэлэлцэхийг нь дэмжье гэсэн би бодолтой байгаа юм. Тэгэхдээ Байнгын хороо энэ дээр нэг ийм нөхцөл тавьж болох уу. Дэмжье. Тэгэхдээ Засгийн газрын өргөн барих хуультай хамтарч хэлэлцье, нэг багцаар нь хэлэлцье гэдэг санал оруулмаар байгаа юм. Тэгэхдээ Засгийн газарт хугацаатай, болдог бол бүр өдөр хоног заагаад хугацаа өгчихмөөр байгаа юм. Тэгээд тэр хугацаанаас хойш орж ирэхгүй бол Учралынхаа дангаар нь дэмжээд явчихъя. Одоо энэ асуудлыг зохицуулахгүй бол тэр иргэдийг хохироох асуудал ч байна. Энэ нэг ийм үйл ажиллагаа явуулж байгаа компаниудыг хянах, зохицуулах тийм ээ, хүний мөнгийг үрэн таран хийчих вий гэдгийг нь харж хянах асуудал чухал байна гэх мэтээр цаг хугацааны асуудал байгаа юм аа.

 Тийм учраас хэлэлцээд явчихъя. Энэ дээр би нэг бас ийм санал хэлмээр байгаа юм аа. Энэ зөвхөн Ариунзаяа сайдын салбарын асуудал биш шүү, энэ санхүүгийн асуудал шүү. Санхүүгийн зохицуулах хороо бүр Монгол банк, Сангийн яам, эд нар энэ бүгд орох ёстой юм байгаа юм. Яагаад гэвэл энэ чинь асар их мөнгө хуримтлагдана, тэр тэтгэврийн сан чинь хөрөнгө оруулалтын сан болж хувирна. Тэр чинь өөрөө энд тэнд хөрөнгө оруулалт хийж байж мөнгөө арвижуулна шүү дээ. Тийм ээ. Тэгэхлээр хөрөнгө оруулалтуудыг хөрөнгө оруулалтуудын сангуудыг хянаж байдаг тэр механизмууд маань одоо хангалттай байна уу? Энэ чинь хувь хүн нэг өөрөө хэдэн төгрөг цуглуулчхаад хүний бизнесийг дэмжээд хөрөнгө оруулалт хийгээд явах тухай асуудал биш шүү дээ. Хүмүүсийн тэтгэврийн хуримтлалуудыг цуглуулж аваад хөрөнгө оруулалт хийнэ гэдэг чинь ердийн санхүүгийн үйл ажиллагаа явуулахаас бүр хэд дахин илүү хариуцлагатай, олон давхар хяналттай, найдвартай байх ёстой гэх мэтийн аягүй олон асуудал энэ тулгамдаад байгаа байхгүй юу. Тэгэхлээр багцаар нь хэлэлцье. Хэлэлцэхийг нь өнөөдөр дэмжье. Засгийн газарт хугацаатай үүрэг өгье. Монгол банк, Санхүүгийн зохицуулах хорооноос миний бодлоор болдог бол бүр Нийгмийн бодлогын байнгын хороон дээрээ тусгайлан хэлэлцүүлэг хийж, эд нар өнөөдөр яг одоо Санхүүгийн зохицуулах хороо жишээ нь ийм сангуудын үйл ажиллагааг хянаж сайшааж чадах юм уу, өнөөдөр чадаж байгаа юм уу, энэ тэтгэврийн сан хуримтлагдаад ороод ирэх юм бол энд хяналт тавьж чадах юм уу, эрсдэлийг нь дааж чадах юм уу гэдэг асуудлуудыг яримаар байгаа юм.

 Энэ хэдийгээр хэчнээн зөв асуудал ч гэсэн хүний мөнгө шүү. Сая тэр манай гишүүд хэлээд байна шүү дээ. Бас нэг хадгаламж зээлийн хоршоо болох аюул байгаа шүү. Төрийн хяналт нарийн байхгүй бол гэдгийг тал талаас нь хэдүүлээ яримаар санагдаад байгаа юм. Тэгээд дэмжээд саналаа өгье гэж бодож байна. Баярлалаа.

 **М.Оюунчимэг:** Мөнх-Оргил гишүүнд баярлалаа. Чинзориг гишүүн.

 **С.Чинзориг:**  Ер нь бид олон жил ярьж байгаа. Энэ тэтгэвэр шинэчилгээ гээд, намын мөрийн хөтөлбөр, сонгуулийн мөрийн хөтөлбөрт ч орсон. Тэтгэврийн шинэчлэл хийнэ, олон давхаргат тогтолцоонд шилжинэ энэ тэр гээд. Тэгээд энэ одоо зарчмын үүднээс хувийн тэтгэврийн тухай гээд Учрал гишүүний хуулийн төсөл бодож байгаа, энэ зарчмыг нь би дэмжиж байгаа юм, зарчмыг нь. Гэхдээ яг одоо ингээд хэлэлцээд шийдээд явъя гэхээр асар их олон тогтолцооны концепцын, асар их одоо зөрүүтэй асуудлууд байгаа юм. Одоо манайх энэ тэтгэврийнхээ шинэчлэлийг хийхдээ олон давхарга тогтолцоонд орох гээд байгаа юм уу, хагас хуримтлалын тогтолцоогоор явах юм уу, бүрэн хуримтлалын тогтолцоонд шилжих юм уу. Хэрвээ энэ хувийн тэтгэврийн асуудал орж ирвэл энэ нь нэмэлт тэтгэврийн тогтолцоогоор явах юм уу, хуримтлалын сангийн даатгалын хэлбэрээр явах юм уу гээд асар их ийм концепцын тогтолцооны шийдлээ хүлээгээд хүлээж байгаа асуудал байгаа юм.

 Тийм учраас би Учрал гишүүнийг ойлгох байх. Зарчмыг нь дэмжиж байна. Гэхдээ энэ удаад хэлэлцэхгүйгээр хойшлуулаад, Засгийн газар концепцын тогтолцоо нь ямар байх юм. Бүрэн хуримтлалын тогтолцоонд шилжих юм уу. Хэрвээ хувийн тэтгэврийн тогтолцоо орж ирвэл энэ нь нэмэлт даатгалын тогтолцоо байх юм уу? Хуримтлалын даатгалын тогтолцоо байх юм уу? Энэ бүх асуудлуудыг шийдээд орж ирсний дараагаар ярих нь зүйтэй байх аа. Тэгэхгүй бол одоо нөгөө байгаа тогтолцоогоо бид нар цаашдаа яаж шинэчлэх гэж байгаа юм гэдэг асуудлыг яриагүй байж дундуур нь одоо ингээд гэв гэнэтхэн ингээд даатгуулагчийн хоёр хувь, ажилтны хоёр хувийн тэтгэврийн санд шилжүүлээд, ингээд хувийн тэтгэврийн тогтолцоо бий болгоод явна аа гээд. Ингээд одоо байгаа тогтолцоогоо ингэж хаа гуяар нь хоёр тийш нь салгаад тасачихаад явчхаж болохгүй.

 Хэрвээ ингэх юм бол одоогийн байгаа нөгөө муу хэлээд байгаа тогтолцоо ч байхгүй, шинэ тогтолцоо ч байхгүй. Ингээд ёстой нөгөө нуухыг нь авах гээд нүдийг нь сохлов гээч л юм болно. Тийм учраас энэ бол маш болгоомжтой хандах ёстой сэдвээ. Энэ тэтгэврийн шинэчлэлийн асуудал. Тийм учраас би Учралынхаа санаачилгыг дэмжиж байна. Зарчмыг нь би дэмжиж байгаа. Ер нь энэ хувийн тэтгэврийн шинэчлэл хийх ёстой. Хувийн даатгалын тогтолцоог оруулж ирэх хэрэгтэй. Гэхдээ энэ нь нэмэлт даатгалын хэлбэрээр байх юм уу, яг одоо албан журмын хуримтлалын даатгалын хэлбэрээр байх юм уу гэдэг асуудлуудыг нэлээн ярьж байж шийдэх ёстой гэж. Тийм учраас Засгийн газар тэр бидний үеийн хуулийн үзэл баримтлал байгаа юм чинь нэг зарчмын зөрөөтэй асуудал байхгүй юм бол яаралтай оруулж ирээд, ингээд хамтад нь хэлэлцэж явъя.

 Гэхдээ энэ удаад хойшлуулаад Засгийн газрын тэр саналтай, тэр олон тогтолцоогоо яах юм. Энэ олон асар зарчмын зөрүүтэй концепцын асуудлууд байна шүү дээ. Учрал гишүүн бол албан журмын хуримтлалын даатгалын тогтолцоо яриад байдаг, Ариунзаяа сайд болохлоор нэмэлт даатгалын хэлбэрээр явах ёстой гэж яриад байдаг. Энэ олон концепцынхоо асуудлуудыг ярьж байж энэ тогтолцоогоо бас зөв авч явж байж цааш нь хамтад нь ирээд явах нь зүйтэй байх. Тийм учраас бол энэ удаа хэлэлцэхийг нь хойшлуулаад, тэгээд Засгийн газрын санал орж ирэхээр нь хамтраад хэлэлцэхгүй бол одоо ингээд хэлэлцье гэхээр нь тэгээд дараагаар нь нөгөө хуулийн төслийг Их Хурлаар оруул гээд аягүй бол нөгөө Мөнх-Оргил гишүүний яриад байгаа Засгийн газар орж ирэхгүй байна. Бид өөрсдийгөө ингээд бүр одоо бужигнуулаад, тэгээд наад тогтолцоо чинь ерөөсөө юу ч үгүй одоо болчих тийм нэг зам руу явчихна шүү дээ.

 Тийм учраас Учрал гишүүн залуу хүн ойлгоно биз. Зарчмыг нь би дэмжиж байна, санаачилгыг нь дэмжиж байна. Тэгээд түр хойшлуулаад Засгийн газрын тэр хууль орж ирэхлээр нь хамтатгаад ингээд явсан нь дээр байх аа гэсэн ийм саналтай байна.

 **М.Оюунчимэг**: Баярлалаа. Чинзориг гишүүнд. Ганбаатар гишүүн.

 **С.Ганбаатар**: Гишүүдтэй адил төстэй байна. Энэ хууль санаачилж орж ирж байгаа нь сайшаалтай. Тэгэхдээ хойшлуулъя.

 Нэгдүгээрт, энэ ямраар ч бай Засгийн газрынхаа бодлоготой заавал уялдах ёстой. Уялддаг ганц юм бол ажлын байрны бодлого, даатгалын тэтгэврийн бодлого гэдэг бол заавал Засгийн газрын бодлоготой уялдаж байдаг. Тэгээд энэ нийгмийн даатгалын багц хуулийн үеэр хамтад нь хэлэлцүүлэх ёстой. Шалтгааныг нь би нэг хэдэн зүйл протоколд бас тусгах ёстой байгаа юм. Нийгмийн даатгал, ялангуяа тэтгэврийн даатгал, нийгмийн даатгалыг ярьж байхад урьд нь нэрийн дансны тогтолцоо гэж үндсэндээ 2003 оноос хойш бол бүр үндсэндээ самарлаа шүү дээ. 1960 онд төрсөн эхчүүдийг 2015 оноос эхлээд нэрийн данснаас мөнгө авна гэсэн. Одоо нэг хүн авдаг гэж байгаа юм. Одоо ямар хүн байдаг юм мэдэхгүй эмэгтэй хүн гэж байгаа юм. Би Үндэсний зөвлөлд байж байхдаа асууж байсан, Одоо энэ нь хойшлоод 1979 онд төрсөн хүмүүс хүртэл хойшлуулсан.

 Тэгэхлээр ингээд тогтолцоогоороо оролдох юм бол бас их осолтой нэрийн данс гэж нэг тоглож байгаад. Түрүүн нэг ярьж байсан Германд бол солидарити фонд буюу одоо энэ эв сананы нэгдлийн сантай байдаг боловч Германы хуульд бол давхар даатгал, нэмэлт даатгал гэж байдаг болохоос яг хувийн даатгал гэж орж ирдэггүй юм шүү. Товчхондоо хувийн даатгал гэдэг юм руу бид нар явж байгаад одоо муу хэлээд байгаа ч гэсэн дээ, энэ эв сананы нэгдлийн сангаа чирээд унагачих вий, тэрний хамгийн муу эхлэл нь юу вэ гэвэл 4 хувийн тэтгэврийн санд авна аа гэдэг бол нийгмийн даатгалын тэтгэврийн сангаас жилдээ бид хоёр зуун тавь орчим тэрбум төгрөгийг энд өгнө өө гэсэн санаа шүү дээ. Энэ чинь татвар төлөгчдийн мөнгө болоод явчхаж байгаа юм.

 Тэгэхлээр энэ татвар төлөгч Сангийн яамнаас хүртэл саналыг нь авах болчхож хувирч байгаа. Энэ утгаараа үүнийг Нийгмийн даатгалын багц хуулийн үед ярих ёстой. Нуухыг нь авах гэж байгаад нүдийг нь сохолж болохгүй ээ, сайхан санаачилга, сайхан сэтгэл байж болно. Тэгэхдээ бид нийгмийн даатгал төлж байгаа, шимтгэл төлж байгаа хүмүүс бол төр байгаа учраас Засгийн газар, Улсын Их Хурал байгаа учраас ар нь түүз ээ л гэж ганцхан бодож байгаа. Тэгэхлээр энэ хоёр муу менежментийн аль гайгүйг нь бид сонгох тийм хэцүү даалгавар ирж байна.

 Тэгээд нийгмийн даатгалын даатгал төлсөн яг нөгөө эзэд даатгуулагчдын хэлэлцүүлэх явцад Нийгмийн даатгалын үндэсний зөвлөлөөр хэлэлцүүлж ард иргэдээс саналыг нь авч байж энэ асуудлыг бас ярих ёстой гэсэн ийм зарчмын саналыг би бас тусгая. Баярлалаа.

 **М.Оюунчимэг**: Ганбаатар гишүүнд баярлалаа. Учрал гишүүн.

 **Н.Учрал:** Гишүүдийн саналд хүндэтгэлтэй хандаж байна. Гэхдээ нийгмийн даатгалын шимтгэлийн тогтолцоонд суурилаад хорин таван жил болсон шүү Монгол Улс. 1990 онд пост коммунист орнууд шилжилт хийснээс хойш хорин найман улс шилжилт хийсэн юм байна. Бүгдээрээ тэтгэврийн шинэчлэл хийчихсэн юм байна. Манай улс болгоомжилсоор хорин таван жил болсон. Болгоомжилсоор. Гишүүд хэлж байна л даа, чи залуу хүн байна гээд. Залуу хүн л үүнийг оруулж ирж байгаа юм л даа. Яагаад гэхээр жаахан зориг хэрэгтэй л дээ. Ер нь ямар нэгэн шинэчлэлд жаахан зориг хэрэгтэй. Надад бол энэ жил би энэ тэтгэврийн шинэчлэлийг хийвэл хийе гэдэг л ийм бодолтой байгаа юм. Тэгэхгүй бол сонгууль, сонгууль, сонгуулийн, маргааш сонгуулийн өмнө, хойно гэсэн байтал энэ улс орон чинь дампуурлаа шүү дээ. Энэ ажлын хэсгээ байгуулаад нэг жаахан сууя л даа. Ажиллая л даа. Бүх яамдуудыг тойрч явсаар байтал энэ хуулийн төсөл чинь замхардаг юм байна лээ шүү дээ. Монгол Улсад нэг далан найман субъект байдаг хуулийн төсөл санаачлах. Миний үндсэн бүрэн эрх л гэж бодож байгаа.

 Тийм учраас энэ хуулийн төслийг дэмжих эсэхийг нь шийдээд ажлын хэсэг байгуулаад яамных нь санал юмнууд тусгаад явах бололцоо яагаад байхгүй юм. Эсвэл ингээд болгоомжлоод л байвал тэгээд л дөрвөн жил болгоомжлох байх л даа. Дараа жил ерөнхийлөгчийн сонгуультай бүгд бүр болгоомж руугаа хандчих байлгүй. Тэгээд нэг жил гайхаж байгаад л тэгээд л хорин дөрвөн он болно доо. Тэгээд бид чинь ард түмэндээ юу гэж хэлэхээ бодохгүй бол нээрээ ичмээр байна шүү дээ. Сонгууль болно. Баахан юм ярьдаг, тэгээд энд орж ирж суухаараа ингээд болгоомжлоод л өнөөдрийг хүрлээ шүү дээ. Би одоо гайхаж байна. Арван зургаан удаа орж ирсэн юм байна энэ тэтгэврийн шинэчлэл хийх гэж. Арван зургаан удаа. Өнгөрсөн парламентын хугацаанд. Хүн болгон үүнийг ярьдаг. Тэгээд хэн энийг оруулж ирээд хэн энийг хийх зориг гаргаад байгаа юм. Одоо бүгдээрээ зориг гаргах хэрэгтэй шүү дээ.

 Ажлын хэсгийг нь байгуулаад ингээд явахгүй бол. Өнөөдөр Голомтын тэтгэврийн ууган санд хоёр мянган хэрэглэгч байгаа. Ард лайф тэр хоёр мянган хэрэглэгч байгаа. Эхнээсээ Голомтын тэтгэврийн ууган сангаас тэтгэвэр аваад явж байгаа хүмүүс байгаа. Төрийнхөө тэтгэврийн сангаас, тэр хувийн тэтгэврийн сангаас. Ингээд дөрвөн мянган хүний эрх ашиг хохирох юм бол төрийн бус байгууллагуудын эрх зүйн зохицуулалтаар явах юм бол, асуудал үүсэх юм бол яриад байгаа шиг хадгаламж зээлийн хоршоо шиг юм болох юм бол хэн хариуцлага нь хүлээх вэ? Болгоомжлоод хийгээгүй юм аа гээд суух уу, үгүй юу. Угаасаа татвар төлөгчдийн мөнгөөр зургаан зуун тэрбум төгрөгийг энэ сангаас аваад байж байгаа шүү дээ. Жил болгон. Тэгээд найм аравны тав, найм аравны тавыг нь ажилтан, ажил олгогч хоёр хоёулаа төлөөд л байж байгаа шүү дээ. Ажил олгогч нь ч дургүй, ажилтан нь ч дургүй, төр нь ч дургүй, иргэд нь ч итгэхгүй, тэгээд нэг жаахан урагшаа хармаар л юм шиг байгаа юм.

 Түүнээс биш ингээд болгоомжлоод л. Би энэ Их Хуралд орж ирээд нэг ганц л зүйлийг сайн сурсан. Тэр нь юу юм бэ гэхээр хүнээс асуулт асуухаар судалж байгаад хариу өгье өө л гэдэг юм билээ, ажлын хэсэг нь. Анхааралтай ажиглая л гэдэг юм билээ. Ер нь анхааралтай ажиглаж судалсаар байтал дэлхий чинь яваад өгчихсөн. Нэгэнт хөдөлчихсөн галт тэргэнд амжаад суувал сууя, үгүй бол тэгээд л эндээ л байж л байна. Хорин таван жил. Хорин таван жил ярьсан шүү. Тэгэхээр зоригтой хуваарилалтын тогтолцоог хуримтлал руу шилжүүлэх ёстой. Одоо бүгдээрээ бас нэг жаахан золбоотой байхгүй бол унхиагүй л байна даа, зүгээр. Тэгээд та бүхний л өөрсдийн шийдэх асуудал.

 **М.Оюунчимэг:** Н.Учрал гишүүнд баярлалаа. Ер нь Нийгмийн бодлогын байнгын хороо, Засгийн газар, Улсын Их Хурлын хувьд тэтгэврийн шинэчлэл реформыг зайлшгүй хийх ёстой гэдэг дээр хүн бүхэн санал нэгдэж байгаа. Тэгэхдээ Учрал гишүүнтэй би санал нэг байна. Цаг алдмааргүй байна. Энийг маш удаан, жишээлбэл хэдэн парламент дамжиж ярьж байгаа. Өнөөдөр нийгэмд хүлээлт үүсчихсэн. Эхнээсээ хувийн хэвшлийн томоохон компаниуд энэ хувийн тэтгэврийн сан бий болгочхоод хуримтлал хэлбэрээр цаашаа яваад байгаа зүйл байгаа.

 Гэтэл манайд насаараа татвар төлөөд байдаг нийгмийн даатгалын шимтгэл, тэгээд нас барсныхаа дараа бүгд адилхан нэг сая орчим төгрөг аваад л тэгээд өнгөрдөг. Нэг ийм юмнууд байгаад байгаа учраас бид нар энэ нас ахиад ирэхээрээ тэтгэвэрт гарахаараа тэрийгээ захиран зарцуулах чадвартай байдаг. Энэ өөрчлөлтүүд бол зайлшгүй хэрэгтэй. Түүнтэй бол Н.Учрал гишүүнтэй санал нэг байгаа. Бид тийм учраас Ариунзаяа сайдад би бас хэлмээр байна л даа. Та яг яаралтай, сая би Мөнх-Оргил гишүүний гаргасан саналтай бол зуун хувь санал нэг байна. Үүнийг Засгийн газрынхаа мөрийн хөтөлбөртэй уялдуулж хамтарсан ажлын хэсэг гаргаад энэ ондоо багтаагаад ажлын хэсгүүд бүр ажлаа хийж эхлээд тэгээд хорин нэгэн онд гэдэг юм уу, бид нар энэ асуудлаа шийдээд явчих зайлшгүй хэрэгтэй байгаа.

 Тийм учраас бас хугацаатай үүрэг даалгавар, чиглэл өгөөд энэ асуудал өөрөө Засгийн газраар орно, Сангийн яам, Хууль зүйн яам гээд саналуудаа аваад тэгээд хурдалмаар байна аа, Хөдөлмөр, нийгмийн хамгааллын яам. Бид нар өмнө нь Номтойбаяр гишүүн сайд байх үеэс л энэ асуудал яригдаад овоо хурдацтай явж байсан. Тэгээд дараа нь ингээд удаад л санал авах дээрээ ирээд л удаад л байдаг удаад л байдаг.

 Тэгэхээр шийдэх хэрэгтэй байна аа. Энэ дээр бас асуудал их байгаа юм. Бид нар хэлэлцүүлэгээ салбар, салбарын хүмүүстэй хийхэд тэр хөрөнгө оруулалтын өгөөж нь бодит өгөөжөөсөө илүү байгаа тохиолдолд, жишээлбэл баталгаат өгөөжөөсөө илүү болж байгаа тохиолдолд зөрүүг хэн гаргах юм. Түрүүн хэлээд энэ эрсдэл. Энэ Сангийн яам, Монгол банк энэ санхүүгийн энэ хянах чадвар одоо яг дэд бүтэц нь бий болсон уу, үгүй юу гээд асуудлууд бол байгаад байгаа. Тэгэхээр энэ дээр зайлшгүй Монгол банк, Сангийн яам оролцож энэ асуудлуудыг хийхэд саналаа өгөх нь чухал байгаа юм. Энэ чинь ганц тэтгэврийн шинэчлэлтэй холбоотой биш санхүүгийн тэр асуудал болоод хувирчхаж байгаа юм. Хөрөнгийн зах зээл, санхүүгийн зах зээл. Тэгэхээр миний хувьд бол энийг дэмжих эсэх, хэлэлцэх эсэх асуудал гэдэг дээр хэлэлцэх нь бол зүйтэй гэдэг байр суурьтай байгаа. Харин Засгийн газар асуудлаа оруулж ирээд хамтраад Байнгын хорооноос ажлын хэсэг гараад ингээд бас асуудал явах нь зөв гэдэг байр суурьтай байна.

 Тэгээд Учрал гишүүн та бүгдээрээ нийлж байгаад Ариунзаяа сайд, энэ салбар, салбар Сангийн яам, Монголбанк, Санхүүгийн зохицуулах хороог оруулаад ирэх долоо хоногоос ч юм уу, цаг харж байгаад нэг том нээлттэй хэлэлцүүлэг хийе. Тэгээд хугацаатай үүрэг даалгавраа өгөөд та бүхэн маань цаг алдалгүй оруулж ирээд хамтраад хэлэлцээд явах нь уг нь зүйтэй болов уу гэсэн би байр сууриа илэрхийлье ээ гэж бодож байна.

 Ингээд гишүүд үг хэлж дууслаа. Одоо Улсын Их Хурлын Учрал нарын гишүүд 2020 оны 5 дугаар сарын 15-ны өдөр өргөн мэдүүлсэн Хувийн тэтгэврийн тухай хуулийн төсөл болон хамт өргөн мэдүүлсэн хуулийн төслүүдийн үзэл баримтлалын хүрээнд дэмжих эсэх талаар санал хураалт явуулъя.

 Гишүүд, анхааралтай байгаарай. Дэмжих эсэх талаар. Одоо дэмжье ээ гэдэг дээр санал хураалт явъя.

 Энэ зарчмын зөрүүтэй хэн нэгэн горимын санал гаргаж байж явна. Одоо бол уначихлаа. Тэнцчихлээ, зөвшөөрсөн, татгалзсан 7.

 Сандаг-Очир гишүүн санал гаргая гэж байна.

 **Ц.Сандаг-Очир**: Санал тэнцсэн учраас дахин санал хураалгаж өгөөч ээ.

 **М.Оюунчимэг**: Энэ удаад дэмжигдсэнгүй.

 Монгол Улсын Их Хурлын чуулганы дэгийн тухай хуулийн 35.6-д заасны дагуу Байнгын хорооны хуралдаанд оролцсон гишүүдийн олонх хуулийн төслийн үзэл баримтлалыг дэмжих боломжгүй гэж үзсэн тул хуулийн төслийг хууль санаачлагчид буцаах тогтоолын төсөл боловсруулж нэгдсэн хуралдаанд оруулна.

 Тэгэхдээ нэгдсэн хуралдаанд оруулаад дэмжвэл үргэлжлээд явна шүү дээ. Хойшлуулах биш энэ асуудлыг зайлшгүй уг нь хэлэлцэх ёстой юм аа, Чинзориг гишүүн ээ.

 Нэгдсэн хуралдаан дээрээ Учрал гишүүнээ бүгдээрээ ярьж байгаад босгочихьё.

 Улсын Их Хурлын гишүүн Учрал нарын гишүүд 2020 оны 5 дугаар сарын 15-ны өдөр өргөн мэдүүлсэн Хувийн тэтгэврийн тухай хуулийн төсөл болон хамт өргөн мэдүүлсэн хуулийн төслүүдийг Байнгын хорооны хуралдаанд оролцсон гишүүдийн олонх үзэл баримтлалын хүрээнд дэмжих боломжгүй гэж үзсэн тул хууль санаачлагчид буцаах тогтоолын төсөл боловсруулж нэгдсэн чуулганд оруулахаар тогтлоо.

 Нэгдсэн чуулган дээр босгочихьё бүгдээрээ.

 Байнгын хорооны санал, дүгнэлтийг чуулганы хуралдаанд Жаргалмаа гишүүн танилцуулна.

 ***Дөрөв.Ажлын хэсэг байгуулах тухай /****Эм, эмнэлгийн хэрэглэгдэхүүний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд****/***

 Эм, эмнэлгийн хэрэглэгдэхүүний тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэл хангах санал, дүгнэлтийн төсөл боловсруулах үүрэг бүхий ажлын хэсэг байгуулах болж байгаа бид нарын өмнө нь хэлсэн байгаа.

 Ажлын хэсэгт орох сонирхолтой гишүүд бол нэрсээ өгсөн байгаа. Анужин, Бейсен, Ганбаатар, Мөнх-Оргил, Оюунчимэг, Саранчимэг, Чинбүрэн, Чинзориг гэсэн гишүүд байгаа. Эндээс ажлын хэсгийн ахлагчаа томилоод. Тэгээд ажлын хэсэг байгуулъя аа гэсэн байр суурьтай байна. Саналаа хэлнэ гэж үү?

 Мөнх-Оргил гишүүн саналаа хэлье.

 **Ц.Мөнх-Оргил**: Баярлалаа. Ажлын хэсэгт орж ажиллая. Тэгээд гишүүдийн саналыг нэмж аваад ажлын хэсгээ байгуулах биз. Хоёр санал байна.

 Нэгдүгээрт энэ ажлын дэд хэсгийг байгуулах дээр онцгой анхаараарай. Яг мэргэжлийн хүмүүс, аж ахуйн нэгжүүд, тэр хувийн эм үйлдвэрлэгч нар, нийлүүлэгч нар, аптекийн төлөөлөгч одоо хэн байдаг юм? Бүгдийг нь оруулж ирж саналыг сонсох нь чухал байна, нэгдүгээрт.

 Хоёрдугаарт ажлын хэсэг ажлаа миний бодлоор бол энэ гадуур явж аж ахуйн нэгжүүдээр орж аптек, иргэдийн төлөөлөлтэй уулзаж газар дээр нь байдалтай нь танилцах, Эрүүл мэндийн яаман дээр очиж яг энэ эмтэй холбоотой асуудлаар ажлаа ярих гэх мэтийн ажил зохион байгуулж байж хуулийн төсөл дээрээ суух хэрэгтэй гэж бодож байна. Хоёр дахь санал бол, би ажлын хэсгийн ахлагчаар Чинбүрэн гишүүнийг ажиллаач ээ гэж хүсэлт тавьж байна. Яагаад гэвэл энэ хуулийн төслийг хэлэлцэж батлахад олон нийтэд хүргэх нь их чухал байгаа юм аа. Тэгэхлээр эмч хүн тэр тусмаа одоо энэ нэр хүндтэй гавьяат эмч хүн хүргэх нь бол би ач холбогдолтой, хуулийн нэр хүндэд чухал хэрэгтэй юм болов уу гэж бодож байна.

 Хоёрдугаарт хууль батлагдсаны дараа хэрэгжилтэд нь хяналт тавих ажил бас манай Байнгын хороон дээр ирнэ ээ. Тэр учраас Чинбүрэн гишүүнийг ахлаад ажиллаад явбал манай Их Хуралд чинь эмч хүн орж ирээгүй нэлээн хэдэн жил болчихсон шүү дээ. 3-4 Их Хурал бараг эмчгүй явчихлаа. Тэгээд Их Хурал дээр анх удаа ийм эмч хүн орж ирж байгааг хэдүүл давуу тал болгоод ашиглачихвал яасан юм бэ гэсэн санал байна. Би ийм хоёр саналтай байна. Ажлын хэсэгт орж ажиллах саналтай байгаа шүү.

 **М.Оюунчимэг:** Д.Сарангэрэл гишүүн.

 **Д.Сарангэрэл:** Байнгын хорооны даргад баярлалаа. Би Мөнх-Оргил гишүүнтэй санал нэг байна. Эм, эмнэлгийн хэрэглэгдэхүүний тухай хуулийн төслийг ажлын хэсгийн даргаар бол Чинбүрэн гишүүн маань байх нь их оновчтой бас мэргэжлийн хүн, энэ салбараа мэдэх юм илүүтэй зөвхөн төрийн талдаа биш хувийн хэвшлийн талдаа ч гэсэн оновчтой шийдэл гаргасан ийм хууль гарахад бол нөлөөлнө гэж ингэж бодож байна. Хамгийн гол нь өчигдөр бол бас энэ эм ххангамжийнхаа уулзаж байхад хувийн хэвшлээ сонсох, хамтарч ажиллах талаар их хүсэлтээ илэрхийлж байлаа. 1990 оноос хойш гуч гаруй жил энэ төр ард түмнээ энэ эрүүл мэндийн чиглэлд нь анхаарах, эмнэлгийн тусламж үйлчилгээ үзүүлэх эм тариагаар хангахад бол энэ үүргийг хуваалцаж яваа. Энэ үүргийг зуун хувь нуруундаа үүрч яваа гэдэг утгаараа хувийн хэвшлийнхэнтэйгээ бид нар маш сайн ажиллах шаардлагатай.

 Тийм учраас бол ажлын хэсэгт мэргэжлийн хүмүүс оруулах, тэр дундаа эмийн сангийн, эмнэлгийн, эмийн үйлдвэрийн эм ханган нийлүүлэх гээд бүх төлөөллөөс оруулсан ийм одоо ажлын хэсэг байгуулаад аль аль талдаа бие биеэ хүлээн зөвшөөрсөн, амьдралд нийцсэн ийм одоо хууль гарахад бол ач холбогдолтой гэж бодож байгаа. Энэ хууль гарахад хамгийн бидний гол барьж байгаа бодлого чиглэл бол эмийн чанарын аюулгүй байдал хангах, хоёрдугаарт эмийн үнийн өрсөлдөөн бий болгох. Одоо хүн бас дийлж авахаар тийм эмийн үнийн асуудлыг шийдвэрлэхгүй бол болохгүй болсон гэдгийг бид амьдрал дээр мэдэж байгаа.

 Гуравдугаарт нэгэнтээ ороод ирчихсэн импортын эм одоо дотоодоо үйлдвэрлэж байгаа эмүүдийн хувьд борлуулалтын явцад хяналт тавих тэр тогтолцоог бид нар зайлшгүй бүрдүүлж өгөх шаардлагатай.

 Дөрөвдүгээрт энэ эмийн асуудал бол өөрөө улс төрөөс ангид, хэсэг бүлгийн сонирхлоос хол. Ийм байж, байж илүүтэй зөв явдаг ийм олон улсын туршлага байгаа учраас үүнийг хангасан хууль гарах ёстой. Үүнийг хангах ийм ажлын хэсэг бүрэлдэх ёстой шүү.

 Тийм учраас бол та бүхэн маань энэ дээр онцгойлон анхаараарай. Тэгээд миний санал бол бас энэ хуулийн төслийг өмнөх парламентад явж байхад ажлын хэсгийн даргаар ажиллаж байсныхаа хувьд саяын хэлсэн зүйлүүд бас хувь нэмрээ оруулах ийм хүсэлтэй байгаа учраас ажлын хэсэгт оруулж ирэхийг хүсэж байна даргаас баярлалаа. Баярлалаа.

 М.Оюунчимэг: Баярлалаа. Мөнх-Оргил гишүүн, Сарангэрэл гишүүн хоёртой санал нэг байна. Дэд ажлын хэсгүүдэд бид яг мэргэжлийн салбарын чухал хүмүүсийг оруулах тал дээр онцгойлон Байнгын хороо анхаарч ажиллая. Ингээд энэ ажлын хэсэгт оръё гэсэн Байнгын хорооны гишүүдэд маш их байгаа юм. Бараг бүгдээрээ л оръё гээд байна. Хурал болохоор тэгээд ирдэггүй энэ тэр тохиолдол байгаад байгаа шүү. Бид нар тэгээд тийм бол тэгээд тухайн үед нь хасаад л явна шүү дээ.

 Би Мөнх-Оргил гишүүнтэй санал нэг байна. Ажлын хэсгийн ахлагчаар Чинбүрэн гишүүнийг томилъёй. Тэгээд ажлын гишүүн ажлын хэсэгт орж байгаа гишүүд дээр Сандаг-Очир гишүүн, Сарангэрэл, Анужин, Бейсен, Ганбаатар, Мөнх-Оргил, Оюунчимэг, Саранчимэг, Чинзориг гэсэн гишүүд орж байна.

 Тэгэхээр жич ажлын хэсгийн гишүүдийг, ямар ч байсан орох гишүүдийн зарим нь бол сая хэлчихлээ. Тэгээд нийгэм бол үүнийг маш их хүлээж байгаа нь бол харагдаж байлаа.

 Нийгмийн бодлогын байнгын хорооны хуралдааны хэлэлцэх асуудал дууссан тул энэ өдрийн хуралдаан өндөрлөснийг мэдэгдье. Идэвхтэй оролцсон гишүүддээ баярлалаа.

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ

 ШИНЖЭЭЧ Д.ЦЭНДСҮРЭН